އަހަރެން – Esfiya\n* ނޯޓް: މިއީ ޙަޤީޤީ ޙާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ.\nމެންދަމުގެ ވަގުތެވެ. ޖަހާލި ބާރު ގުގުރިއާއިއެކު ސިހިފައި އަހަރެންނަށް ހޭލެވުނެވެ. އެ އަޑާއި އެކުވެގެން ކަހަލަ ގޮތަކަށް ކުޑަކުއްޖެއްގެ ރުއިމުގެ އަޑު އަހަރެންގެ ކަންފަތުގައި ޖެހުނެވެ. ދެލޯ އުނގުޅާލަމުން އަވަސްއަވަހަށް ޖެހިގެން ހުރި ކުޑަ އެނދަށް އަހަރެން ބަލާލީމެވެ. ތިން އަހަރަށްދާ އެ ކުޑަކުއްޖާ ގެނެސް އަހަރެންގެ މޭގެތެރޭ ބޮނޑިކޮށްލީމެވެ. އެ ކުޑަކުޑަ ހިތް ބާރުބާރަށް ތެޅެމުން ދިޔައެވެ. އޭރުވެސް އެކުއްޖާގެ ރުއިމުގެ އަޑު މަޑުމަޑުން އިވިއިވި ހުއްޓެވެ.\n“ދޫނީ.. އަވަހަށް ހުއްޓާލާ.. ޑެޑީ މިހުރީއެއްނު..” އަހަރެން ވަރަށް ލޯބިން ބުނެލީމެވެ. އެކުއްޖާގެ ރުއިމުގެ އަޑު ކެނޑުނުނަމަވެސް ގިސްލެވިލެވި ހުއްޓެވެ. އަހަރެން އެ ކުޑަކުއްޖާގެ ބުރަކަށީގައި ފިރުމަމުން ދިޔައީމެވެ. އަހަރެންގެ ހިމާޔަތް ލިބުމުން ކަންނޭނގެއެވެ. އަހަރެންގެ މޭގެތެރޭ ބޮނޑިވެލައިގެން އޮވެ އެކުއްޖާއަށް ނިދުނެވެ. އަހަރެން ވަރަށް ލޯބިން އެކުއްޖާ އަހަރެންގެ އެނދުގެ އެއްފަރާތުގައި ބާއްވާފައި އެކުއްޖާގެ މޫނަށް ބަލާލީމެވެ. ވަށް މޫނެކެވެ. ދޮން މޫނުގައި ލަކުނެއް، ބިއްސެއްހާ ހިސާބުވެސް ނެތެވެ. އެހާ އޮމާނެވެ. ބޮޑު ދެލޮލާއި ކުޑަ ނޭފަތެކެވެ. ފިޔާތޮށި ކުލަ އަރާ ކުޑަ ތުންފަތެކެވެ. މައުސޫމުކަމުގެ އިންތިހާއެވެ.\nއަހަރެން އެނދުގައި އޮށޯވެ ހަމަޖެހިލީމެވެ. އަދި އެ ކުޑަކުއްޖާގެ މޭމަތީގައި އެއް އަތް ބާއްވާލަމުން ނިދޭތޯ މަސައްކަތް ކުރީމެވެ. ނަމަވެސް އަހަރެންނަކަށް ނިދޭ ގޮތެއް ނުވިއެވެ. އަހަރެން ފޯނު ނަގައި ބަލާލީމެވެ. ފޯނުގެ ސްކުރީނުން ފެންނަން ހުރީ އަހަރެން އެމީހެއްދެކެ އިންތިހާއަށް ލޯބިވި އަންހެންކުއްޖާއެވެ. ލިއުޝާއެވެ. ފޯނު ގެނެސް ތުންފަތުގައި ޖައްސާލުމާއެކު އަހަރެންގެ ދެލޮލުން ކަރުނަތައް އޮހިގަތެވެ. މާޒީގެ ޞަފުޙާތައް ހުޅުވެން ފެށިއެވެ.\nއަހަރެންގެ އުމުރުން ފަނަރަ އަހަރުން ފެށިގެން އަހަރެން އުޅެމުން އައީ ބައްޕައާއި އެކީގައެވެ. އަހަރެންގެ މަންމަ އަހަރެން ދޫކޮށްލާފައި ދިޔައީތީއެވެ. ބައްޕަ އިތުރު ކައިވެންޏެއް ކުރިއެވެ. ދޮންމަންމަ އަހަރެންނަށް ކިތަންމެހާވެސް ހެވެވެ. ނަމަވެސް އަހަރެންގެ ހިތް ދޮންމަންމައަކަށް ހެވެއް ނުވިއެވެ. ދޮންމަންމަ ވާނީ ދޮން ނިޔަނދުރަށޭ ބުނާ އުސޫލު އަހަރެން ހިތުގެ އަޑިން ޤަބޫލުކުރަމެވެ. ދޮން ނިޔަނދުރަކަށް ނުވާ ދޮންމަންމައެއް އަތުގެ އިނގިލިތަކުން ގުނާލެވޭހާ މަދުވާނެއެވެ. ވުމާއެކު އަހަރެން ބެލީ ދޮންމަންމައާއި ވީހާވެސް ދުރުން އުޅެވޭތޯއެވެ.\nދޮންމަންމައަށް ދަރިއަކު ލިބެން އުޅޭކަން އަހަރެންނަށް އެނގުމުން އަހަރެން އިންތިހާއަށް ރުޅިއައެވެ. ދޮންމަންމަ އުޅެނީ ބައްޕަގެ މުދާގަނޑު ފެނި އޭގެ ދަހިވެތިކަމުގައިކަމަށް އަހަރެން ޤަބޫލުކުރީމެވެ. އަހަރެންނަށް ޙައްޤުވާ މުދަލުން އެހެން މީހަކަށް ބައި އަޅާކަށް އަހަރެން ބޭނުމެއް ނުވިއެވެ. އެހެންކަމުން އަހަރެން މަސައްކަތް ކުރީ ދޮންމަންމަގެ އެ އެދުން ފުދުނަ ނުދިނުމަށެވެ. ދޮންމަންމައާއި ބައްޕަގެ ކޮޓަރި ހުންނަނީ މަތީބުރީގައި ކަމުން އަހަރެންނަށް ފެނުނު އެންމެ ރަނގަޅު ގޮތަކީ ދޮންމަންމަ ސިޑިން ވައްޓާލުމެވެ. އެހެންކަމުން ސިޑީގެ މެދަށް އަހަރެން ބެހެއްޓީ ފެން އަޅާފައެވެ. އެކަމުގެ ސަބަބުން ގެއްލުންވާނީ ޚުދު އަހަރެންނަށްކަން އެނގޭނީ ކިހިނެއް ހެއްޔެވެ؟\nހަވީރު ކުޅެން ދާން ތައްޔާރުވެގެން އަހަރެން މައްޗަށް ދިޔައީ ކާއެއްޗެއް ގަނެލަން ބައްޕަގެ އަތުން ރުފިޔާއެއް ހޯދަންވެގެންނެވެ. އޭރު އަހަރެން ހުރީ ސިޑިމައްޗަށް ފެން އެޅުނުކަން ހަނދާން ނެތިފައެވެ. އަހަރެންނަށް ފެން އެޅި ތަނަށް އެރުމާއެކު އަހަރެންގެ ފައި ކަހާލިއެވެ. ސިޑީގެ އަތްގަނޑުގައި ހިފަންވެގެން އަތް އެއްލައިގެން އަތެއް ނުޖެހުނެވެ. ސިޑިން އަހަރެން ވެއްޓެން ދިޔަ ވަގުތު އަހަރެންނަށް ހަޅޭއްލަވައިގަނެވުނެވެ. އަހަރެން މުށިތަކު މަތީގައި ޖެހުމާއެކު އަހަރެންގެ ބޮލަށް އެނބުރުން އެރިއެވެ. ދެލޯ މެރެމުންދިޔަ ވަގުތު “މަގޭ ދަރި”އޭ ކިޔާފައި ދޮންމަންމަ ހަޅޭއްލަވައިގަތް އަޑު އިވުނެވެ. ދެން ވީގޮތެއް ނޭނގުނެވެ.\nއަހަރެންނަށް ހޭވެރިކަން ވީއިރު އަހަރެންނަށް އޮވެވުނީ ހޮސްޕިޓަލުގައެވެ. ގައިގައި އަޅަމުންދިޔަ ވޭނުން ގަޔަށް ގުޑުމެއްވެސް އަރުވާނުލެވުނެވެ. ބޮލުގައި ބެންޑޭޖު އޮޅާފައި އޮތްއިރު އެއް އަތާއި އެއް ފައިގައި ވަނީ ޕްލާސްޓަރު އަޅާފައެވެ. އަހަރެންގެ އެނދު ކައިރީގައި ރޮވިފައި ދޮންމަންމަ އިނެވެ. ދޮންމަންމަ އަހަރެން ގައިގައި ލޯބިން ފިރުމިއެވެ. ނަމަވެސް އަހަރެންނަށް އެ ފިރުމުންތަކުން އަރާމެއް އުފަލެއް ނުލިބުނެވެ. އޭގެ ބަދަލުގައި ދޮންމަންމަ އަހަރެންގެ ގައިގައި ހަށިގަނޑުގައި ބީހިލާ ކޮންމެ ފަހަރަކު ހީވަނީ އަލިފާން ޖައްސާހެންނެވެ. އަހަރެން ދޮންމަންމައަށް ކުރާ ނަފުރަތެއްގެ ސަބަބުންނެވެ.\nއަހަރެން މޫނު އަނބުރާލީ އަހަރެންގެ ބައްޕަ އިން ފަރާތަށެވެ. ނަމަވެސް ބައްޕަގެ މޫނުމަތިން ފެނުނު ކުލަވަރުން އަހަރެންގެ ހިތް ތެޅިގަތެވެ. ބިރުން ރޫރޫ އަޅައިގަތެވެ. ބައްޕަގެ މޫނުމަތިން ފެންނަމުން ދިޔައީ ހިތްހަމަނުޖެހުމެވެ. ބައްޕައަށް އަހަރެން ކުރަން އުޅުނު ކަންތައް އެނގުނީބާވައޭ އަހަރެންގެ ހިތަށް އެރިއެވެ. ބައްޕަ އަހަރެންނާއި އެއްވެސް ވާހަކައެއް ނުދެއްކިއެވެ. އަހަރެންގެ ހިތުގައި ޖެހުނެވެ. ނަމަވެސް ދޮންމަންމަ އަހަރެންނާއި ވަރަށް ވާހަކަ ދެއްކިއެވެ. ކެތްތެރިވުމަށް ބުނެ ހިތްވަރު ދިނެވެ. ދޮންމަންމަގެ ވާހަކަތަކުން އަހަރެންނަކަށް ހިތްހަމަޖެހުމެއް ނުލިބުނެވެ. ޙަޤީޤަތުގައި ދޮންމަންމަ އެތާނގައި މަޑުކުރަންވެސް އަހަރެން ބޭނުމެއް ނޫނެވެ. ނަމަވެސް ބައްޕަ އިނުމުން އެހެންވެސް ބުނާކަށް ނުކެރުނެވެ.\nހޮސްޕިޓަލުން ދޫކޮށްލުމުން ގެއަށް ގެންދިޔައިރުވެސް ބައްޕަ އަހަރެންނާއި ވަރަށް ދުރެވެ. ކޮންމެހެން ބުނަން ބޭނުންވާ އެއްޗެއް ނޫނީ ނުބުނެއެވެ. ބައްޕަގެ އެ ދުރުކަމުގެ ސަބަބުން އަހަރެންގެ ހިތަށް އަސަރުކުރިއެވެ. ބައްޕަގެ އެ ދުރުކަމުގެ ސަބަބަކީ ދޮންމަންމަކަމުގައި އަހަރެން ޤަބޫލުކުރީމެވެ. ދޮންމަންމަގެ ހުރި ނުބައިކަމާއެވެ. އެންމެފަހުން އަހަރެންނާއި ބައްޕަވެސް ޖެއްސީއެވެ. އަހަރެންގެ ހިތުގައި ދޮންމަންމަގެ މައްޗަށް އުފެދުނު ނަފުރަތުގެ ހުޅުގަނޑު އިތުރަށް އަނދައިގަތެވެ.\n“ފާޒިލް ތިކުރީ އެއްގޮތަކަށްވެސް ރަނގަޅުކަމެއް ނޫން.. ފާޒިލް ތިކުރި ކަމަކުން ބަލާބަލަ ފާޒިލްއަށް ވެފައި އޮތް ގޮތް.. ކިރިޔާ މަންމަވެސް ސިޑިން ނުވެއްޓުނީ.. ބައްޕައަށް އެގަޑީ މަންމައާއެކު ނުފޭބުނުނަމަ މަންމަ ވެއްޓުނީސް.. މަންމަ ވެއްޓުނުނަމަ ވާނެގޮތް ނޭނގެ ހިތަށް ގެންނާކަށްވެސް.. އެއީވެސް މި ބައްޕަގެ ދަރިއެކޭ..” ބައްޕަ ހިތްހަމަނުޖެހިފައި ވާހަކަ ދެއްކިއެވެ.\n“ބައްޕައަށް އެނގޭ ފާޒިލް ނޫން މީހަކު އެކަން ނުކުރާނެކަން.. ގެއަކީ އިތުރު އެއްވެސް މީހަކު އުޅޭ ގެއެއް ނޫން.. އަހަރެމެން ތިން މީހުން އެކަނި މި އުޅެނީ..” ބައްޕަ އަހަރެންގެ ޖުމުލަ މެދުކަނޑާލަމުން ބުނެލިއެވެ.\n“ފިރާޤު.. އެސޮރާއި ދިމާއަށް އެއްޗެހި ނުކިޔަބަލަ.. އެއީ އަހަރެންގެ އަތުން ވެފައިހުރި ކަމެކޭ.. އަހަރެން ކޮޓަރިއަށް ފެންޖަގު ހިފައިގެން ދަނިކޮށް ބަންޑުންވެފައި ހުރީކަމަށް ވާނީ.. ފާޒިލް ކީއްކުރަންތަ އެކަހަލަ ކަމެއް ކުރަންވީކީ؟ ފާޒިލް އެކަހަލަ ކަމެއް ނުކުރާނެ.. އެއީ އެކަހަލަ ކުއްޖެއް ނޫން..” ދޮންމަންމަ އަހަރެންގެ ދިފާޢުގައި ވާހަކަ ދެއްކުމުން އެކަންވެސް އަހަރެންނަށް ދެކެވުނީ ކަންދެއްކުން ކަމުގައެވެ. އަހަރެންނަށް ދޮންމަންމައާއި ދޭތެރޭ ގޯސްކޮށް ދެކެވެނީ ދޮންމަންމަ އެއްވެސް ކަމެއް ގޯސްކޮށް ކޮށްގެނެއް ނޫނެވެ. އަހަރެންގެ ބޮލަށް އިބިލީސް ސަވާރުވެފައި ހުރިލެއް ބޮޑުކަމުންނެވެ. އަހަރެންގެ ނުބައިކަމުންނެވެ.\nދުވަސްތައް ފާއިތުވަމުން ދިޔަވަރަކަށް އަހަރެން ދޮންމަންމައަށް އެކި ގޮތްގޮތުން އުނދަގޫ ކުރީމެވެ. ބައެއްފަހަރު ދޮންމަންމައަށް އެކިވަރުގެ އަނިޔާތައްވެސް ލިބުނެވެ. ނަމަވެސް ދޮންމަންމަ ބައްޕައާއި ހަމައަށް އެވާހަކަތައް ގެންގޮސް ޝަކުވާއެއް ނުކުރެއެވެ. އަހަރެންނާއި ދިމާއަށް ބާރަށް އެއްޗެކޭވެސް ނުބުނެއެވެ. ރުޅިއެއްވެސް ނާދެއެވެ. އަހަރެންނަށް ވިސްނައިދީ ނަޞޭޙަތް ދެވޭތޯ ބެލިއެވެ. ނަމަވެސް އަހަރެން އަޑު އެހިއްޔާތާއެވެ. ބައްޕައާއި ދޮންމަންމަގެ ނަޞޭޙަތްތައް އަހާވަރަށްވުރެ އޭރު އަހަރެން ޖާހިލެވެ. މިއަދު އެކަމާ ހިތާމަކުރަމެވެ.\nދޮންމަންމަގެ ބަނޑަށް ހަތް މަސްވީއިރު ދޮންމަންމައަށް އެކަނި ކަންކަން ކުރެވޭވަރެއް ނުވެއެވެ. ކައްކަންވެސް ޖެހެނީ ބައްޕައަށެވެ. ބައްޕަ އެކަން ކުރަނީ ކުރާ ހިތުންނެވެ. ނަމަވެސް ދޮންމަންމަ އަރާމުކުރަން އެނދުގައި ބާއްވާފައި ބައްޕަ ބަދިގެއަށް ވަދެ ކައްކައި، އެއްޗެހި ދޮވެ އިސްތިރިކޮށް ގޭތެރެ ފޮޅާ ސާފުކުރުން އަހަރެން ހިތްހަމަޖެހޭ ކަމަކަށް ނުވިއެވެ. ބައްޕަ ހުރީ އަނބިދަށުވެގެން ގޮސް ހަލާކުވެފައެވެ. އެއީ އަހަރެންނަށް އޭރު ވިސްނުނު ގޮތެވެ. ނަމަވެސް އެއީ އެކަން އޮންނަންވާނެ ގޮތްކަން އަހަރެން މިހާރު ޤަބޫލުކުރަމެވެ. އަނބިމީހާ ބަލިވުމުން ފިރިމީހާ ގޭތެރޭގެ ކަންކަން ބެލެހެއްޓުމަކީ އަނބިދަށުވުމެއް ނޫނެވެ. އެއީ އަނބިމީހާދެކެ ފިރިމީހާ ވާ ލޯތްބެވެ.\nދުވަސް ޖެހުމާއެކު ދޮންމަންމަ އެނދުމަތި ކުރެވުނެވެ. ބަނޑުގައި ރިއްސާފައި ނުވިހައި ދޮންމަންމައާއިއެކު އެ ކުޑަ ދަރިފުޅު މިދުނިޔެ ދޫކޮށް ދިޔައީ އަހަރެންގެ ބަދުދުޢާތަކުގެ ސަބަބުން ކަންނޭނގެއެވެ. އަހަރެންގެ ދޫ ނުބައިކަމުގެ މައްޗަށް އަހަރެން އަމިއްލަ ނަފުސުދެކެ ރުޅި އާދެވެއެވެ. ދޮންމަންމަގެ ވަކިވެ ދިޔުމާއެކު އަހަރެންނަށް ވަރަށް ބޮޑަށް އެކަނިވެރިކަން އިހުސާސްވާން ފެށިއެވެ. ބައްޕަވެސް އަހަރެންނާ އާދަޔާ ޚިލާފަށް ދުރުވިއެވެ. ބައްޕައަކީ އަހަރެންނަށް ނެތް މީހެއް ފަދައެވެ. ބައްޕައަށް އައި ބަދަލުތަކަކީ ޚުދު އަހަރެންގެ ސަބަބުން އައި ބަދަލުތަކެއްކަން އަހަރެން ޤަބޫލުކުރަމެވެ. ބައްޕަގެ ދިރިއުޅުން ނުހަނު ރަނގަޅަށް ފެށިފައި ވަނިކޮށް އެ ހަމަޖެހުން ނަގާލީ ޚުދު އަހަރެންގެ ދެއަތުންނެވެ.\nއަހަރެންނަށް ލިބުނު އެކަނިވެރިކަމަށް ޙައްލެއް ހޯދަން އަހަރެން ބޭނުންވިއެވެ. ވުމާއެކު އަހަރެން ގެއިން ބޭރުގައި ހޭދަކުރާ ވަގުތުތައް ގިނަކުރީމެވެ. އާ ރައްޓެހިން ހޯދީމެވެ. ތަފާތު މިޒާޖުގެ ރައްޓެހިންނެވެ. މުޖުތަމަޢުން ބާކީކޮށް އެކަހެރިކޮށްލުމުން ކުށުގެ ވެށިން ސަލާމަތްވާނެ ހިތްވަރެއް ނުލިބިފައި ތިބި ކިތަންމެ ބަޔަކާއި ދިމާވިއެވެ. އާއިލާގެ އެއްބާރުލުމާއި ލޯބިން މަޙުރޫމުވުމުގެ ސަބަބުން ކުށުގެ ވެށްޓަށް ހުޅަހެޅިފައިވާ ކުޑަކުދިންވެސް ބައިވަރެވެ. އަހަރެންނާއި އެއް އުމުރުގެ ކުދިންނާއި ބޮޑެތި މީހުންނާއިއެކު އަހަރެން އުޅެން ފެށީ މުޅިން އެހެން ދުނިޔެއެއްގައެވެ. ހިތަށްއެރި ކޮންމެ ކަމަކީ ކުރަންޖެހޭ ކަމެކެވެ. ފިކުރެއް ޚިޔާލެއް ނެތިއެވެ. ޙަލާލެއް ޙަރާމެއް ނުބަލައެވެ. މާތް ﷲއަށް ބިރުވެތިވުމަކީ އަހަރެމެންނަށް އޭރު ނެތް ކަމެކެވެ.\nބައްޕައަށް އަހަރެން އުޅޭ އުޅުން އެނގުމުން ވަރަށް ރުޅިއައެވެ. އެއްޗެހި ކިޔެވެ. އަހަރެންވެސް ހުރީ އޭރު ލަދުޙަޔާތް ކެނޑިފައެވެ. ބައްޕައާއި ޒުވާބުކުރަން ފެށީ އެއީ ކިހާ ނުބައި ކަމެއްކަން ހަނދާން ނެތް ޙާލުގައެވެ. ބައްޕަގެ ރުޅި ކޮންޓުރޯލުން ނެއްޓިއެވެ. އަހަރެންގެ ގައިގައި ފުރަތަމަ ފަހަރަށް ބައްޕަ ޖެހިއެވެ. އަހަރެންގެ ކުށުންނެވެ. ބައްޕަ އަހަރެން ގެއިން ބޭރުކޮށްލީ ދުވަހަކުވެސް އެގެއަށް އައިސްގެން ނުވާނެކަމަށް ބުނަމުންނެވެ. އަހަރެން ދިޔައީ އަހަރެންގެ އެކުވެރިއެއްގެ ގެޔަށެވެ. އެމީހުން އަހަރެންނަށް އަޅާލިއެވެ.\nދުވަސްތައް ފާއިތުވަމުން ގޮސް ޤާނޫނީ ގޮތުން އަހަރެން ބޮޑު މީހަކަށްވިއެވެ. އަހަރެންނަށް މާ ހިތް އެދޭ ކުއްޖަކު ފެނިގެން މުގޯލި އަޅާތާ މަހެއް ވަނީއެވެ. ނަމަވެސް އެކުއްޖާގެ ފަރާތުން އެއްވެސް އިޝާރާތެއް ނުލިބެއެވެ. ވާނީވެސް އެހެން ނޫން ހެއްޔެވެ؟ އަހަރެންނަށް ބަލާލާފައި ދުވަހަކު ފެންވެރި ވައްތަރެއް ނުޖަހާނެއެވެ. ދިގުކޮށްފައިވާ އިސްތަށިގަނޑުން ފިރިހެންވަންތަކަން ގެއްލިފައެވެ. ދިގުވެފައިވާ މަތިމަހުން އަނގަމަތި ހުރީ ފޮރުވިފައެވެ. އަހަރެން ލާ ބާ ޓީޝާޓުގަނޑު ހީވާނީ ދަނޑިގަނޑެއްގައި އަޅުވާލާފައި ހުންނަހެންނެވެ. ޖިންސު އުނގަނޑުގައި ހަރެއް ނުލާނެއެވެ. އަތާއި ކަރުގައި ބޮޑެތި ޗޭނުތައް އަޅާލާފައި ހުންނައިރު އަތުގެ ކޮންމެ އިނގިއްޔެއްގައި އަނގޮޓިއެއް ނޯންނަ އިރެއް ނުދާނެއެވެ. ދެކަންފަތް ދެތިން ތަނުން ތޮރުފައި މުދި ލާފައި ހުންނާނެއެވެ.\n“ލޯބި ބޭނުމިއްޔާ އަމިއްލައަށް ދަންޖެހޭ.. ލޯބިވެޔޭ، ރައްޓެހިވާށޭ ބުނާއިރު ފުރަތަމަ ގޮސް ލޯގަނޑު ކުރިމައްޗަށް ހުއްޓިފައި ތިމާ މީހާގެ ސޫރައަށް ބަލާލަބަލަ، ތިމާގެ ކިބައިގައި މީހަކު ގަޔާވާނެ އެއްވެސް ސިފައެއް ހުރިތޯ.. ކަލޭ މިހާރު ތިހުރި ސިފައިން ކަލެއާއި ދިމާއަށް ބަލާލާނެ މީހަކުވެސް ނުވާނެ.. ނޭނގެ މީން ޒަމާނަކު ފެންވެރިހެނެއްވެސް.. ޗީޗީ..” އަހަރެން އެ އަންހެންކުއްޖާއަށް ލޯބި ހުށަހެޅުމުން އަހަރެންނަށް އޭނާ ދިން ޖަވާބަކީ މިއީއެވެ.\nއަހަރެން ގެއަށް އައިސް ލޯގަނޑު ކައިރިއަށް ހުއްޓި އަމިއްލަ ސޫރައަށް ބަލާލީމެވެ. ތެދެކެވެ. އަހަރެންގެ ގަޔަކު މީހަކު ގަޔާވާނެ އެއްވެސް ސިފައެއް ނެތެވެ. އަހަރެންގެ އަމިއްލަ ސޫރަދެކެ ފޫހިވިއެވެ. ވަގުތުން ކަންފަތުގައި ލާފައިވާ މުދިތައް ނެގީމެވެ. އަޅާފައިވާ ގަހަނާތައް ނެގީމެވެ. ޖެހިގެން އައި ދުވަހު ބޯވެސް ކޮށާލައި ތުނބުޅިއާއި މަތިމަސްވެސް ރީތިކޮށްލީމެވެ. ދެވަނަ ފަހަރަށް ލޯބި ހުށަހެޅީ އަހަރެންގެ އުޅުން އިސްލާޙުކުރުމަށްފަހުއެވެ. އޭނާ އަހަރެންނާއި ގުޅުނެވެ. އެ އަންހެންކުއްޖާއާއި ގުޅުމަށްފަހު އަހަރެންނާއި އެކުގައި އުޅުނު ވިޔާނުދާ އެކުވެރިންތައް ދޫކޮށްލީމެވެ. ހަމައެކަނި ލޯތްބަށްޓަކައެވެ. މުސްތަޤުބަލަށްޓަކައެވެ.\nދުވަސްވަރަކީ ނުހަނު ވިއްސާރަ ދުވަސްވަރެކެވެ. މާލޭގެ މަގުތަކުގައި އޮތީ ފެންބޮޑުވެފައެވެ. ނަމަވެސް އޭރަކު ދުއްވާ އެއްޗެހި ދުއްވާލަން ދަތިވާވަރެއް ނުވެއެވެ. އަހަރެން ހުރީ ފިހާރައެއްގެ ތެރޭގައެވެ. ވާރޭގައި ޖެހިގެން ގެއަށް ނުދެވިފައެވެ. ވާރޭ ވެހެމުންދިޔަލެއް ބޯކަމުން ވާރޭ ހުއްޓާލާނީ ކޮންއިރަކު ކަމެއްވެސް ނޭނގެއެވެ. އެތައް އިރެއް ވީފަހުން ވާރޭ ތުނިކޮށްލިއެވެ. ތުނިކޮށްލުމާއެކު ގެއަށް ދިޔުމަށްޓަކައި ނުކުމެ ހިނގައިގަތީމެވެ. ގެ ހުންނަ މަގަށް ލަނބާލިތަނާ އެމަގުން ބާރު ދުވެލީގައި އައި ކާރަކުން މީހެއްގެ ގައިގައި ޖެހި ނުރައްކާތެރި އެކްސިޑެންޓެއް ހިނގައިފިއެވެ. ކާރުގައި ޖެހިފައި އެމީހާ ވިއްސައިގެން އައީ ސީދާ އަހަރެންނާއި ދިމާއަށޭ ބުންޏަސް މުޅިއަކުން ދޮގަކަށް ނުވާނެއެވެ. އަވަސް ހަރަކާތަކާއިއެކު އަހަރެންނަށް އެއްފަރާތަށް ނުޖެހެވުނުނަމަ އަހަރެންނަށްވެސް އަނިޔާތަކެއް ވީހެވެ.\nއެ ޠޫފާނީ ރޭގައި ހިނގި ނުރައްކާތެރި އެކްސިޑެންޓަކީ އަހަރެން އިންތިހާއަށް ލޯބިވި އަންހެންކުއްޖާ އަހަރެންނާއި ވަކިވާން ޖެހުނު ސަބަބެވެ. އެރޭ އެ އެކްސިޑެންޓު ދިމާވި އަންހެން މީހާއާއި އަހަރެންނާއި ބައްދަލުވީ އިއްތިފާޤަކުންނެވެ. އެ އަންހެންމީހާއަކީ ހުވަފަތްވެފައިވާ، އާއިލާގައި އެއްވެސް މީހަކު ނެތް ނިކަމެއްޗެކެވެ. އޭނާ ނުކުތީ ކުޑަސޮރުގެ ނެޕީ ހުސްވެފައި ހުރުމުގެ ސަބަބުން އެ ގަންނަން ޖެހިގެންނެވެ. ކޮންމެހެން ނުނިކުމެ ނުވީތީއެވެ. ނޫންނަމަ ތުއްތު ކުއްޖަކު އެކަނި ބާއްވާފައި އޭނާ ނުނިކުތީހެވެ.\nއެ އަންހެންމީހާ އެތައް އާދޭހަކާއިއެކު އަހަރެންގެ ގާތުން އެދުނީ އޭނާގެ ތުއްތު ދަރިފުޅު ބަލައިދިނުމަށެވެ. އެއީ އަޅާލާނެ އެއްވެސް މީހަކު ނެތް ކުއްޖެއްކަމަށެވެ. މާތް ﷲއަށްޓަކައި އެ ދަރިފުޅަކީ އަހަރެންގެ ދަރިއެއްގެ ގޮތުގައި ހެޔޮ މަގުގައި ބަލައި ބޮޑުކޮށްދިނުމަށެވެ. އެގޮތަށް އެކަން ކޮށްދީފިނަމަ އަހަރެން ސުވަރުގޭގައި ލައްވަވާތޯ ދުޢާކުރާނަން ކަމުގައި ބުންޏެވެ. އޭނާ އެފަދައިން ނުބުނި ނަމަވެސް އޭނާގެ އެދުމަށް އިންކާރު ކުރާކަށް އަހަރެންނަކަށް ނުކެރުނީހެވެ. އެހެނީ އޭނާގެ އަޑުގައިވާ އާދޭހުން އެކަނިވެސް އަހަރެންގެ ހިތް މަޑު ކަފަކޮޅަކަށް ވިއެވެ. އޭނާ އެދުނު ފަދައިން އަހަރެން އެކުއްޖާ ބަލައިދޭން އެއްބަސްވީމެވެ. އެ އަންހެންމީހާ މި ފަނާވަނިވި ދުނިޔެއާއި އަލްވަދާޢު ކީ އަހަރެންގެ މި ދެއަތުގެ ތެރޭގައެވެ.\nއެ އަންހެންމީހާ ބުނި އެޑްރެހަށް އަހަރެން ދިޔައީ އެ ތުއްތު ކުއްޖާ ރޮއިރޮއި ހަލާކުވަނީއެވެ. އެކުއްޖާގެ ރުއިމުގައި ހުރި އަސަރަކުން އަހަރެންގެ ހިތުގެ އެންމެ ފުނަށް އަސަރުކުރުވިއެވެ. އެތައް މަސައްކަތަކުން އެކުއްޖާ މަސަލަސްކޮށްލެވުނުއިރު އަހަރެން ހުރީ ވަރުބަލިވެގެން ގޮސް ކުރާނެ ކަމެއް ނޭނގިފައެވެ. އެކުއްޖާ ގޮވައިގެން ގޮސް އަހަރެން ވަންނާނީ ކޮންތާކަށް ހެއްޔެވެ؟ އެކުއްޖާގެ ކާނާ އަހަރެން ހޯދާނީ ކިހިނެއް ހެއްޔެވެ؟ އަހަރެންނަކީ މުއްސަނދި އާއިލާއަކަށް އުފަންވެ، ވިޔާނުދާ އުޅުމެއް އުޅެވުމުގެ ސަބަބުން އެ ނަސީބުން މަޙުރޫމުވެފައިވާ މީހަކީމެވެ. އަލުން އެނބުރި ބައްޕަގެ ގާތަށް ދާންވީ ހެއްޔެވެ؟ ބައްޕަ އަލުން އަހަރެން ޤަބޫލުކުރާނެބާވައެވެ؟ މީ އަހަރެންގެ ހިތުގައި އުފެދުނު ބައެއް ސުވާލުތަކެވެ.\nކޮންމެ ގޮތެއް ވަރިހަމަކޮށްފައި އަހަރެން އެނބުރި އަހަރެންގެ ގެޔަށް ދިޔައީ އިތުރު ގޮތެއް ނެތީމައެއް ނޫނެވެ. ބޭނުންނަމަ ސަލާން ޖަހައިގެންވެސް އަހަރެންނަށް އުޅެވިދާނެއެވެ. ނަމަވެސް އެކަމުގެ ސަބަބުން ބައްޕައަށް ލިބިދާނެ ހުތުރަކާއިމެދު ވިސްނިފައި ގެއަށް ދިޔައީއެވެ. އަހަރެން ހީކުރި ގޮތާއި ޚިލާފަށް ބައްޕަ އަހަރެން ޤަބޫލުކުރިއެވެ. އަދި އަހަރެންގެ ނިންމުމާއިމެދު އުފާކުރިއެވެ. ނިކަމެތިންނަށް އެހީތެރިވުމަކީ ތިމާގެ ފެންވަރު ދަށްވާނެ ކަމެއް ނޫންކަމަށް ބުނުމުން އަހަރެން ވަރަށް އުފާވިއެވެ. އެއީ މުއްސަނދިންގެ ފަރާތުން މަދުން ނޫނީ ނީވޭނެފަދަ ވާހަކައަކަށް ވީތީއެވެ.\nއަހަރެން އަހަރެންގެ ލޯބިވެރިޔާއަށް ކަން ހިނގި ގޮތް ސާފުކޮށް އޮޅުންފިލުވައިދިނީމެވެ. އޭނާ ފާޅުގައި އެކަމާއި ދެކޮޅު ހެދިއެވެ. އެހެން މީހެއްގެ ދަރިއެއް އަމިއްލަ ދަރިއެއްގެ ގޮތުގައި ދުވަހަކުވެސް ބަލައިނުގަނެވޭނެކަމަށް ބުނުމުން އަހަރެން އިންތިހާއަށް ދެރަވިއެވެ. ފާޑަކަށް އޭނާދެކެ ފޫހިވެސް ވިއެވެ. އެއްވެސް ޙާލެއްގައި އަހަރެން އެ ތުއްތު ކުއްޖާ ދޫކޮށްލާކަށް ބޭނުމެއް ނުވިއެވެ. އެއީ ކޮންމެހެން އެކުއްޖާގެ މަންމައަށް ވެވުނު ވަޢުދެއްގެ ސަބަބުންނެއް ނޫނެވެ. އެކުއްޖާ ފުރަތަމަ ފެނިލުމާއިއެކު އަހަރެންގެ ހިތުގައި އުތުރި އަރައިގަތް ލޯތްބާއި ރަޙުމެއްގެ ބޮޑުކަމުންނެވެ. އެންމެފަހުން އަހަރެންގެ އަލަތު ލޯބި ހިތުގައި ކަފުންކޮށް ވަޅުލީއެވެ. އެދުވަހު އަހަރެންގެ ޙަޔާތުގެ އެންމެ ބޮޑު ނިންމުން ނިންމީމެވެ. އަހަރެންގެ ކައިވެނި ކުރެވޭނީ އެ ތުއްތު ދަރިފުޅަށް މަންމައެއްގެ ލޯބި ފުރިހަމައަށް ދެވޭނެވަރުގެ މީހަކާއެވެ. ނޫންނަމަ ހުސްހަށިބަޔަށް ހުންނާނީއެވެ. އެދުވަހަށްފަހު އެއީ އަހަރެންގެ ދަރިއެކެވެ. އަހަރެންގެ ލޯބި ލޯބި ޒާންއެވެ.\nvrh reethi ♥\nThank You banana 🙂\nYeaaaaa saandy ur back….\nThank You pinker.. I’m back 🙂\nWow u ratrue writer ?\nmashaa allah v v furihama ☺????❤?\nThank You shaan 🙂\nWow ????? story vvv reethi?????????\nThank You Minnnnu 🙂\nnice story ?❤\nThank You shyn 🙂\nHaadha asaru gadha vaahaka ekey, thank you saandy\nThank You Nishy 🙂\nsaandy ge vaahaka thah hama habeys\nThank You ixwaan 🙂\nwow..very heart touching story..?God bless you!!??


Mamma. Ehera "Tall" Building Aky Konthaneh? - Vaguthu\nމަންމާ، އެހެރަ "ޓޯލް" ބިލްޑިންއަކީ ކޮންތަނެއްތަ؟\nމުންނާރުގެ ކުރީގެ ފޮޓޯއެއް\nއެހެރަ ޓޯލް ބިލްޑިންއަކީ ކޮންތަނެއް؟ އެއީ ކާކު ހެދިތަނެއް؟ ކޮން އިރަކު އެތަން ހެދީ؟ އިލޮއްޓެއްހެން އެތަން ހުންނަނީ؟ މިއީއަހަރެން ފުރަތަމަ ފަހަރަށް މާލެއައިފަހަރު މާލޭގެ ހުކުރު މިސްކިތުގައި ހުންނަ މުންނާރު ފެނި މަންމައަށް ބަންޑުންކޮށްލި ސުވާލުތަކެވެ.އެދުވަހު އަހަރެންގެ ސުވާލުތަކަށް އަހަރެން ބޭނުންވިވަރަށް ޖަވާބެއްނުލިބުނެވެ. ނަމަވެސް މިއަދު އަހަރެންގެ އަތުގައި އަހަރެންގެ ސުވާލުތަކަށް ޖަވާބު އެބަހުއްޓެވެ.\nއެހެރަ ހަދާނިމެނީ 25 ބުރީގެ ބޮޑު އިމާރާކެވެ. ދަރުމަވަންތަ ހޮސްޕިޓަލުގެ އިމާރާތް 25 ބުރިޔަށް ނަގާފައި ހުއްޓަސް މީގެ ބައިގަރުނެއްހައި ކުރިއަށް ޖެހިލާއިރު މާލޭގައި މާ އުސް އިމާރާތްތަކެއް ނެތެވެ. އޭރު މާލޭގައި އުޅުނު އަދި މާލެއަށް އެކި ކަންކަމު އަރާ ފޭބި މީހުނަށް ބޮޑު ހައިރާންކަމެއް ގެނުވީ އެދިގު މުންނާރު ފެނިފައެވެ. އެއީ މާލޭގައި އޭރު އެންމެ އުސްކޮށް ހުރިތަނެވެ. ދިގުމިނުގައި ހުންނަނީ 35 ފޫޓް9އިންޗިއެވެ.\nމުންނާރު ބިނާ ކުރެއްވީ އިސްކަންދަރު ސުކޫލް އެރަސްކަލަކަށް ނިސްބަތްވާ އައްސުއްތާން އިބްރާހިމް އިސްކަތްދަރު ސްރީކުލަރަންމީބަ ކައްތިރި ބަވަނަ މަހާރަދުންނެވެ. 1674 ވަނަ އަހަރު ހެއްދެވި މިއިމާރާތަށް މިއަދު 343 އަހަރުވަނީ ފުރިފައެވެ. މުންނާރާ ބެހޭގޮތުން މާބޮޑު މައުލޫމާތެއް އެއްކުރެވިފައިނެތަސް، މިހާރު ފެންނަން ހުރިގޮތަށް މުންނާރުގައި ލޮއިންބަންދުތަކެއް މުންނާރުގައި އެޅީ މުހައްމަދު ޝަމްސުއްދީނުގެ ރަސްކަމުގައެވެ. އެމަސައްކަތްކުރީ ހުކުރު މިސްކިތު ޓިނުލީ ދުވަސްވަރު އަތިރީގޭ އިބްރާހިމް ދޮށިމޭނާ ކިލެގެފާނެވެ. މުޅިންވެސް ހިރިގަލުން ހަދާފައިވާ ހުންނަ މިމުންނާރުގެ އެތެރޭގައި މައްޗަށް އެރުމަށް ސިޑިބަރިއެއް ހުރެއެވެ. މުންނާރުގެ ވަމަށައިގެން ހުންނަނީ ބަންގީގެ ކަލިމަތަށް ލިޔެފައެވެ. އެހެންނަމަވެސް މިލިޔުން ފަށާފައިވަނީ ބިސްމިނުގެ ބަރަކާތުންނެވެ. އަދި ނިންމުމުގައި މުންނާރު ނިސްބަތްވާ އިސްކަންދަރު ރަސްގެފާނުގެ ނަންފުޅާއި އެބިނާ ހަދާނިމުނު ތާރީޚް ލިޔެފައިވެއެވެ. މިތަނުގައި ބަންގިގޮވާ މީހާއަށް ކިޔަނީ "މުންނާރު ކަލޭގެ"އެވެ. އަދި ތާރީޚް ބުނާގޮތުން އޭރު މިމީހާއަކީ ދައުލަތުން ބޮޑު ޚަރަދެއްކުރާ ޤަދަރުވެރި މީހެކެވެ.\nހުރިހާ މައުލޫމާތެއް އެއްކުރިފަހުން ލިބުނީ ކުއްލި ޝޮކެވެ. މިހާރު ފެންނަން އެހެރީ އަސްލު މުންނާރެއް ނޫނެވެ. އެއީ ކުރިން ހަދާފައިވާ މުންނާރުގެ ނަމޫނާއެކެވެ.\nމާޗް 3, 2018 12:06\nމާޗް 3, 2018 12:38\nކޮންހާސަރެއްތަ މުޅިމަގުގައި ދަމާފަމިއޮތީ. ކަލޭމެންނަށް ކިޔޭއެއްޗެއް އެނގޭތަ؟\nކޮބާތަ ކުރިން ހެދި މުއްނާރުގެ މައުލޫމާތު؟\nމާޗް 3, 2018 14:30\nމީގެ ފަންސާސް އަހަރުގެ ކުރިން ވެސް ހުރީ ހަމަ ތިޔަ މުންނާރު....؟\nމާޗް 3, 2018 14:35\nހަހަހަ ހުރިހާ މައުލޫމާތެއް އެއްކުރި ފަހުން ލިބުނީ ކުއްލި ޝޮކެކެވެ. މިހާރު ފެންނަން އެހެރީ އަސްލު ހުކުރު މިސްކިތެއްނޫނެވެ. އެއީ ކުރިން ހަދާފައިވާ ހުކުރު މިސްކިތުގެ ނަމޫނާ އެކެވެ...!!!?


އިސްލާމް ޓީޗަރަކަށް އިޢުލާން ކުރުމަށް\nނަމްބަރު: 53 JS-A/2019/\nޓީޗަރ – އިސްލާމް\n- ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.ޕްރީސްކޫލް ޓީޗަރުކަމަށް ހަމަޖައްސާނަމަ، ޕްރީސްކޫލް ޓީޗަރުންގެ ޝަރުތު ފުރިހަމަވުން.\nމަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (މި ފޯރމް ސިވިލް ސަރވިސް ކޮމިޝަނުގެ ވެބްސައިޓުން އަދި ޖަމާލުއްދީން ސްކޫލުގެ އޮފީހުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 20 ވާ (އާދިއްތަ) ދުވަހުގެ 14:00 ގެ ކުރިން، ޖަމާލުއްދީން ސްކޫލް ގެ ކައުންޓަރަށެވެ.\n(ހ) މި މަޤާމަށް މީހުން ހޮވުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނީ، 21 އޮކްޓޯބަރ 2019 ން 28 އޮކްޓޯބަރ 2019 އާއި ދެމެދުގެ ތާރީޚެއްގައި ޖަމާލުއްދީން ސްކޫލްގައެވެ. އަދި މިމުއްދަތުގެ ތެރޭގައި ކުރިމަތިލާފައިވާ މަޤާމަށް ސްކޫލުން އަންގާ ދުވަހެއްގައި އިންޓަރވިޔު އޮންނާނެއެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތް ޝޯޓްލިސްޓް ކުރެވޭނެއެވެ.\nއިތުރު މަޢުލޫމާތު: މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، ގުޅާނީ 3011773 ނަންބަރު ފޯނާއިއެވެ. އީ މެއިލް ކުރާނީ [email protected] އަށެވެ.


Martin Scorsese ge gangster film akah De Nero zuvaanvanee\nސްކޯސޭޒީގެ ގޭންގްސްޓާ ފިލްމަކަށް ރޮބަޓް ޑެ ނީރޯ ޒުވާންވަނީ\nފިލްމު "ގޯޑްފާދާ 2" ގެ މަންޒަރެއްގައި ޑެ ނީރޯ ޒުވާން ޑޯން ކޯލިއޯނީގެ ރޯލުގައި: މި ފިލްމު ކުޅުނުއިރު ޑެ ނީރޯ އަށް 31 އަހަރު.\nހޮލީވުޑްގެ އެންމެ މަޝްހޫރު "ގޯޑްފާދާ" އޭނާގެ އަސްލު ސިފައިގައި ބޮޑުސްކްރީނަށް އެނބުރި އަންނަނީ އެވެ. މާފިއާ ފިލްމުތައް އުފެއްދުމަށް އެފަދަ ދެ ވަނައެއް ނެތް ޑައިރެކްޓަރު މާޓިން ސްކޯސޭޒީ އުފެއްދުމަށް އިއުލާނުކޮށްފައިވާ ގޭންގްސްޓާ އާ ފިލްމު "ދަ އައިރިޝްމޭން" ގައި ރޮބަޓް ޑި ނީރޯ ފެނިގެންދާނީ އޭނާގެ ރަން ދުވަހުގެ ސިފައިގަ އެވެ. -- ގާތްގަނޑަކަށް 30 އަހަރުގެ ޑެ ނީރޯގެ ސިފައިގަ އެވެ.\n"ދަ އައިރިޝްމޭން" ގެ ޕްރޮޑިއުސަރެއް ކަމުގައިވާ ގަސްޓޮން ޕެވްލޮވިޗް ބުނެފައި ވަނީ މި ފިލްމަށް ޑެ ނީރޯ ޒުވާންކުރާނީ ޒަމާނީ ޓެކްނޮލޮޖީ ބޭނުންކޮށްގެން ކަމަށާއި މިހާރު ވެސް ބައެއް މަންޒަރުތައް ޝޫޓްކޮށް އެގޮތަށް ޓެސްޓްކޮށްފައިވާ ކަމަށެވެ. ފިލްމުގައި މި އެކްޓަރު އޭނާގެ ޒުވާން ރަންޒަމާނުގެ ސިފައިގައި ދެއްކުމަށް ބޭނުންކުރާނީ ފިލްމު އޭންޓް މޭންގައި މައިކަލް ޑަގްލަސް ވެސް ޒުވާންކޮށް ދެއްކި ޓެކްނޮލޮޖީ އެވެ.\nއެކްޓަރު މައިކަލް ޑަގްލަސް ފިލްމު އެންޓް މޭންގެ ރޯލަށް ޒުވާންކުރުމުން ފިލްމުން ފެންނަ ގޮތް ވާތްފަރާތުގެ ފޮޓޯގަނޑުގައި އަދި އޭނާގެ ފަހުގެ ފޮޓޯއެއް (ކ).\n"މީގައި ޕްރޮސްތެޓިކް މޭކަޕެއް ބޭނުމެއް ނުކުރާނެ. ޕްރޮސްތެޓިކް މޭކަޕަށް ވުރެ މަތިން ދިއުމުގެ ގާބިލުކަން ޓެކްނޮލޮޖީ މި ވަނީ ލިބިގަނެފައި. މިހާރު ވެސް ބައެއް ޓެސްޓްތަކެއް އަހަރެމެން ހަދައިދިން. އެ މަންޒަރުތަކުގައި (ޑެ ނީރޯ) 20 އަހަރަށް، 40 އަހަރަށް އަދި 60 އަހަރަށް ވެސް މުސްކުޅިކޮށްލެވުނު،" ޕެވްލޮވިޗް ބުނެފައިވެ އެވެ.\n"މިސާލަކަށް ހިޔާލަށްގެންނަވާ ދަ ގޯޑްފާދާ ދޭއްގައި ޑެ ނީރޯ ފެނިގެން ދިޔަ ގޮތް. ގާތްގަނޑަކަށް އެ ވަރަށް ޒުވާން ސިފައެއްގައި މި ފިލްމުން ވެސް އޭނާ ފެނިގެންދާނީ."\nރޮބަޓް ޑެ ނީރޯ އަށް މިހާރު 73 އަހަރެވެ. ޑޯން ކޯލިއޯނީގެ ރޯލު ކުޅެގެން އެންމެ މޮޅު ސަޕޯޓިން އެކްޓަރުގެ އޮސްކާ ހާސިލުކުރި "ދަ ގޯޑްފާދާ 2" ކުޅުނުއިރު ޑެ ނީރޯ އަށް 31 އަހަރެވެ.\nސްކޯސޭޒީގެ ގޭންގްސްޓާ އާ ފިލްމު ހާއްސަވާ ހަމައެކަނި ސަބަބަކީ ޑެ ނީރޯ ޒުވާންކޮށްގެން މި ފިލްމަށް ގެނައުމެއް ނޫނެވެ. މިއީ ސްކޯސޭޒީގެ ގޭންގްސްޓާ ފިލްމުތަކުން އާންމުން ފެނި ބެލުންތެރިންގެ ހިތް ދެވުނު ގިނަ މަޝްހޫރު ތަރިންތަކެއް އެކުގައި އެނބުރި އަންނަ ފިލްމެކެވެ.\nއަލް ޕަޗީނޯ (ކ) އާއި ޑެ ނީރޯ ފިލްމު ގޯޑްފާދާގެ މަންޒަރުތަކެއްގައި އެމީހުންގެ ޒުވާން ދުވަސްވަރުގައި.\nއެގޮތުން ޖޯ ޕެސްކީ އާއި ހާވީ ކެއިތުލް ފަދަ އެކްޓަރުން ހިމެނެ އެވެ. ނަމަވެސް މި ފިލްމަކީ ސްކޯސޭޒީއާ ހޮލީވުޑްގެ އެހެން ވަރުގަދަ ސްޓާރަކާ ވެސް މުޅިން އަލަށް ބައްދަލުކޮށްދޭނެ ފިލްމެކެވެ. އެއީ މަޝްހޫރު އަލް ޕަޗީނޯ އެވެ.\nއަލް ޕަޗީނޯ އާއި ޑެ ނީރޯ މީގެ ކުރިން ފިލްމެއްގައި އެކުގައި މަސައްކަތްކޮށްފައެއް ނުވެ އެވެ.\n(ކ-ވ) އަލް ޕަޗީނޯ، ސްކޯސޭޒީ އަދި ޑެ ނީރޯ: މި ތިން މީހުން ކުރިން އެކުގައި މަސައްކަތްކޮށްފައެއް ނުވޭ: ނަމަވެސް ޑެ ނީރޯ އާއި އަލް ޕަޗީނޯ ފިލްމު "ދަ ހީޓް" އިން އެކުގައި ފެނިގެންދިޔަ.\nސްކޯސޭޒީގެ އާ ފިލްމު ލިޔަނީ އޮސްކާ ހާސިލުކޮށްފައިވާ ސްކްރީންރައިޓަރު ސްޓީވް ޒިލިއަން އެވެ. އޭނާ އަކީ އޮސްކާ ހާސިލުކުރި ސްޓީވެން ސްޕީލްބާގްގެ "ޝިންޑްލާސް ލިސްޓް" އާއި ރިޑްލީ ސްކޮޓްގެ "އެމެރިކަން ގޭންގްސްޓާ" ފަދަ ފިލްމުތައް ގެނެސްދިން ލިޔުންތެރިއެކެވެ.


Palestine Ge Dhifaau Gai America Ge Ethah Haasbayaku Maguthakah Nikumejje - Vaguthu\nފަލަސްތީންގެ ދިފާއުގައި އެމެރިކާގެ އެތައް ހާސްބަޔަކު މަގުތަކަށް ނިކުމެއްޖެ\nފަލަސްތީނުގެ ރައްޔިތުންނާއިއެކު ތިބިކަން ހާމަކުރުމަށާއި، އެމެރިކާ އިން އިސްރާއީލްގެ އަމަލުތަކަށް ހިތްވަރު ދެމުން ގެންދާތީ، އެމެރިކާ ސަރުކާރުގެ އަމަލުތައް ކުށްވެރިކުރުމުގެ ގޮތުން އެމެރިކާގެ އެތައް ހާސްބަޔަކު މަގުތަކަށް ނިކުމެ އަޑުއުފުލައިފިއެވެ.\nއެމެރިކާ ސަރުކާރުގެ އަމަލުތައް ކުށްވެރިކޮށް، ފަލަސްތީން ރައްޔިތުންނަށް ތާއިދު އޮތްކަން ހާމަކުރުމަށް އެމެރިކާގެ އެންމެ ބޮޑެތި ސިޓީތައް ކަމަށްވާ ލޮސް އެންޖެލިސް، ނިއުޔޯކް، ބޮސްޓަން، ފިލިޑާފިއާ އާއި އަދި އިތުރު އެތައް ސިޓީއެއްގައި ވަނީ މުޒާހަރާކޮށްފައެވެ.\nމުޒާހަރާގެ ބައިވެރިން ވަނީ ފަލަސްތީނަށް މިނިވަންކަން ހޯދައިދިނުމަށް ގޮވާލާ އަޑުއުފުލާފައެވެ. އަދި ކުށެއްނެތް އާއްމުން ޝަހީދު ކުރުމަށް އެމެރިކާ ސަރުކާރުން ހިތްވަރު ދިނުން މިހާރުން މިހާރަށް ހުއްޓާލަން ވެސް މުޒާހަރާގެ ބައިވެރިން ވަނީ ގޮވާލާފައެވެ.\nމުޒާހަރާގެ އެއްބައިވެރިޔަކު ބުނީ އޭނާ މުޒާހަރާއަށް ނިކުމެ ހުރީ އިސްރާއީލަށް ލިބޭ އެތައް ޙައްޤެއް ފަލަސްތީން ރައްޔިތުންނަށް ނުލިބި ހަމަހަމަކަން ނައްތާލާފައި އޮތުމުން ކަމަށެވެ. "އެމެރިކާ އިން އަބަދުވެސް ވަކާލާތު ކުރަނީ ހުރާ އެންމެނަށް ހަމަހަމަ ހައްގުތަކެއް ދިނުން އެދި. ނަމަވެސް ފަލަސްތީން ރައްޔތުންނަށް ހައްގުތައް ނުލިބޭތީ އެއަޑުއުފުލަން ނިކުމެ މިހުރީ." އޭނާ ބުންޏެވެ.\nއިތުރު މީހަކު ބުނީ ފަލަސްތީންގެ އާއްމުންނާއި ޣައްޒާގެ ކުޑަކުދިންނަށް ވެސް މިނިވަންކަމާއިއެކު ދިރިއުޅުމުގެ ހައްގު ލިބެން ޖެހޭނެ ކަމަށާއި އޭނާ މުޒާހަރާއަށް ނިކުތީ ފަލަސްތީނަށް މިނިވަންކަން ހޯދައިދިނުމަށް ގޮވާލުމަށްޓަކައި ކަމަށެވެ.\nމުޒާހަރާގެ ބައިވެރިން ވަނީ އެމެރިކާ އިން ތަކުރާރުކޮށް އިސްރާއީލްގެ އަނިޔާވެރި އަމަލުތަކަށް ހިތްވަރު ދެމުން ގެންދާތީ އެކަން ވަރަށް ބޮޑަށް ކުށްވެރިކޮށްފައެވެ. މުޒާހަރާގެ ބައިވެރިން ބުނާ ގޮތުގައި އެމެރިކާގެ ރައީސް ޖޯ ބައިޑެން އަކީ ވެސް މިހާރު އިސްރާއީލުން ހިންގަމުން ގެންދާ އަނިޔާވެރި އަމަލުތަކުގެ ބައިވެރިއެކެވެ.\nއެމެރިކާ ސަރުކާރުން ބުނެފައިވާ ގޮތުގައި އިސްރާއީލުން ފަލަސްތީނަށް ހަމަލާދެނީ އަމިއްލަ ދިފާއުގައެވެ. އިސްރާއީލަށް އަމިއްލަ ދިފާއުގައި ފަލަސްތީނަށް ހަމަލާ ދިނުމުގެ ހައްގު އޮންނާނެ ކަމަށް އެމެރިކާގެ ރައީސް ޖޯ ބައިޑެން ވަނީ އެތައް ފަހަރަކު ވިދާޅުވެފައެވެ.\nމެއި 16, 2021 13:37\nޔަހޫދީންވާަނީ ހަމަ ޔަހޫދީންނަށް.


Russia ge missile system India ganefi nama "Quad" in beyrukollaane\nރަޝިއާ މިސައިލް ގަނެފި ނަމަ "ކްއަޑް" އިން އިންޑިއާ ބޭރުކޮށްލާނެ\nރަޝިއާގެ އެސް400 މަރުކާގެ އެއާ މިސައިލް ޑިފެންސް ސިސްޓަމް ޗައިނާ އަދި ތުރުކީގައި ވެސް އެބަހުރި\nއިންޑިއާއިން ރަޝިއާގެ އެސް-400 މިސައިލް ސިސްޓަމް ގަންނަން ކުރާ މަސައްކަތްތަކާ މެދު އެމެރިކާ ހިތްހަމައެއް ނުޖެހެ އެވެ. މިއީ ވޮޝިންގްޓަނާ ނިއު ދިއްލީއާ ދެމެދު އުފެދިފައި އޮތް ކަށިތޫނު މައުލޫއެކެވެ. އެމެރިކާއިން އިންޑިއާއަށް ހަނދާންކޮށް ދެނީ ރަޝިއާއާ ދުރުހެލިވުމަށެވެ. އަދި މިސައިލް ސިސްޓަމް ގަނެފި ނަމަ ކޮށްދެވޭނެ އިތުރު ކަމެއް ނެތް ކަމަށާއި އިގުތިސޯދީ ގޮތުން ދަތި ކުރުމަކީ ވެސް ކިތަންމެ ގާތް ނަމަވެސް އޮތް ފިޔަވަޅެއް ކަމަށެވެ.\nއިންޑިއާގައި ވެރިކަންކުރާ ބަރަތިޔާ ޖަނަތަ ޕާޓީ (ބީޖޭޕީ) ގެ ސީނިއާ މެމްބަރު، ސުބްރަމާނިއަން ސްވާމީ ޓްވީޓާގައި ވިދާޅުވެފައިވާ ޖުމުލައިން މި މަންޒަރު ވަރަށް ރީތިކޮށް ސިފަކުރެވެ އެވެ. އޭނާ ވިދާޅުވެފައި ވަނީ އިންޑިއާއިން އެސް400 މަރުކާގެ ދިފާއީ ނިޒާމް ރަޝިއާއިން ގަނެފި ނަމަ ނަތީޖާއަކަށް ވާނީ އެމެރިކާއިން އިންޑިއާ ކުއަޑްއިން ބޭރު ކޮށްލުން ކަމަށެވެ.\nކްއަޑް އަކީ ހަތަރު ގައުމު ހިމެނޭ ކުޑަކުޑަ ޖަމާއަތެކެވެ. އެއީ އެމެރިކާ އާއި އޮސްޓްރޭލިއާ އާއި ޖަޕާން އަދި އިންޑިއާ އެވެ. މިއީ ނޭޓޯ ގައުމުތަކޭ ކިޔާ ގޮތަށް އަދި ނޭޓޯ ޖަމާއަތޭ ކިޔާ ގޮތަށް ލިޔެކިއުންތަކުގައި މިނަން ތަކުރާރުކުރެވި އާންމުވާން އެދޭ ނަމެވެ. ކުއަޑް ޖަމާއަތް އުފެއްދުމުގެ މައިގަނޑު ބޭނުމަކީ އިންޑޯ ޕެސިފިކް ސަރަހައްދުން ޗައިނާގެ ބާރުކަނޑުވާލުމެވެ.\nއިންޑިއާއާ އެމެރިކާގެ ގުޅުން ބަދަހިކޮށް ގާތްވަމުން އަންނައިރު އެމެރިކާއިން އަންނަނީ އިންޑިއާއަށް ވަކި ގޮތެއް ނިންމަން ދަތި މައުލޫތަކަށް ކޮޅުއެއްލަމުންނެވެ. އިންޑިއާއަށް ދާދި ފަހުން ވަޑައިގެންނެވި އެމެރިކާގެ ޑިފެންސް ސެކްރެޓަރީ ލޮއިޑް އޮސްޓިން ވެސް ވަނީ އެސް400 މިސައިލް ސިސްޓަމްއާ ގުޅުވައި އިންޑިއާއަށް ހިންދިރުވާލަން ދަތިވާވަރު ކުރައްވާފަ އެވެ.\nވިދާޅުވީ ތުރުކީއަކީ ވެސް ނޭޓޯގެ ބައިވެރިއެއް ކަމަށާއި ރަޝިއާއިން އެސް400 ގަނެފައިވާތީ އޮންނާނީ ދަތިކުރުމުގެ ފިޔަފަޅު އަޅާފައި ކަމަށެވެ. އިންޑިއާއަށް އަދި މިސިސްޓަމް ލިބިފައި ނުވާއިރު މިހާރުއްސުރެ ދުރުހެލިވުމަކީ އެމެރިކާއިން އަޅާ ފިޔަވަރުތަކުން އިންޑިއާއަށް ރެކެވިދާނެ ކަމެއް ކަމަށެވެ.\nއެމެރިކާގެ ޑިފެންސް ސެކްރެޓަރީ ލޮއިޑް އޮސްޓިން (ކ) އަދި އިންޑިއާގެ ދިފާއީ ވަޒީރު ރަޖްނާތު ސިންގް\nއިންޑިއާގެ ދިފާއަށް އެސް400 އަކީ މުހިންމު ނިޒާމެެކެވެ. ޗައިނާ އަދި ތުރުކީގައި މި ސިސްޓަމް ގާއިމުކޮށްފައި ހުރިއިރު މިފެންވަރުގެ ނުވަތަ މިއަށް ވުރެ ބާރުގަދަ ސިސްޓަމެއް ލިބިގެން ނޫން ގޮތަކަށް އެސް400 ދޫކޮށްލުން އިންޑިއާއަށް ދަތި ކަމަކަށް ވާނެ އެވެ.\nއެމެރިކާގެ ރައީސްކަމުގައި ޓްރަމްޕް ހުންނެވިއިރު އީރާނުން ތެޔޮ ނުގަތުމަށް ނުވަތަ އަދަދު މަދު ކުރުމަށް ބާރުއެޅުއްވި އެވެ. ބައިޑަން ސަރުކާރުން މިހާރު އިންޑިއާށް ޕްރެޝާ ކުރައްވަނީ ރަޝިއާއާ ދުރަށްޖެހުމަށެވެ. އެހެން ނަމަވެސް، އިންޑިއާއިން އަބަދު ވެސް ބުނަމުން އަންނަނީ ޚާރިޖީ ގުޅުން ދަމަހައްޓާނެ ގޮތެއް އިންޑިއާއަށް އެހެން ބަޔަކު ކިޔައިދޭނެ ކަމެއް ނެތް ކަމަށެވެ. އެކަމުގައި ގޮތެއް ނިންމާނީ އިންޑިއާއިން މަސްލަހަތަށް ބަލައި އަމިއްލަ މިނިވަންކަމުގައި ކަމަށެވެ.\nއިންޑިއާއިން އެސް-400 މަރުކާގެ ދިފާއީ ނިޒާމް ގަތުމަށް 2019 ގައި ރަޝިއާއަށް 800 މިލިއަން ޑޮލަރު ދައްކާފައިވާ ކަމަށް ރޮއިޓާސް ބުނެ އެވެ. އަދި ފުރަތަމަ ޝިޕްމަންޓް މިއަހަރު ފަހުކޮޅު އިންޑިއާއަށް ލިބޭނެ ކަމަށް ވެސް ރޮއިޓާސް ބުނެ އެވެ.\nއިންޑިއާ އެމެރިކާ ޗައިނާ + ރަޝިޔާ ތުރުކީ


ސިވިލް ސާވިސް ކޮމިޝަން އަކީ ސިޔާސީ ޕާޓީއެއްތަ؟ – Maldivian Democratic Party\nސިވިލް ސާވިސް ކޮމިޝަން އަކީ ސިޔާސީ ޕާޓީއެއްތަ؟\nގާނޫނުއަސާސީގައި ހިމެނިފައިވާ މުސްތަގިއްލު މުއައްސަސާ ތަކުގެ ތެރޭގައި ހިމެނޭ އެއް މުއައްސަސާއަކީ ސިވިލް ސާވިސް ކޮމިޝަންއެވެ. ސިވިލް ސާވިސް ކޮމިޝަން އުފެދި ހިނގައިގަތީ ކުރީގެ ސަރުކާރުގެ ފަހުދުވަސްވަރުގައި ކަމުގައިވީ ނަމަވެސް އެންމެ ފާހަގަ ކުރެވުނު އެއް ކަމަކީ އެކުރު މުއްދަތުގައި އެއިރުގެ ސަރުކާރުން އެދުނުހާ ގޮތަކަށް ސިވިލްސާވިސްގެ ބައެއް މުއްޒަފުން ވަކިކޮށް ގެއަށް ފޮނުވާލިކަމެވެ. ސިވިލް ސާވިސްގެ ގާނޫނުގައި ބުނާ ބައެއް މާއްދާތަކަކީ ކުރީގައި ނުއުވި ، ބޭނުންމީހަކު ވަޒީފާއިން ވަކިކުރުމަށް ބޭނުން ކުރެވުނު އެހެނަސް ސަރުކާރު ބަދަލުވުމުން އުވާލެވި ، އަނެއްކާ މާދަމާ ބަޔަކު އުންމީދުކުރާހެން ސަރުކާރު ބަދަލު ކުރެވިއްޖެނަމަ ބޭނުންކުރާން އޮތް ހަތިޔާރެއްގެ ގޮތުގައި ހުރި މާއްދާތަކެކެވެ.\nފުލުހުންނާއި ސިފައިންނާއި ފަނޑިޔާރުންނަކީ ، އަދި މުސްތަގިއްލު މުއައްސަސާ ތަކުގައި މަސައްކަތް ކުރައްވާ ފަރާތްތަކަކީވެސް ދިވެހި ރައްޔިތުން ކަމުގައި ވީހިނދު އެފަރާތްތަކަށް ސިޔާސީ ހަރަކާތްތަކުގައި ބައިވެރި ވުމުގެ މިނިވަންކަން ނިގުޅައި ގަނެވިފައި ވާކަމުގައި ނުދެކި ހަމައެކަނި ސިވިލް ސާވިސްގެ ގާނޫނުގެ މާއްދާއެއްގައި ހިފައިގެން ދެމުމަކީ މިނިވަންކަން އެކަނި ކަމުގައި މިއޮތީ ދެކެވި ނިމިފައެވެ. ދިވެހި ކޮންމެ ރައްޔިތަކަށް ލިބިގެންވާ ހައްގަކުން ފަނޑިޔާރަކަސް އުނިކޮށްގެން ނުވާނެތާއެވެ. އެކަމަކު އިސްތިސްނާ އަކީ ކޮބައިކަންވެސް މިއޮތީ އޮޅިފައެވެ. މާދަމާ އުމުރަށް ހުކުމެއްކޮށް ޖަލުގައި މުއްދަތު ގުނަމުންދާ މީހަކު ގާނޫނުން ކޮންމެ ދިވެއްސަކަށް އެމީހަކު ބޭނުންތާކަށް ދަތުރު ކޮށް ހެދުމުގެ މިނިވަންކަން ކަށަވަރު ކޮށްދޭތީއޭ ބުނެ އޭނާއަށްވެސް ބޭނުންއިރަކު ޖަލުންނުކުމެ ބޭނުން ތާކަށް ދެވެން ޖެހޭނެ ކަމުގައި ދައުވާ ކޮށްފާނެއެވެ. އަދި އެމީހަކީ ކުރީގެ ސަރުކާރުގެ ވެރިމީހާގެ އާއިލާގެ މީހެއް ، ނުވަތަ ގިނައަދަދަކަށް ފައިސާ ހުރި ނުފޫޒުގަދަ މީހެއް ކަމުގައި ވާނަމަ ކޯޓުން ނެރޭނެ ހުކުމެއްވާ ނުވެސް އެނގެއެވެ.\nމީގެކުރީން ސިވިލް ސާވިސްގެ މަގާމުތައް ހަމަޖައްސަނީ މަގާމަށް ކުރިމަތިލާ މީހުންގެ ހުރިހައި މައުލޫމާތެއް ހާޑުކޮޕީގެ ގޮތުގައި މާލެގެނެސް އެކޮމިޝަނުންނެވެ. ސިޔާސީ މަގާމެއްގައި ހުންނަ އެއްވެސް މީހަކަށް އެކަމަށް ކުރެވޭނެ އެއްވެސް ކަމެއް ނޯވެއެވެ. ގާނޫނުއަސާސީގެ 182 ވަނަ މާއްދާގެ (ށ) ގެ5ގައި ސިވިލް ސާވިސްއަކީ ދައުލަތް ހިންގުމުގެ ހުރިހައި ބާރުތަކަށާއި އާންމުންނަށް ޖަވާބުދާރީވާ ޚިދުމަތަކަށް ހެދުމަށް ލާޒިމް ކޮށްފައި ވީނަމަވެސް ، ސިޔާސީ މަގާމެއްގައި ހުންނަ މީހަކަށް ސިވިލްސާވިސް މުއައްޒަފުން ޖަވާބުދާރީވާން ނުޖެހޭނެ ކަމުގައި ވިސްނައިދީ އެމީހުންގެ ކަންކަމާ ، ނިންމުންތައް ނިންމުމަށް ޒިންމާދާރު ވެރީން ރަށްރަށުގެ އޮފީސްތަކަށް ލުމުގައިވެސް ސަރުކާރާ ސިވިލް ސާވިސް ކޮމިޝަނާ ދެމެދު ހިނގި ހަނގުރާމަ ތަކަކީ އެންމެން ދަންނަ އެއްޗެކެވެ. އަދި މީގެ ކުރީން ސަރުކާރުން ރަށްރަށާއި އަތޮޅުތައް ހިންގުމަށް ސިޔާސީ މީހުން އައްޔަން ކޮށްފައި ތިބިއިރު ރަށުއޮފީހުގެ މަސައްކަތު މީހާވެސް އެސިޔާސީ މީހާއާއި ދިމާލަށް “ކަލެއަކަށް ތިމަންނާ އަކަށް އަމުރެއް ނުުކުރެވޭނެޔޭ ، ބުނާގޮތެއް ނަހަދާނަމޭ ” ބުނާއަޑުތައް އިވުނީ މަދެއްކޮށް ނޫނެވެ. އެފަދަ މީހަކާ މެދުގައި ފިޔަވަޅެއް އަޅާން އުޅެފިނަމަ ސިވިލްސާވިސް ކޮމިޝަނުން މީޑިޔާއަށް އަރައި ސިވިލް ސާވިސްގެ މުއައްޒަފު ސިޔާސީ ބޮޑު ދައްޗެއް ގައި ލައިގެން ދިޔަފެލަން އުޅެނީ ކަމުގެ އިލްޒާމު އަޅުވައެވެ.\nސަރުކާރަށް އެހީތެރިވެ ދިނުމުގައި އިޚުލާސްތެރި ކަމާއެކު ދެމިއޮންނާންޖެހޭ ކަމުގައި ބެލެވޭ ސިވިލްސާވިސް ކޮމިޝަނަކީ ސަރުކާރުގެ މައްޗަށް އަބަދުވެސް ހުކުމްކުރާ ސާހިބަކަށް ވުމަށް މަސައްކަތް ކުރަމުން ގެންދާތަން ގިނަގިނައިން ފެންނަމުން ގޮސްފައި ވެއެވެ. ސަރުކާރު ގޮވައިގެން ޝަރީއަތަށް ދިއުމާއި ސަރުކާރާ އިދިކޮޅަށް ބަޔާންތައް ނެރުމަކީ ސިވިލް ސާވިސްގެ ނިޔަތާމެދު ޝައްކު އުފެދުމަށް ދީފައިވާ ފުރުސަތު ތަކެވެ. ސަރުކާރާ ސިވިލް ސާވިސް ކޮމިޝަންއާއި ދެމެދު ކުރެވޭ ހަރުކަށި ޒުވާބުތައް އިވޭއިރު ސިވިލްސާވިސް ކޮމުޝަނުގެ ކުރިމަތީގައި މިއަދުގެ ސަރުކާރުގެ އެއްވެސް ހައިސިއްޔަތެއް އަމުދުން ނެތޭ ބުނެވޭ މިންވަރަށް އަޑުތައް އިވިފައި ވެއެވެ.\nމިއަދު މިއިވެނީ ރާއްޖެތެރޭގެ ރަށްރަށުގައި ސިވިލް ސާވިސްގެ ވަޒީފާތައް ހަމަޖެއްސުމުގައި އެމުއައްސަސާއަށް ކުރީން ޚާއްސަވެފައިވާ ބާރުތައް ދޫކޮށްލާން އުޅޭ ވާހަކައެވެ. މިދެންނެވީ ވަޒީފާ ދިނުމުގައި ބަލާންޖެހޭ ބެލުންތައް ސައްތައިން ސައްތަ ކައުންސިލްތަކާ އެނޫންވެސް އިދާރާ ތަކުން ކުރުމަށް މަގުފަހި ކޮށްދޭ ވާހަކައެވެ. މީގެ ކުރީން ފެކްސްއިން ފޮނުވައިގެން ގަބޫލުނުކުރި ލިޔުންތައް ބަލާވެސް ނުލައި ނިންމާލެވޭނެ ގޮތަށް ހަމަޖައްސަމުން ގެންދާ ވާހަކައެވެ. ރަނގަޅެވެ. ކޮންމެ ކަމެއްވެސް ފަސޭހަ ވުމަކީ އެންމެންވެސް އެދޭނެ ކަމެކެވެ. ވާންވާނެވެސް ގޮތެވެ. އެކަމަކު މިއަދު މިކުރަން އުޅޭ ކަންކަމުގެ އަސްލު ނިޔަތާމެދު އެބަ ސުވާލު އުފެދެއެވެ. މިއަދު ގިނަ ކައުންސިލްތަކުގައި އެތިބަ ކައުންސިލަރުންނާއި ، އެބުނާ ޒިންމާދާރު ވެރީންނަކީ ސަރުކާރާ ޗެނަލު ދިމާނުވިޔަސް ސިވިލް ސާވިސް ކޮމިޝަންގެ ރުހުން އޮތް މީހުންނަށް ވާތީވެ ބޭނުން ގޮތަކަށް ވަޒީފާތައް ހަމަޖެއްސުމަށް ފުރުސަތު ދެނީ ނޫންބާވައޭވެސް ހިތައް އަރައެވެ. މިދެއަހަރެއްހާ ދުވަހުގެ ތެރޭގައި އަނެއްކާ ޕީޕީއާރު އަށް އެސްއެމްއެސް ކޮށްގެން ކައުންސިލްތަކުގެ މަސްލަހަތު އޮންނަ ސިޔާސީ ފިކުރުގެ މީހުންނަށް ވަޒީފާތައް ހަމަޖައްސައި އެހެން ކަމަކަށް ތައްޔާރު ވުމަށް ކުރާ މަސައްކަތެއް ނޫންބާވައޭ ހިތައް އަރައެވެ.\nބުނެވިދިޔަ ކަންކަން ޝައްކުގެ ނަޒަރުން ބަލާނަމަ ސިވިލް ސާވިސް ކޮމިޝަނަކީ އަނެއްކާ ކޮންމެވެސް ސިޔާސީ ޕާޓީއެއްގެ ކޯލިޝަނެއް ނޫންނަމަ ، ރާއްޖޭގައި ރަޖިސްޓްރީ ކޮށްފައިވާ ކިތެއްވަނަ ސިޔާސީ ޕާޓީތޯ ސުވާލުކޮށްފާނެ ބަޔަކުވެސް ތިބުމަކީ ދުރުކަމެއް ނޫންތާއެވެ.


ކެހިވެރިޔާ2…… (ކުރު ވާހަކަ) – Esfiya\nވަގުތު ދަމުންގޮސް ޝަޔާންވެސް ހޮސްޕިޓަލަށް އައެވެ. އޭނާ އައުމުގެ ކުރިން އަހަރެން ކައުންޓަރުން ދިޔައީމެވެ. އެދުވަހު އަހަންނަށް ވެފައި ހުރި ގޮތެއްވެސް އަހަންނަކަށް ނޭނގެއެވެ. އަބަދު ޝަޔާންގެ މޫނުދެކެން އަހަރެން ކެތްމަދުވެފައި ހުންނައިރު އެދުވަހު އަހަރެން މަސައްކަތް ކުރީ އޭނާ ކުރިމައްޗަށް ނުޖެހި ވޭތޯއެވެ. ލޯތްބަކީ ހާދަ އެހެންކަހަލަ އިޙުސާސްއެކޭ އެދުވަހު އަހަރެންގެ ހިތަށްއެރިއެވެ. ކިތަންމެ ވަރަކަށް ކުރިމައްޗަށް ނުޖެހެން މަސައްކަތް ކުރިޔަސް ވަގުތު ޖެހުމުން އަހަންނަށް ޖެހުނީ އެކޮޓަރިޔަށް ދާށެވެ. އަހަރެން މަޑުމަޑުން ދޮރު ހުޅުވާލާފައި އެތެރެއަށް ވަނީމެވެ. ނަމަވެސް ޝަޔާންގެ މޫނަކަށް ނުބަލަމެވެ. ކޮޓަރީގައި ހޭދަވީ ކުޑަވުގުތުކޮޅުގެ ތެރޭގައި އަހަރުމެން ދެމީހުންގެ ދޭތެރޭގައި އޮތީ އާދަޔާއި ޚިލާފު ހަމަހިމޭންކަމެކެވެ. ޝަޔާން އެއްވެސް އެއްޗެއް ނުބުނަނީ ކީއްވެހޭ އަހަރެންގެ ހިތަށް އެރިއެވެ. އޭނާ އަހަރެންގެ ޖަވާބަކަށް އިންތިޒާރުކުރަނީބާއޭވެސް ހިތަށްއެރިއެވެ. ނަސީބަކުން އެބީރައްޓެހިކަމުގައި މާގިނަ ވަގުތު ހޭދަނުވެ ބަލިމީހުން ބަލާން ފެއްޓުނެވެ. އެދުވަހު ތިބި ބަލިމީހުންގެ އަދަދުވެސް ފުދޭވަރަކަށް ގިނައެވެ.\nއަހަންނަށް ދޭތެރެ ދޭތެރެއިން ޝަޔާންއަށް ބަލާލެވެއެވެ. އޭނާގެ ކިބައިން އެއްވެސް ތަފާތުކަމެއް ފެންނަން ހުރިތޯއެވެ. އެހެންދުވަސްދުވަހާއި ޚިލާފަށް އެދުވަހު އޭނާ މާރީތިހެން އަހަންނަށް ހީވިއެވެ. އޭނާގެ ނަޒަރުވެސް ދޭތެރެ ދޭތެރެއިން އަހަންނަށް ހުއްޓޭކަން އަހަންނަށް އެނގެއެވެ. ނަމަވެސް އެކަކުވެސް ދުލުން އެކަކުއަނެކަކަށް އެކައްޗެކޭވެސް ނުބުނަމެވެ. ކިހާ ހައިރާންކުރުވަނިވި ހަމަހިމޭންކަމެއްހެއްޔެވެ! އެދުވަހު ބަލިމީހުން ބަލާ ނިމުނުއިރު ވަނީ ރޭނގަޑުން ދިހައެއް ޖަހަން ކައިރިވެފައެވެ. ޝަޔާން އިތުރު އެއްޗެކޭ ނުބުނާތީވެ އަހަރެން އުޅުނީ އެތަނުން ނުކުމެގެން ދާށެވެ. ނަމަވެސް އަހަރެން ހީކުރި ގޮތާއި ޚިލާފަށް ޝަޔާން އަހަރެން ހުއްޓުވިއެވެ. ”ކޮންގޮތަކަށް މިސްކާ ނިންމީ؟…..” ޝަޔާންގެ އަޑު ކަންފަތުގައި ޖެހުމާއިއެކު އަހަރެންގެ ހުރިހައި ހިއްސެއް ގަނޑުވިކަހަލައެވެ. ”ކޮންކަމެއް؟….” އަހަރެން ނޭނގޭ ކަމަށް ހެދުނީމެވެ. އޭރުވެސް އަހަރެން ހުރީ ޝަޔާންއަށް ފުރަގަސްދީގެނެނެވެ. ”މިސްކާއަށް ނޭނގިގެންތަ ތިއަހަނީ؟…..” ޝަޔާން ފަހަތުން އައިސް އަހަރެންގެ އަތުގައިހިފާ އަނބުރާލިއެވެ. އަހަރެން ހުރީ އިސްދަށަށް ޖަހައިގެންނެވެ. ”އަދިވެސް ގޮތެއް ނުނިންމެނީތަ؟ ނޫނީ ނޫނެކޭ ބުނަން ނުކެރެނީތަ؟….” އަހަންނަށް ޝަޔާންއަށް ބަލާލެވުނެވެ. އެވަގުތު ދެމީހުންގެ ހަތަރުކަޅި ހަމަވިއެވެ. އަހަރެން ވަގުތުން އެހެންދިމާލަކަށް ބެލީމެވެ. އެދެލޮލުގައި އެހެން ދުވަހާއި ޚިލާފަށް ހުރި ގަދަބާރުން ސަލާމަތް ވުމަށްޓަކައެވެ. އަހަރެން ދަބަހުން ކުޑަ ކަރުދާސް ކޮޅެއް ނަގާފައި ޝަޔާންއާއި ހަވާލު ކުރީމެވެ. އަދި އަހަރެންގެ ޖަވާބު އޭގައި ވާނޭކަމަށް ބުނީމެވެ. އެކަރުދާސްކޮޅު ފެނުމާއިއެކު ޝަޔާންގެ މޫނުމަތިން ކުލަވަރު ބަދަލުވިތަން އަހަރެން ދުށީމެވެ. ފަހަރުގައި އޭގައި އަހަރެން ލިޔުނުއެއްޗެއް އޭނާ ގެސްކޮށްލީ ކަންނޭގެއެވެ. އަހަރެން ދޮރުން ނުކުންނަމުން ފަސްއެނބުރި ބަލާލީމެވެ. އޭރު އޭނާ އެކަރުދާސްކޮޅު ނިއުޅުވާލައިފިއެވެ. ޝަޔާން އަހަންނާއި ދިމާލަށް ބަލާލިއެވެ. އޭނާގެ މޫނުމަތިން ހިނިތުންވުމުގެ އަސަރު ފާޅުވާން ހުއްޓެވެ. އަހަރެންވެސް ހިނިތުންވުމެއް ރައްދުކުރުމަށްފަހު ނުކުމެގެން ދިޔައީމެވެ.\nއެކަރުދާސްކޮޅުގައި އަހަރެން ލިޔުނީ ކުރު ފޮނި އިބާރާތްކޮޅެކެވެ. ”ޝަޔާން އަހަރެންދެކެ ލޯބިވުމުގެ މާކުރިންވެސް އަހަރެންގެ ހިތްވަނީ ޝަޔާންއަށް ދެވިފައި. ޝަޔާންގެ ލޯބި ލިބިދާނެ ކަމަކަށް އަހަރެން ކުޑަވެސް އުންމީދެއް އޭރު ނުކުރަން. ޝަޔާންއަކީ އަހަރެންގެ ފުރަތަމަލޯބި. އަދި އަހަރެން ޝަޔާންދެކެ އިންތިހާޔަށް ލޯބިވަން. މުސްތަޤްބަލަށް ނުވިސްނާ އަހަރެން މިނިންމުން މިނިންމީ ޝަޔާންދެކެ ވާލޯބިން. ޝަޔާންއާއި އެކީ ކުޑަދުވަސްކޮޅެއް ހޭދަކޮށްލަން ލިބުނަސް އަހަންނަށް އަހަރެންގެ ދިރިއުޅުމުގެ ފަހުބައި ހިންހަމަޖެހުމާއިއެކު ކަޑައްތުކުރެވިދާނެ…” ލިޔުމުން އަހަރެން ޖަވާބުދިނީ ދުލުން ޝަޔާންގެ ކުރިމަތީގައި ބުނަން ނުކެރިގެންނެވެ.\nއަހަރެން ހޮސްޕިޓަލުން ނުކުތުމުގެ ކުރިން ޝަޔާންގެ މެސެޖެއް އައެވެ. ދަމުން އަހަރެން މެސެޖް ކިޔާލީމެވެ. ”ތޭންކްސް އަހަރެންގެ ލޯބި ގަބޫލުކުރީތީވެ. އަހަރެން މިސްކާއަށް ލޯބި ހުށަހެޅީ ކުޑަދުވަސްކޮޅަކު އުޅޭކަށް ނޫން. މުޅިއުމުރަށް އުޅޭން. މިސްކާދެކެ އަހަރެން ވަރަށް ލޯބިވަން.” އަހަރެންގެ މޫނުމައްޗަށް ހިނިތުންވުމެއް އައެވެ. އުފަލުން އަހަރެން ފޮޅުނެވެ. ޝަޔާންގެ ޖުމްލަތައް ރަން އަކުރުން ފެވިގެން އަހަރެންގެ ހިތުގައި ލިޔެވުނެވެ. އޭނާދެކެވީ ލޯބި ދެގުނައަށް އިތުރުވިއެވެ. ހޮސްޕިޓަލުން ބޭރަށް ނުކުތްއިރު ބައްޕަ އަހަރެން ބަލާ އައިސް ހުއްޓެވެ. ރޭގަނޑު ޑިޔުޓީ އޮންނަ ކަމަށް ވަންޏާމުން ބައްޕަ އަބަދުވެސް އަހަރެން ބަލާއާދެއެވެ.\nއަހަރެންގެ ޙަޔާތަށް ދެންއައީ އުފާވެރި ދުވަސްތަކެވެ. އަހަރެން އުންމީދު ކުރިވަރަށްވުރެ ބޮޑަށް އަހަންނަށް ޝަޔާންގެ ފަރާތުން އަޅާލުމާއި ލޯބި ލިބުނެވެ. ދެމީހުން ފޯނުން އެތައްއިރެއް ވަންދެން ވާހަކަދައްކަން ތިބެމެވެ. ލޯބީގައި އެތަކެއް ހުވާތަކެއް ކުރީމެވެ. އެހެން އެއްވެސް މީހަކަށް ހިލަމެއް ނުވާނޭގޮތަށް ބައެއް ދުވަސްދުވަހު އިރުއޮއްސޭ ގަޑީގައި ދެމީހުން އަތިރިމަތިން ބައްދަލުކުރަމެވެ. އެތަން އޮންނަނީ މީހުންއުޅޭ ހިސާބާއި ފުދޭވަރަކަށް ދުރުގައެވެ. އަހަރެން އޭނަޔާއި ބައްދަލުކުރަން ދަނީ ރަނާއާއި އެކީގައެވެ. ރަނާ ފިޔަވައި އަހަރުމެން ގުޅުމުގެ ވާހަކަ އެހެން އެއްވެސް މީހަކަށް ނޭނގޭނެވެ. އަހަރުމެން އުޅުނީ އެވަރަށް ބަލައިގެންނެވެ. އަހަރެން ބޭނުންވީ އަހަރުމެން ދެމީހުންގެ ލޯބި ކައިވެނިން އެހެންމީހުންނަށް ސަޕްރައިޒެއް ދިނުމަށެވެ. ޝަޔާންގެ ލޮބުވެތި ބަސްތަކާއި އޭނާގެ އޯގާތެރި ފިރުމުން ތަކުން އަހަރެން ދުވަހެއް ދުވަހަކަށް ދިޔައީ ވަޅުލެވެމުންނެވެ. އެލޯބީގައި ދީވާނާވަމުންނެވެ. އެލޯތްބަށްޓަކައި އަހަރެން ހުރީ ކޮންމެފަދަ ޤުރުބާނީއެއްވެސް ވާންތައްޔާރަށެވެ. އެހާވަރަށް އެލޯބި އަހަރެން ފަތަހަކުރިއެވެ. ޝަޔާންގެ ކޮންމެ ޢަމަލަކަށް އަހަރެން ހިތުން ރުހުމުން މަރުޙަބާކީ އޭނާއަކީ އަހަރެންގެ މުޅިއުމުރުގެ ބައިވެރިޔާ ކަމުގައި ދެކިގެންނެވެ.\nދެން އައީ ނަރުހުންގެ ދުވަހެވެ. އެދުވަހުގެ މުނާސަބަތުގައި ހޮސްޕިޓަލުގެ ހުރިހާ ސްޓާފުން ދަތުރުދިޔައެވެ. އަހަރެން ދިޔައީ ރަނާވެސް ގޮވައިގެންނެވެ. ޢާއިލާއިން ކޮންމެ މީހަކަށްވެސް އެކަކު ގޮވައިގެން ދެވޭތީއެވެ. ރަނާ ގޮވައިގެން ދިޔުމުން ވަރަށް ގިނަކަންކަމަށް އަހަންނަށް މަގުފަހިވެގެން ދިޔައެވެ. އެދަތުރު ވެގެންދިޔައީ އަހަރެންގެ ޙަޔާތުގައި ލިޔެވުނު އެންމެ އުފާވެރި ސޮފްހާއަކަށެވެ. އަދިއެހާމެ ކަޅު ސޮފްހާއަށްވެސް މެއެވެ. ކޮންމެކަމެއްވެސް އޭގެ ހައްދުން ބޭރުވުމުން ހިތާމަކުރަންޖެހޭނެޔޭ މީހުން ބުނެއެއް ނޫންހެއްޔެވެ! އެއީ ކިހާވަރެއްގެ ޙަޤީގަތެއްކަން މިއަދު އަހަންނަށް އިޙުސާސް ކުރެވިއްޖެއެވެ. ޝަޔާންގެ ލޯބީގައި އަހަރެން ވެއްޓިގެން ދިޔައީ ކިހާފުން އަދަވަޅަކަށް ކަން އޭރު އަހަންނަށް އިޙުސާސު ނުކުރެވުނީތީ މިއަދު މިވަނީ ހިތާމަކުރަން ޖެހިފައެވެ. އެދަތުރުގައި އަހަރުމެން ދެމީހުންގެ ދޭތެރޭގައި ހިނގީ ހިނގައިގެން ނުވާނޭ ކަމެކެވެ. އެއީ ގަސްތުގައި ކުރަންވެގެން ކުރިކަމެއް ނޫނެވެ. އިޚްތިޔާރުން ބޭރުގައި ކުރެވުނީއެވެ. ނަމަވެސް ކުރެވުނުކަމެއް ބަދަލެއް ނުވާނެނޫން ހެއްޔެވެ! އޭގައި އޮތީ ޝަޔާންގެ ކުށެއްނޫނެވެ. އޭނާ އަހަންނާއި ކައިރިވީ އަހަރެންގެ ހުއްދައާއިއެކުގައެވެ. އޭނާގެ ކޮންމެ ފިރުމުމަކަށް އަހަރެން މަރުޙަބާކީ އުފަލުންނެވެ. ބޭނުންވެގެންނެވެ. އޭނަޔާއިމެދު އަހަންނަށް އޮތް ޔަގީން ކަމަށް އަހަންނަށް އަހަރެންގެ ހުރިހާއެއްޗެއް އޭނާއަށް ދެވުނެވެ. ނަމަވެސް ފަހުން އަހަރެން އެކަމާއި ދެރަވެ ހިތާމަކުރީމެވެ. އަހަރެންގެ ނަފުސާއި މެދު ވިސްނާނީ އަހަރެން ނޫންހެއްޔެވެ؟… ކުޑައިރުއްސުރެން ފަށައިގެން ބައްޕަޔާއި މާމަދިން އަގުހުރި ތަރުބިއްޔަތު އެދުވަހު ވެއްޔާއި މޮޑެވެވުނެވެ. މިހާހިސާބަށް ކަންތައް ދިޔައިރުވެސް އެކަކަށްވެސް ނޭގެއެވެ. ރަނާއަށްވެސް އަހަރުމެން ދެމީހުންގެ ތެރޭގައި އެފަދަ ގުޅުމެއް ހިނގިކަން ނޭނގޭނެވެ.\nއެދަތުރުގައި އަހަންނަށް ކުރެވުނީ ކިހާވަރެއްގެ ކަމެއްކަންވެސް އޭރު އަހަންނަށް އިޙުސާސު ނުކުރެވެއެވެ. ފޮނި ހަނދާންތަކަކަށްފަހު ޝަޔާން ފުރާދުވަސް ކައިރިވިއެވެ. އަހަރެންގެ ހިތުގައި ނޭނގޭ ރިހުމެއް އުފެދުނެވެ. ޝަޔާން އަހަންނަށް ގެއްލެން އުޅޭހެން ހީވާތީއެވެ. ދުވަސް ކައިރިވީ ވަރަކަށް އަހަރެންގެ މޫނުމަތީގެ އުޖާލާކަން ކެނޑެމުން ދިޔައެވެ. ނަމަވެސް ޝަޔާންގެ ފަރާތުން އަހަންނަށް ލިބެމުންދިޔަ ލޯތްބަށް އެއްވެސް އުނިކަމެއް ނާދެއެވެ. އެދުވަހަށްފަހު އޭނާގެ ހިތުގައި އަހަރެންގެ ލޯބި ދެގުނައަށް އިތުރު ވީވާހަކަ އޭނާ ބުންޏެވެ. އަދި އެއީ އެކަހަލަ ގޮތަކަށް އޭނާ ކުއްޖަކާއިއެކު އުޅުނު ފުރަތަމަ ފަހަރު ކަމަށްވެސް އޭނާ ބުންޏެވެ. އޭނާގެ ވާހަކަތަކުން އަހަރެންގެ ހިތަށް ވަރަށް ހިންހަމަޖެހުން ލިބުނެވެ.\nޝަޔާން ފުރަންއޮތް ދުވަސްނޫން އަނެއްދުވަހު އަހަރުމެން ދެމީހުން އަތިރިން ބައްދަލު ކުރީމެވެ. އެދުވަހު އަހަރެން ހުރީ ވަރަށް ދެރަވެފައެވެ. އޭނާގެ ކޮނޑުމަތީގައި ބޯއަޅައިގެންއޮވެ އަހަންނަށް ރޮވުނީ ކިހާއިރެއް ވަންދެން ކަމެއްވެސް ނޭނގެއެވެ. ޝަޔާންވެސް އަހަންނާއި ވަކިވާންޖެހޭތީ އެކަމާއި ހިތާމަކުރިއެވެ. ކަރުނަ އޮހޮރުވިއެވެ. ދެމީހުން ދެމީހުންގެ ކަރުނަތައް ފޮހެދެމުން އެތަކެއް ވަޢުދަކާއި ހުވާތަކެއް ކުރީމެވެ. ޝަޔާން އޭނާ އަހަރެން ހޯދަން އަންނާނެ ކަމަށް ބުނެ ވަޢުދުވިއެވެ. އަދިއެއަށްފަހު އޭނާ އަހަންނާއި ކައިވެނި ކުރާނެ ވާހަކަވެސް ބުންޏެވެ. އޭނާ ލޯބިވަނީ ހަމައެކަނި އަހަރެންދެކެ ކަމާއި އެލޯބި އެހެންމީހަކަށް ނުދެވޭނެކަމަށް ބުންޏެވެ. އަދި އަހަރެން އޭނާއަށް އިންތިޒާރު ކުރުމަށްވެސް ބުންޏެވެ. ކޮންމެ ދުވަހަކުންއަޔަސް އޭނާ އަހަރެން ހޯދަން އަންނާނެ ކަމަށް ތަކުރާރުކޮށް އޭނާ ބުނަމުންދިޔައެވެ. އޭނާ އަބަދުވެސް ގުޅާނެ ވާހަކަޔާއި އޭނާގެ ފޯނަށް ނުގުޅިއްޖެނަމަ އޭނާގެ ގޭނަންބަރުދީ އެނަންބަރަށް ގުޅުމަށްވެސް ބުންޏެވެ. ދެމީހުން ވަކިވުމުގެ ކުރިން ދުވަހަކު ހިތުން ފިލުވާނުލެވޭ ވަރަށް އޭނާ އަހަންނަށް ލޯބިދިނެވެ. އޭނާގެ ލޯބިވެތި ފިރުމުންތަކުން އަހަރެންގެ ހިތް އިތުރަށް ރޮއްވިއެވެ. ދެން އޭނަޔާއި ބައްދަލުނުވާނެހެން ހީވާތީއެވެ.\nއެއީ އަހަރުމެންގެ ފަހުގެ ބައްދަލުވުމެވެ. ޝަޔާން ފުރައިފިއެވެ. ވަރަށް ސިއްރުން އަހަންނާއި ވަދާއީ ސަލާންކޮށްފައެވެ. އަހަރެން ވަރަށް ދެރަވިއެވެ. އެންމެން ކުރިމަތީގައި ނުރޮވުނަސް ގެއަށްއައިސް އަހަރެން ހިތް ފުރެންދެން ރުއީމެވެ. އޭނާ ފުރިތާ ހަފްތާއެއް ފާއިތުވީއިރުވެސް އަހަރެންގެ ހާލަތު ބަދަލެއް ނުވިއެވެ. ޝަޔާން ގަވައިދުން އަހަންނަށް ގުޅާފައި ވާހަކަދައްކައެވެ. އަހަރެން ހިންހަމަ ޖައްސައިދޭން މަސައްކަތް ކުރެއެވެ. ޝަޔާންގެ އަޑުން އަހަރެންގެ ހިތާމަތަކަށް ލުޔެއް ލިބެއެވެ. ހޮސްޕިޓަލަށްދާ ކޮންމެ ފަހަރަކު އަހަންނަށް ޝަޔާންގެ ހަނދާންތައް ވަރަށް އާވެއެވެ. އެކޮޓަރިއަށް ވަންނަ ކޮންމެފަހަރަކު ލޮލުން ކަރުނައާދެއެވެ. ޝަޔާން ކައިރީގައި ނެތުމުން އަހަރެން މުޅިން މާޔޫސްވެ އެކަނިވިއެވެ. ނަމަވެސް އޭނާ އަންނާނެކަމަށް އުންމީދުކޮށްގެން ދިރިއުޅުން ކުރިޔަށް ގެންދިޔައީމެވެ.\nޝަޔާން ފުރިތާ ދެހަފްތާ ފަހުން އޭނާގެ ފޯންކޯލްތައް ހުއްޓުނެވެ. އެދުވަހު އޭނާ ނުގުޅައިގެން އަހަރެން އޭނާގެ ފޯނަށް ގުޅީއެވެ. ފޯނުއޮތީ ނިއްވާލާފައެވެ. އެދުވަހު ހަތަރުދަމު މަސައްކަތް ކުރިއިރުވެސް ފޯނުއޮތީ ނިއްވާލާފައެވެ. އޭނާގެ ގޭނަންބަރަށް ގުޅުމުން އެނަންބަރުން ފޯނެއް ނުނަގައެވެ. އަހަރެން އެކަމާއި ވަރަށް ހާސްވިއެވެ. މޮޔައަކު ފަދައިން ރޭދުވާ އޭނާއަށް ގުޅަން އަހަރެން މަސައްކަތް ކުރީމެވެ. ނަމަވެސް އޭނާގެ ޚަބަރެއް ނުވިއެވެ. އަހަރެން ރަނާއާއި ވާހަކަދެއްކީމެވެ. ރަނާގެ ފަރާތުން އަހަންނަށް ލިބުނީ އަހަރެން ހިތް ކުދިކުދިވެގެން ދިޔަކަހަލަ ޖަވާބެކެވެ. އޭނާ ބުނީ މާލޭގެ މުއްސަދިންނަކީ އެކަހަލަ ބައެއްކަމެވެ. އޭނާ މިރަށަށް އައިސް ހުރިއިރު ފޫހިފިލުވަންވެގެން އަހަރެން ބޭނުންކޮށްލީ ކަމުގައެވެ. ރަނާގެ ދުލުން ޝަޔާންއާއި ބެހޭގޮތުން އެފަދަ ޖުމްލައެއް އަޑުއިވުމުން އަހަރެން ވަރަށް ރުޅިއައެވެ. އެއްޗެހިވެސް ކީމެވެ. ޝަޔާން އަހަންނަށް ލަނޑު ދީފާނެ ކަމަށް ހިތް ގަބޫލު ނުކުރާތީއެވެ. ނަމަވެސް ދުވަސް ފާއިތުވީވަރަކަށް ރަނާގެ ޖުމްލަތައް ގަބޫލުކުރަން އަހަންނަށް މަޖުބޫރުކުރިއެވެ. ބޭނުންނުވެހުރެވެސް ޝަޔާންއަކީ ކެހިވެރި ދޮގުވެރިއެއްކަން ގަބޫލުކުރެވެމުންދިޔައެވެ. އަހަރެންގެ ހިތް މުޅިން ފުޑުފުޑުވިއެވެ. ވެވުނު ލޯބިން އަހަރެން މުޅިން ބަދަލުވިއެވެ. ލޯބީގެ ހިތިކަމާއި އެކަނިވެރިކަން އަހަރެން ވަށާލިއެވެ. ޝަޔާންގެ ޚަބަރެއް ނުވާތާ އެއްމަސް ފާއިތުވެދިޔައެވެ.\nދެން އަހަންނާއި ކުރިމަތިވީ އަހަރެން އުންމީދުވެސް ނުކުރާ ކަހަލަ ކަމަކާއިއެވެ. ޝަޔާންގެ ލޯބިން އަހަރެން ވެއްޓިގެން ދިޔައީ ކިހާފުން އަދަވަޅަކަށް ކަން އިޙުސާސް ވާކަށް މާގިނަދުވަހެއް ނުނެގިއެވެ. އަހަރެން މޭނުބައި ކޮށްފައި ހޮޑުލަވަން ފެއްޓިއެވެ. އާންމުކޮށް މިހެންވަނީ ބަދީގޭގައި ކައްކަން ހުންނައިރުއެވެ. ބައެއްވަސްތަކުން އަހަރެން މޭނުބައި ކުރަނީއެވެ. ހޮސްޕިޓަލުގައި އުޅޭއިރުވެސް މިހެންވާތީވެ އަހަރެން ޗުއްޓީއެއް ނެގީމެވެ. ބައެއް ކާއެއްޗެހި އަހަންނަށް ނުކެވެއެވެ. އަހަރެން ހާސްވިއެވެ. ވާގޮތެއް ނޭނގޭތީއެވެ. އަހަރެން މާމަޔާއި ވާހަކަދެއްކީމެވެ. އެވަގުތު މާމަގެ ދެލޯ ބޮޑުވެގެންދިޔައެވެ. މާމަ އަހަރެން ގޮވައިގެން ކޮޓަރިއަށްވަދެ ތަޅުލައިގެންހުރެ ހުރިހާވާހަކައެއް އެހިއެވެ. އެއްގަޑިއިރުވަންދެން މާމައަހަންނާއި އެކިއެކި ސުވާލުކުރިއެވެ. ނަމަވެސް އަހަރެން އެއްވެސް ޖަވާބެއް ނުދެމެވެ. ކުއްޖަކާއިއެކު އުޅުނުކަމަށް އެއްބަސްވުން ފިޔަވައެވެ. މާމަގެ މޫނު ރަތްވެގެން ދިޔައެވެ. އޭއާއިއެކު މާމަގެ ހޫނުއެތިފަހަރެއްވެސް އަހަރެންގެ މޫނުމައްޗަށް އަމާޒުވިއެވެ. މާމަ އަހަރެން ކައިރިން އެއީ ކާކުތޯ ވަރަށް ސުވާލުކުރިއެވެ. ހަނުހުރުން ފިޔަވައި އަހަންނަށް އިތުރު އެއްކަމެއްވެސް ނުކުރެވުނެވެ. މާމަގެ ވާހަކަތަކުން އަހަރެންއިނީ ބަލިވެކަން އަހަންނަށް އެނގުނެވެ. އަހަރެންގެ ބޮލަށް އެވަގުތު އެނބުރުން އެރިއެވެ. އަހަރެން ބަލިވެ އިނދެދާނެކަމަށް އަހަންނަށް ގަބޫލު ނުކުރެވުނެވެ. އަހަރެން ވެއްޓުމުގެ ކުރިން މާމަ އަހަރެން ހިފެހެއްޓިކަން އެނގުނެވެ. ދެން ވީގޮތެއް އަހަންނަކަށް ނޭގެއެވެ.\nހޭއެރިއިރު މާމަޔާއި ބައްޕަ އަހަރެންގެ ކައިރީގައި ތިއްބެވެ. ބައްޕަގެ މޫނުމަތިން ފެނުނު އާދަޔާއި ޚިލާފު ރުޅިވެރިކަމުން ބައްޕަޔަށް ހުރިހާ ވާހަކައެއް މާމަ ކިޔައިދީފިކަން އަހަންނަށް އެނގުނެވެ. ބައްޕަ މާމަ ގޮވައިގެން ބޭރަށް ނުކުތެވެ. އެނބުރި މާމަ އައިސް އަހަރެން ގޮވައިގެން ފާޚަނާޔަށް ދިޔައެވެ. މާމަގެ އަތުގައި މާބަނޑުކަން ޓެސްޓްކުރާ ކިޓެއްއޮތެވެ. އަހަރެންހުރީ ގޮތް ހުސްވެފައެވެ. މުޅިމީހާހުރީ ދާހިއްލާ ފޯވެފައެވެ. ހިތުގެ ތެޅުންވެސް އެހާވަރަށް ދުވަހަކު އަވަހެއްނުވެއެވެ. އަހަރެން މާމަ ބުނިގޮތަށް ހުރިހާކަމެއް ކުރީމެވެ. މާބަނޑު ނުވުމަށްއެދި އަހަންނަށް ހިތުން ދުޢާކުރެވުނު ވަރެއްވެސް ނޭނގެއެވެ. ނަމަވެސް ވީކަމެއް ނުވާކަމަކަށް ވާނެހެއްޔެވެ! އެޓެސްޓުން ދެއްކީ އަހަން މާބަނޑުކަމަށެވެ. އަހަރެން ފާޚަނާއިން ނުކުތީ ވަރަށް ބިރުންހުރެއެވެ. ބައްޕަގެ ރުޅިގަނޑާއި އަހަރެން ކުރިމަތިލާނެ ގޮތެއްވެސް ނޭނގޭތީއެވެ. އަހަރެން ދޭނީ ކޮންޖަވާބެއް ހެއްޔެވެ! އަހަރެން ހީކުރިގޮތަށް އަހަންނަށް ބައްޕަގެ ރުޅިގަނޑާއި ކުރިމަތިލާން ޖެހުނެވެ. ބައްޕަގެ ހޫނުއެތިފަހަރުތައް ތަހައްމަލް ކުރަން ޖެހުނެވެ. މާމަ ނެތްނަމަ އެދުވަހު ބައްޕައަތުން އަހަރެންގެ ފުރާނަދިޔައީހެވެ. ބައްޕަހުރީ އެހާވަރަށް ރުޅިއައިސްފައެވެ. ނަމަވެސް އަހަރެންގެ ހިތުގައި ބައްޕަޔާއިމެދު އެއްވެސް ޝަކުވާއެއްނެތެވެ. ބައްޕަ އަހަރެންދެކެ ރުޅިއައުން ހައްޤެވެ. އެއްވެސް ވިސްނުމެއްނެތި ބައްޕަގެ ހުރިހާ ޤަދަރަކާއި އިއްޒަތެއް އަހަރެން ވެއްޔާއި މޮޑެލައިފީމެވެ. މަންމަޔަކާއި ނުލައި ރޭދުވާހޭދަކޮށްގެން ބައްޕަ އަހަންނަށް ދިން އަގުހުރި ތަރުބިއްޔަތުގެ އެއްވެސް އަގެއްނެތެވެ. އެންމެންވެސް އަހަރެންދެކެ ރުޅިއައުން ހައްގެވެ. މާމަ ބައްޕަ ގޮވައިގެން ބޭރަށް ދިޔުމުން އަހަންނަށް ގިސްލަގިސްލާފައި ރޮވުނެވެ. ހިތުގައިވާ ހިތާމަތައް ކަރުނައިގެ ސިފައިގައި އޮހެމުން ދިޔައެވެ. އަހަރެންގެ ސިކުޑިއަކަށް އެއްވެސް އެއްޗެއް ނުވިސްނެއެވެ. ޝަޔާންގެ ޚިޔާލު އަންނައިރަށް އަހަންނަށް އަހަރެންގެ އަމިއްލަ ނަފުސުދެކެ ރުޅިއާދެވުނެވެ. އެފަދަ މީހަކުދެކެ އަހަންނަށް ލޯބިވެވުނީތީއެވެ. އަހަރެންގެ ހުރިހާއެއްޗެއް އެކަހަލަ ކެހިވެރިޔަކަށް ޤުރުބާން ކުރެވުނީތީއެވެ. ވީލޯބީގެ އަގު މިހާހިތިކޮށް އަހަރެން ތަހައްމަލް ކުރަންޖެހޭނެކަން ކުރިން އެނގުނުނަމަ އެލޯތްބާއި ކައިރިނުވީމުސްއެވެ. އަހަރެންގެ ޙަޔާތް އަހަރެން ވީލޯބިން ބަރުބާދުވެއްޖެވެ. އަހަރެންގެ މުޅި މުސްތަޤްބަލް ބަނަވެ އަނދިރިވެއްޖެވެ. ޙަޔާތުގައި ދުވަހަކު ފިލުވާނުލެވޭނެވަރުގެ ބޮޑު ލައްގަޑެއް ޖެހިއްޖެއެވެ. ދުނިޔެމަތިން އަހަރެން ފޫހިވިއެވެ.\nއެރޭ ބައްޕަގެ ރުޅިގަނޑު ފިނިވުމުން އައިސް އަހަންނާއި ވާހަކަދެއްކިއެވެ. އޭރު އަހަރެން އޮތީ އެނދުގައި ބަންޑުންނެވެ. އަހަރެންގެ ލޮލުން ކަރުނައިގެ އަސަރު ފާޅުވާން ހުއްޓެވެ. ބައްޕަ އަހަރެން ކައިރިން އެއީ ކާކުތޯއެހިއެވެ. އަހަރެން ޖަވާބެއް ނުދެމެވެ. ބައްޕަ ދެވަނަ ފަހަރަށްވެސް އެހުމުން އަހަރެން އަނެއް ފަރާތަށް އެނބުރުނީމެވެ. އަދި ބައްޕަކައިރިން އާދޭސްކޮސްފައި އެފަރާތެއް ނޭހުމަށް އެދުނީމެވެ. އަހަންނަށް ކިތަންމެ ބޮޑު އަނިޔާއެއް ދިނަސް އަހަރެންގެ ދުލުން އެމީހެއްގެ ނަމެއް ނުނިކުންނާނޭ ވާހަކަބުނީމެވެ. ބައްޕަ ރުޅިގަނޑު މައިތިރި ކުރަމުން އަހަރެން ކައިރީގައި އެއީ ރަށުމީހެއްހޭ އަހާލިއެވެ. އަހަރެން ނޫނެކޭ ބުނުމުގެ ގޮތުން ބޯޖެހާލުމުން ބައްޕަ އިތުރު ވާހަކައެއް ނުދައްކާ އެތަނުން ނުކުމެގެން ދިޔައެވެ. އަހަންނަށް އަނެއްކާވެސް ރޮވުނެވެ.\nއެދުވަހަށްފަހު ބައްޕަ އަހަންނާއި ވާހަކަ ނުދައްކައެވެ. އަހަރެންގެ ހުރިހާ ކަމެއް ކުރަމުން ދިޔައީ މާމައެވެ. ނަމަވެސް އަހަންނަށް ނޭނގޭހެން ބައްޕަ އަހަރެންގެ ހާލުއަހުވާލު ބަލައެވެ. އަހަރެންގެ ދިރިއުޅުމާއިމެދު ހިތާމަކުރެއެވެ. އަހަރެންގެ ހާލަށް ހަމްދަރުދީވެއެވެ. އަހަރެން ވަޒީފާއިންވެސް ކެނޑުނީމެވެ. ރޭދުވާ އަހަރެން ހޭދަކުރަމުންދިޔައީ އަހަރެންގެ ކޮޓަރިތެރޭގައެވެ. އަނދިރިކޮށްގެންނެވެ. ފޯނުވެސް އަހަރެން އޮންނަނީ އަބަދަށް ނިއްވާލާފައެވެ. ރައްޓެއްސަކުވެސް ގުޅާފާނެތީއެވެ. ތާއަބަދުގައި އަހަންނަށް ވިސްނެނީ ޝަޔާންއާއި ދޭތެރޭގައެވެ. އޭނަ އަހަންނަށް ދިން ކެހިވެރިކަމާއި ދޭތެރޭގައެވެ.\nއަހަރެންގެ ދިރިއުޅުމަށްއައި ބަދަލުތަކުގެ ވާހަކަ އަހަރެން ރަނާއާއި ހިއްސާކުރީމެވެ. އަހަރެންގެ ފޯނަށް ނުގުޅިގެން އޭނާ ގެއަށް އައުމުންނެވެ. ރަނާ ފެނުމުން އަހަރެން މާދެރަވިއެވެ. އަހަރެންގެ ހުރިހާއެއްޗެއް ރަނާއަށް އެނގޭތީއެވެ. އަހަރެންގެ ބަނޑުގައި އޮތީ ޝަޔާންގެ ދަރިއެއްކަން އަހަރެން ބުނުމުގެ ކުރިން ރަނާއަށް އެނގުނެވެ. އަހަރެން ރަނާއަށް އެވާހަކަ ކިޔައިދިނީމެވެ. ރަނާ އެކަން އޭނާޔަށް ސިއްރު ކުރީތީ ޝަކުވާކުރިއެވެ. އަދި ދަތުރުގައި އަހަރުމެން ދެމީހުން ބައްދަލުކުރުމަށް އެހީ ވެދެވުނީތީ އެކަމާއި ހިތާމަ ކުރާވާހަކަ ބުންޏެވެ. އަހަރެން ރަނާކައިރިން ޝަޔާންގެ ވާހަކަ މުޅި އުމުރަށް ސިއްރުކޮށްދިނުމަށް އެދުނީމެވެ. އަހަރެންގެ ހުރިހާ ސިއްރެއް އޭނާ އަބަދުވެސް ސިއްރުކުރާ ފަދައިންނެވެ. ރަނާ އަހަރެންގެ ކަރުނަތައް ފޮހެދިނެވެ. އަދި ޝަޔާންގެ ވާހަކަ އެހެންމީހެއްގެ ކައިރީގައި އޭނާ ނުބުނާނެކަމަށް ވަޢުދުވިއެވެ. ރަނާ އަހަރެންގެ ކައިރީގައި ވަރަށްގިނައިރު އިނެވެ. އަހަންނަށް ހިތްވަރުދީ ހިންހަމަޖައްސަން މަސައްކަތް ކުރިއެވެ. ރަނާ ޝަޔާންއާއި ދިމާލަށް ވަރަށް އެއްޗެހިކިޔެވެ.\nދެން ފާއިތުވެގެން އައީ އަހަރެންގެ ޙަޔާތުގައި އައި އެންމެ ހިތާމަވެރި ދުވަސްތަކެވެ. އަހަރެން ނަހަލާލަށް ބަލިވެއިންކަން އަވަށުއެންމެނަށް އެނގި އެއެންމެންގެ މަލާމާތް އަހަންނަށާއި އަހަރެންގެ ޢާއިލާއަށް ރައްދުވިއެވެ. ބަލިވެއިނުމުންވާ ހުރިހާ އުނދަގުލެއް އަހަންނަށް ވާތީވެ ގިނަދުވަހު އަހަރެން އޮންނަންޖެހެނީ ހޮސްޕިޓަލުގައެވެ. ހަށިގަނޑުގެ ވަރު ދެރަކަމުންނެވެ. ހޮސްޕިޓަލުގެ އެތައްބައެއްގެ ސުވާލާއިވެސް އަހަރެން ކުރިމަތިލާން ޖެހުނެވެ. އެންމެންވެސް ބޭނުންވީ އަހަރެންގެ ބަނޑުގައި އޮތީ ކާކުގެ ދަރިއެއްކަން ބެލުމެވެ. ނަމަވެސް އަހަރެންގެ ދޫ ހުރީ ތަޅުލެވިފައެވެ. އެންމެންގެ މަލާމާތާއި އެއްޗެހިކިޔުން ތަހައްމަލް ކުރަމުންވެސް އަހަރެންގެ ދުލަކުން ޝަޔާންގެ ނަމެއް ބޭރެއް ނުކުރަމެވެ. އަހަރެން އޭނާ ދިފާޢުކުރަން ބޭނުންވަނީކީނޫނެވެ. ހަމައެކަނި އަހަރެން ބޭނުންވަނީ އެކަހަލަ ކެހިވެރިއެއްގެ އަސަރުވެސް އަހަރެންގެ މުސްތަޤްބަލަށް އެޅުނަ ނުދިނުމަށްޓަކައެވެ. އަހަރެންގެ ދިރުއުޅުމުގައި މީހެއްގެ ދުލުންވެސް އޭނާގެ ނަން އަހަންނާއި ހަމަޔަށް އަޔަ ނުދިނުމަށްޓަކައެވެ. ރަނާގެ ފަރާތުން އަހަންނަށް ވަރަށް އެހީތެރިކަން ލިބުނެވެ. އޭނާ އަބަދުވެސް އަހަރެންގެ ޙާލު ބަލައެވެ. ބައެއްފަހަރު ގެއަށްއައިސް މާމަޔަށް އެހީތެރިވެދީވެސް ހަދައެވެ.\nއަހަރެން ބަލިވެއިނީ ދެކުދިންނަށެވެ. އެކަން އަހަރެން އެންމެ ފުރަތަމަ ޑޮކްޓަރަށް ދެއްކިދުވަހު އެނގުނެވެ. އަހަރެން އެހާވަރަށް ޝަޔާންއަށް ނަފްރަތު ކުރާއިރުވެސް އަހަރެންގެ ބަނޑުގައި އޭނާގެ ލެއިން އުފެދިފައިވާ ދެކުދިންދެކެ އަހަންނަށް ނަފްރަތެއް ނުކުރެވުނެވެ. ފަހަރުގައި އެކުދިންގެ އެއްބަޔަކީ އަހަރެންގެ ލޭވީމައި ކަމަށްވެސް ވެދާނެވެ. ދުވަހެއް ދުވަހަކަށް އަހަރެންގެ ހިތުގައި އެކުދިންނާއިމެދު އުފެދުނު ލޯބިދިޔައީ ވަރުގަދަވަމުންނެވެ. އަހަރެންގެ ބަނޑަށް ފަސްމަސްވީއިރު އަހަރެންގެ ބަނޑު ވަރަށް ބޮނޑެވެ. އޭރުވެސް ބައްޕަ އަހަރެންގެ ކަންތައް ކުރަމުންވެސް އަހަންނާއި ކުރިން ވާހަކަދައްކާ އުޅުނުގޮތަކަށް ވާހަކަނުދައްކައެވެ. ބައްޕަގެ ހިތާމަތަކަށް އޭރުވެސް ލުޔެއް ނުލިބެއެވެ. އެހާދުވަސްވީއިރުވެސް ޝަޔާންގެ އެއްވެސް ޚަބަރެއް ނުވެއެވެ. އަހަރެންގެ ޙާލުބަލާލާން ކީއްކުރަން އޭނާ އަހަރެން ދުނިޔޭގައި ދިރި ހުރިތޯވެސް ބަލައެއްނުލައެވެ.\nއަހަރެންގެ ބަނޑަށް ހަތްމަހުން ބައްޕަ މިދުނިޔެއާއި ވަކިވިއެވެ. އަހަރެން ވަރަށް ހިތާމަކުރީމެވެ. އަހަރެންގެ ސަބަބުން ހިތާމައިގައި ބައްޕަ މިދުނިޔެއިން ނިމިދިޔައީމައެވެ. އަހަރެންގެ ރިހޭ ފައިމައްޗަށް ފޮތަކަށްފަހު ފޮތެއް ވެއްޓުނީއެވެ. އަހަރެންގެ ނަސީބަކީ މިއީބާއޭ ހިތަށްއެރިއެވެ. އޭރު އަހަންނަށް އެކަނި ތެދުވެ ނޫޅެވޭވަރަށް އަހަރެންގެ ބަނޑު ބޮޑެވެ. އެތަކެއް އުނދަގުލަކާއި އަހަރެން ކުރިމަތިލާން ޖެހުނެވެ. އަހަންނަށް ހިންހަމަޖެހުމެއް ނުލިބި ދުވަހަކަށްފަހު ދުވަހަކަށް ހިތާމަތަކާއި ކުރިމަތިލާންޖެހުނެވެ. އެއީ އަހަރެން ޚިޔާލުކުރި މަގެވެ. އެވޭން ލިބިގަތީ އަހަރެން އަމިއްލައަށެވެ. އަހަރެން ޝަކުވާކުރަންވީ ކާކާއި ހެއްޔެވެ؟ ޚުދް އަހަރެންގެ އަމިއްލަ ނަފުސު ފިޔަވަވައި އެހެންފަރާތެއް ނެތެވެ. އަހަރެން އެންމެ ދެރަވީ މާމަޔާއި އަހަރެން އެކަނިވެރި ވީމައެވެ. މާމަގެ ފަރާތުން ކިތަންމެ އެހީތެރިކަމެއް ލިބުނަސް އެމާމަޔަކީ މުސްކުޅިވެ ގައިން ބާރު ދޫވެފައިވާމީހެވެ. އަހަންނާއި އެކީ އެމާމަޔަށް އަބަދަކު ނޫޅެވޭނެވެ. ކޮންމެވެސް ކައިރި މުސްތަޤްބަލެއްގައި އެމާމަގެ ނިމުން އަންނާނެވެ. އެދުވަހަކުން އަހަރެން މުޅިން އެކަނިވާނެވެ. އަހަރެން ދިރިއުޅޭނީ ކިހިނެއް ހެއްޔެވެ؟ މިއީ ބައްޕަގެ މަރަށްފަހު އަހަރެންގެ ހިތުގައި އަބަދުވެސް އެނބުރޭ ސުވާލުތަކެވެ.\nހިތާމައިގައި ދުވަސްތައް ކަޑައްތު ކުރަމުންގޮސް އަހަރެންގެ ދެކުދިން މިދުނިޔެއަށް އުފަންވިއެވެ. ލޯބިލޯބި ދެއަންހެން ކުދިންނެވެ. އެދެކުދިން ފެނުމާއިއެކު އަހަރެންގެ ހިތާމަތަކަށް ލުޔެއްލިބުނެވެ. އެޅަ އަޑު ކަންފަތުގައި ޖެހުމާއިއެކު ހަށިގަނޑަށް ދިރުންއައެވެ. މާމަ އަހަންނަށް ބަލާލާފައި ހިނތުންވެލިއެވެ. އަދި އެކުދިންނާއި ލޯބިކޮށްލިއެވެ. އަހަރެން އުންމީދުކުރީ އެއީ އަހަރެންގެ ޙަޔާތުގެ އާފެށުމެއްކަމުގައެވެ. މާޒީ ހަނދާން ނައްތާލާފައި ދިރުއުޅުމާއިގެން ކުރިޔަށްދިޔުމަށް އަހަރެން އަޒުމް ކަނޑައެޅީ އެދުވަހުގައެވެ. އެގޮތުން ގަދަވެގެން އަހަރެން އެންމެ ފުރަތަމަޔަށް ލިބިގަތީ އަހަރެން ކުރި ކުށުގެ އަދަބެވެ. އަހަންނަށް ކުރެވުނު ކުށާއިމެދު ދެރަވެ ތަޢުބާވީމެވެ. އެފަދަ ކުށެއް ދެން ނުކުރުމަށް އެދި ހިތުގައި އަޒުމް ކަނޑައެޅީމެވެ.\nކަންފަތުގައި ބަންގީގެ އަޑު ޖެހުމާއިއެކު މާޒީގެ ހަނދާންތަކުން އަހަންނަށް ބޭރަށް އާދެވުނެވެ. އަހަރެން އަވަސްވެގަތީ ފަތިސް ނަމާދު ކުރުމަށްޓަކައެވެ. ނަމާދުކޮށް ނިމިގެން އަހަރެން ﷲގެ ހަޟްރަތަށް ދެއަތް އުފުލާލީމެވެ. ލޮލުން ކަރުނަ އޮހޮރާލާފައި ކުރެވުނު ކުށަށް މައާފަށް އެދުނީމެވެ. އަދި އަހަންނާއި އަހަރެންގެ ދަރިންނަށް އުފާވެރި ރަނގަޅު ދިރިއުޅުމެއް މިންވަރު ކޮށްދެއްވުމަށް އެދުނީމެވެ. އަހަރެންގެ މުސްކުޅިމާމަޔަށް ދުނިޔެއާއި އާޚިރަތުގެ ހެޔޮކަމަށް އެދުނީމެވެ. އަހަންނާއި އެމާމަގެ ފާފަތައް ފުއްސަވާ އަހަރުމެންނަށް ސުވަރުގެ މިންވަރު ކޮށްދެއްވުމަށް އެދުނީމެވެ. އަހަރެންގެ މަންމަޔާއި ބައްޕަގެ ފާފަތައްވެސް ފުއްސަވައި އެދެމީހުންނަށްވެސް ސުވަރުގޭގެ ދާއިމީ ނިޢުމަތް ދެއްވުމަށް އެދުނީމެވެ. މިހާރު އަހަރެންގެ އާދައިގެ ދިރިއުޅުމަކީ މިއީއެވެ. ފަސްއިރު ފަސްނަމާދުގައި އަހަރެން އަހަންނަށް ކުރެވުނު ކުށަށް އެކަލާންގެ ހަޟްރަތުން އަބަދުވެސް މަޢާފަށް އެދެމެވެ. އަހަރެންގެ ދަރިންނަށް ފުރިހަމަ ތަރުބިއްޔަތެއް ދިނުމަށް މަގުފަހި ކޮށްދީ ދިރިއުޅުމުގައި ކުރިޔަށް ދިޔުމަށް އަހަންނަށް ކެތްތެރިކަމާއި ހިތްވަރު ދެއްވުމަށް އެދެމެވެ. މިކަމުން އަހަރެންގެ ހިތަށް ވަރަށް ހިންހަމަޖެހުން ލިބެއެވެ. އަހަރެން ލޮލުން ކަރުނަ ފޮހެލާފައިގޮސް މާމަޔަށް ގޮވީމެވެ.\nހިތާމައިގައި އަހަރެއްހާ ދުވަސް ފާއިތުވެދިޔައީއެވެ. ޝަޔާންގެ ޚަބަރެއް ނުވިޔަސް އޭނާގެ ހަނދާންތައް އަދިވެސް އަހަރެންގެ ހިތުން މުޅިން ފިލައިގެން ނުދެއެވެ. އަހަރެން އޭނާޔަށް ކިތަންމެ ނަފްރަތު ކުރިޔަސް އެލޯބި އަދިވެސް ފުރަތަމަ ދުވަހެކޭ އެއްވަރަށް އަހަރެންގެ ހިތުގައިވެއެވެ. ބޭނުންނުވެ ހުރެވެސް އަހަންނަށް އޭނަޔާއި ދޭތެރޭ ވިސްނެއެވެ. އޭނަޔާއިއެކު ހޭދަކުރި އުފާވެރި ވަގުތުތައް ހަނދާނަށް އާދެއެވެ. ގަބޫލުކުރަން ބޭނުންނުވިޔަސް ހަޤީގަތަކީއެއީއެވެ. ނަމަވެސް އޭނާ އަހަންނަށް ދިން ހިތާމައިގެ ކަޅު ސާލުން އެހަނދާންތައް ދަނީ ދުވަހެއް ދުވަހަކަށް ވަޅުލެވެމުންނެވެ. އަހަރެންގެ ބާރުގައިވާ ހިތެއްނަމަ ވަގުތުން އޭނާގެ ނަމާއި، އެހަނދާންތައް އެހިތުން ފިލުވާލިތާ ކޮންދުވަހެއް ހެއްޔެވެ! އޭނާ އަހަންނަށް ކެހިދިނީ ކީއްވެގެންކަމެއް ނޭގެއެވެ. އަހަރެންގެ ލޯބިން އުނިވީ ކޮންބައެއް ކަމެއްވެސް ނޭގެއެވެ. އޭނާ އަހަރެންގެ ޙަޔާތަށް އައީ ބީރައްޓެއްސެއްގެ ގޮތުގައެވެ. އަހަރެންގެ ޙަޔާތުން އޭނާ ދިޔައީވެސް އެހެންނެވެ. އެހެނަސް ރަން މުތެއްފަދަ އަގުހުރި ދެހަދިޔާ ދީފައެވެ. އަހަރެން އެދެކުދިންނަށްޓަކައި ދިރިއުޅޭނަމެވެ. މިހާރު އަހަރެންގެ އަޒުމަކީ އެދެކުދިންނަށް ރަނަގަޅު މުސްތަޤްބަލެއް ހޯދައިދިނުމެވެ. ބައްޕައެއްގެ އުނިކަން ދުވަހަކު އެދެކުދިންނަށް ވިޔަ ނުދިނުމެވެ. އޭނާގެ ހިޔަނިވެސް އަހަރެން އެ ދެކުދިން ޙަޔާތަށް އެޅުނަކަ ނުދޭނަމެވެ. ދުނިޔޭގައި އަހަރެން ދިރިހުރިހާ ހިނދަކު އެކެހިވެރިޔާ މަތިން ހަނދާން ނައްތާލަން އަހަރެން ރޭދުވާ މަސައްކަތް ކުރާނަމެވެ. އަހަރެންގެ އުންމީދަކީ މިއީއެވެ.\n…… ނިމުނީ ……\nހާދަ ރީއްޗޭ……… ވަރަށް އަސަރުގަދަ….\nވަރަށް ސަޅި. ހަދީގެ އިތުރު ވާހަކައެއް ފެންނާނެތަ އަދި؟\nސޮރީ.. ޒޯޔާގެ އެހެން ވާހަކަ އެއް ފެންނާނެތަ އަދި؟


އެޑްމިން – Page 187 – Liyuntheringe Gulhun\nVisitors online  104:users  0guests  70bots  34The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n7 އޯގަސްޓް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6121\nحسن شاكر محمدރޯދަޔާ ކަރަޔާއި ދިވެހިންނާ، يقين އޭ ވަކިނުވޭ\nރޯދަ އަންނަން ވާއިރަށް ވެޔޮތައްކަރާގެ ވަރަށް ރުވޭ\nދޮންކަރާ ނޫންނަމަ، ފެނަށްރަތްކުލައަޅައިގެން ނަމަވިޔަސް\n“ދޮންކަރާފަނި” ރޯދަވީއްލާއިރު، ތަރާވީހަށް ބޮވޭ ހާރުބަތްތަވާތައް [އުކާލައިފި!]\n6 އޯގަސްޓް 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6336\nމަޝްހޫރު މާލިމީ ބުނުއްވިގޮތަކާ ދިމައެއްނުވިއެވެ. އަދި އަލްފާޟިލް ޢަލީ މާހިރު ވިދާޅުވިގޮތަކާވެސް ދިމައެއް ނުވިއެވެ. އެންމެން ރޯދަމަހުގެ 30 ވަނަރޭގެ ހާރު ކައްކައިގެން ބައެއްގޭގޭގައި ނުކައި ތިއްބާ، އަނެއްބައި ގޭގޭގައި ކައިކައިތިއްބައި، އަދި ބައެއްގޭގޭގައި ކައިގެން ނިދަންތިއްބައި ބަޑިޖަހައިފިއެވެ. ހަނދުފެނުނީއެވެ. އީދުވިލޭރެއަށްވީއެވެ……… އާދެ! ހާރުބަތްތަވާ “އުކާލަން” ޖެހުނީއެވެ. އޭރުމެންދަމު 1 ޖަހަނީއެވެ.\nމޫންލައިޓްގެ ގިނަ ސްޓާފުން އަދި އޭރު ތިބީ. އޮފީހުގައެވެ. އެކަމަކު، އީދު ނަންބަރަށް ތައްޔާރުކުރަންފަށާފައި މާދަމާ މަސައްކަތް ކުރުމަށްޓަކައި މިރޭ އަރާމުކޮށް ނިދާލަން ގޭގެއަށް ދަނީއެވެ.\n6 އޯގަސްޓް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5287\nޖަންގަލީތެރޭގައި އުޅުނު ހިޔަޅެއް ސިންގާއެއްގެ ކައިރީގައި ނޯކަރެއްގެ ގޮތުން މަސައްކަތްކުރަން އެއްބަސްވެއްޖެއެވެ. މި އެއްބަސްވުމުގެ ދަށުން ނިންމާފައިއޮތީ ކޮންމެއެއްޗެއްވެސް އެ އެއްޗެއްގެ ޠަބީޢީ ޙާލަތާގުޅޭގޮތުން އެއެއްޗެއްގެ ވަޒީފާ އަދާކުރުމަށެވެ. މިގޮތުން ކޮންމެދުވަހަކުވެސް ޝިކާރަކުރާނެ އެއްޗެއް ހޯދާނީ ހިޔަޅެވެ. އެއެއްޗަކަށް ހަމަލާދީ އަތުލައިގަންނާނީ ސިންގާއެވެ. ރޯދައިގެ އެންމެ މުހިއްމު ލަނޑުދަނޑި (2)\n6 އޯގަސްޓް 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4836\nއިބްރާހީމް ރަޝީދު މޫސާރޯދަ ފަރްޟުކުރެއްވުމާބެހޭގޮތުން ބާވައިލެއްވި އާޔަތުގައި މާތްﷲ ވަޙީކުރައްވަނީ ” يَـٰأَيُّهَاٱلَّذِينَ ءَامَنُوا كُتِبَ عَلَيْكُمُ ٱلصِّيَامُ كَمَاكُتِبَ عَلَى ٱلَّذِينَ مِن قَبْلِكُمْ لَعَلَّكُمْ تَتَّقُونَ (البقرة : 183) އޭ إيمانވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެމައްޗަށް فرضކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ فرضކުރައްވައިފިއެވެ. (އެއީ) ތިޔަބައިމީހުން تقوىވެރި ވުމަށްޓަކައެވެ. “\nމި ބަސްފުޅުން އެގޭގޮތުގައި ރޯދަ ފަރްޟުކުރެއްވީ މުއުމިނުން ތަޤްވާވެރިކުރެއްވުމަށްޓަކައެވެ. ރޯދައަކީ އިންސާނާ ތަޤްވާވެރިކަމުގެ ދަރަޖައަށް ތައްޔާރުކުރުވާ އެއްޗެކެވެ. ތަޤްވާވެރިންގެ މަންޒިލަށް ރޯދަވެރިޔާ ގެންގޮސްދޭނެ އެއްޗެކެވެ. މާތްﷲ ވަޙީކުރައްވަނީ ރޯދަ ފަރްޟުކުރެއްވީ لَعَلَّكُمْ تَتَّقُون ތިޔަބައިމީހުން ތަޤްވާވެރި ވުމަށްޓަކައެވެ. އެބަހީ އެކަމުގެ ސަބަބުން ތަޤްވާވެރިކަން ޙާޞިލު ކުރެވޭތޯއެވެ. ރޯދަމަހުގެ ކެއުން ބުއިން\n6 އޯގަސްޓް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2569\nކުޑައިރުގެ ހަނދާން: 3\nރޯދަމަހުގެ ކެއުން ބުއިން\nރޯދަމަހު އަޅުގަނޑުމެން ކައިބޮއި އުޅޭ ތަކެތި އެހެން މަސްތަކާ ތަފާތެވެ. މިހާރު މިލިބޭ ޒާތްޒާތުގެ ތަކެއްޗެއް ނުލިބެއެވެ. ފިނިކޮށްފައި ހުންނަ ފެނާ، ޖޫހާ އައިސްކްރީމަކީ އޭރު އާންމުކޮށް ލިބޭ ތަކެއްޗެއް ނޫނެވެ. އަޅުގަނޑުމެންގެ ގެއަކީވެސް މާލޭގައި މެދުފެންވަރުގެ ދިރިއުޅުމެއް އުޅުނު ގެއެކެވެ. އަޅުގަނޑުގެ ކާފައަކީ ހޮޓާ ހިންގި މީހެކެވެ. އަދި ކާފަ ބަލިވުމުން ކާފަގެ ދަރިން އެމަސައްކަތާ ހަވާލުވިއެވެ. އެހެންކަމުން ގޭގައި ލައިގެން ކާނެ ތަކެތި ދަތިކަމެއްނެތި ލިބެއެވެ. އެކަމަކު އެދުވަސްވަރުވެސް އިސްރާފުނުކޮށް ވީހާ ބަލައިގެން ކާތަކެތި ތައްޔާރު ކުރެއެވެ. އޭގެ ސަބަބުން ފުދުންތެރި ދިރިއުޅުމަކަށް އަޅުގަނޑުމެން ހޭނުނެވެ. ރޯދަ ހަދިޔާ – (ހަލީސާ – 30)\n6 އޯގަސްޓް 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3926\nރަތްކުލައިގެ އަސްދޫންޏެއް ދުށީމުތަ؟\nޕްރީ ސްކޫލުގައި ކިޔަވައިދޭ ޓީޗަރަކު އެއްދުވަހަކު އޭނާގެ ކުލާހުގެ ދަރިވަރުންގެ އަތަށް ކަރުދާސް ގަނޑެއް ދީފައި އޭގައިވާ ކުރެހުމުގައި ކުލަ ޖައްސަން ބުންޏެވެ. އެ ކުރެހުމުގައިވަނީ ކުޑައެއް ނަގައިގެން އިން އަސްދޫންޏެކެވެ. އަސްދޫނީގައި ރީނދޫ ކުލަ އަދި ކުޑައިގައި ފެހި ކުލަ ޖައްސަން ހުރިހާ ކުދިން ގާތު ޓީޗަރު ބުންޏެވެ. ނަމަވެސް އެކުލާހުގައި އިންނަ އެންމެ ލާނެތް ކުއްޖާ އަސްދޫނީގައި ގަދަ ރަތް ކުލަ ޖައްސަން އިންދާ ޓީޗަރަށް ފެނުމުން ދިން އިރުޝާދާ އެއްގޮތަށް އޭނާ ޢަމަލު ނުކުރާތީ ޓީޗަރު އޭނާ އާ ސުވާލުކުރިއެވެ. މަރާ ބައްދަލު ތިމާ ނުވަނީސް ވުމަށް ތައުބާ އަވަސްވާށޭ!\n5 އޯގަސްޓް 20131 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7877\nނިދާފައި ނުތިބެ ދަރިފުޅުމެން ނިކަން ހޭލުންތެރިވެލާށޭ ވިދާހައި އެއްޗަކަށް ނުބަލައި “ޙަޤީޤަތަކަށް” ތަބަޢަ ވާށޭ ހިދާޔަތުގައި އަލުން ޤާއިމުވުމަށް ވިސްނުން ބަހައްޓާށޭ\nވެވުނުހައި ފާފަޔާ މެދުގައި ޚަލާޞް ހިތްކޮށް ރޮމުން ދެލޮލުން ދެވުނު ނުސިޔާނުހައި މަގުތައް މުޅިން ދޫކޮށް އަމާން މަގަކުން ވެވުނުހައި ސީދަލެއް ކޮށްގެން ޢަމަލުތައް ދެން ބަހައްޓާށޭ!\nރޯދައިގެ އެންމެ މުހިއްމު ލަނޑުދަނޑި (1)\n5 އޯގަސްޓް 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4892\nއިބްރާހީމް ރަޝީދު މޫސާރޯދަ ފަރްޟުކުރެއްވުމާބެހޭގޮތުން ބާވައިލެއްވި އާޔަތުގައި މާތްﷲ ވަޙީކުރައްވަނީ “يَـٰأَيُّهَاٱلَّذِينَ ءَامَنُوا كُتِبَ عَلَيْكُمُ ٱلصِّيَامُ كَمَا كُتِبَ عَلَى ٱلَّذِينَ مِن قَبْلِكُمْ لَعَلَّكُمْ تَتَّقُونَ ( البقرة : 183) އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް فرض ކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ فرض ކުރައްވައިފިއެވެ. (އެއީ) ތިޔަބައިމީހުން تقوى ވެރި ވުމަށްޓަކައެވެ.” މި ބަސްފުޅުން އެގޭގޮތުގައި ރޯދަ ފަރްޟުކުރެއްވީ މުއުމިނުން ތަޤްވާވެރިކުރެއްވުމަށްޓަކައެވެ. ރޯދައަކީ އިންސާނާ ތަޤްވާވެރިކަމުގެ ދަރަޖައަށް ތައްޔާރުކުރުވާ އެއްޗެކެވެ. ތަޤްވާވެރިންގެ މަންޒިލަށް ރޯދަވެރިޔާ ގެންގޮސްދޭނެ އެއްޗެކެވެ. މާތްﷲ ވަޙީކުރައްވަނީ ރޯދަ ފަރްޟުކުރެއްވީ لَعَلَّكُمْ تَتَّقُون ތިޔަބައިމީހުން ތަޤްވާވެރި ވުމަށްޓަކައެވެ. އެބަހީ އެކަމުގެ ސަބަބުން ތަޤްވާވެރިކަން ޙާޞިލު ކުރެވޭތޯއެވެ.\nކުރީގެ ފާދިރީ އާއި އާއިލާ އިސްލާންވުން(2)\n5 އޯގަސްޓް 2013ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7710\nކުރުކޮށްލުމުގެ ގޮތުން އެޑިޓްކޮށް ތަރުޖަމާކުރުން: އަޙްމަދް ސަމީރު ޢަލީމި އެކަނިވެރި މީހާ އަށް ‘ދީނަށް ގޮވާލަން’ ގަސްތުކޮށް ކުޑަކޮށްރަހުމަތްތެރިވެލައި ވާހަކަ ދެއްކޭތޯ ބަލަން ފަށައިފީމެވެ. އިންޖީލުން ތަފާތު ވާހަކަތައް ކިޔައިދީ މިހެން އުޅުމުގެ ތެރޭގައި އޭނާ ވަރަށް ދެރަވެ ކުރިން ދެއްކި ހަރުކަށިކަމަށް މާފަށް އެދި،ކެތޮލިކް މަޒްހަބުގެ މީހުން ފާފަ ފުއްސެވުމަށް އެދި، ކުރެވުނު ފާފަތަކަށް އިއުތިރާފުވާ ބީދައިން ބައެއްވާހަކަތައް އަހަންނަށް ކިޔައިދޭން އުޅުމުން، އަހަންނަކީ ކެތޮލިކް ފާދިރީއެއް ނޫނޭ ބުނެފީމެވެ. އޭނާ އަށް އެނގޭ ކަމަށާއި ހަގީގަތުގައި އޭނާ އަކީ ކެތޮލިކް ފާދިރީއެއްކަމަށް ބުންޏެވެ!\nރޯދަ ހަދިޔާ – (ހަލީސާ – 29)\n5 އޯގަސްޓް 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4134\nބުއްދިއަކީ ފާޑެއްގެ އެއްޗެއް\nޖިމް އާއި މޭރީއަކީ މޮޔައިންގެ ހޮސްޕިޓަލެއްގައި ފަރުވާ ދެމުން އަންނަ ދެމީހުންނެވެ. އެއްދުވަހަކު މި ދެމީހުން ހޮސްޕިޓާ ތެރޭގައި އޮތް ހުސް ބިމުގައި ހިނގާލަން ނިކުތެވެ. އަދި އެތަނުގައި އޮތް ސްވިމިންގ ޕޫލަކާ އަރާ ހަމަވުމާއެކު ކުއްލިއަކަށް ޖިމް އެ ޕޫލަށް ފުންމާލައިފިއެވެ. މޭރީ މިތަން ބަލަން ނުހުރެ ޖިމްގެ ފުރާނަ ސަލާމަތް ކުރަން އޭނާގެ ފަހަތުން ފުންމާލިއެވެ. އަދި ޖިމް އެއްގަމަށް އެރުވިއެވެ.


China Ge Firm Thah Hinga Gothun Gonjehunthah Kurimathivey - Vaguthu\nޗައިނާގެ ބައެއް ފާމުތައް ހިންގާ ގޮތުން ގޮންޖެހުންތައް ކުރިމަތިވާކަމަށް ޕީޕަލްސް ބޭންކް އޮފް ޗައިނާ(ޕީބީއޯސީ) ގެ ގަވަނަރު ޔީ ޖަންގް ވިދާޅުވެއްޖެ އެވެ.\nޔީ ޖަންގް ވިދާލުވީ ޗައިނާގެ އިގްތިސާދު ދަނީ ރަނގަޅަށް ކަމަށާއި ނަމަވެސް ބައެއް ފާމުތަކުގެ ހިންގުން ހުންނަ ގޮތުގެ ސަބަބުން ވަރަށް ގިނަ ގޮންޖެހުންތަކަކާ ކުރިމަތިލާން ޖެހިފައިވާ ކަމަށެވެ.\nމި ކަންބޮޑުވުންތައް އެންމެ ބޮޑަށް ފާހަގަކުރެވިފައި ވަނީ ފާއިތުވި ހަފްތާތަކުގައެވެ. ތިން ސަތޭކަ ބިލިއަން ޑޮލަރު ބޮލުގައި އެޅިފައި އޮތް ޗައިނާ އެވާގްރޭންޑް ގްރޫޕަށް ތިންފަހަރުގެ މަތިން ވަނީ އިންޓަރެސްޓް ނުދެއްކުމުގެ ސަބަބުން މައްސަލަތަކާއި ކުރިމަތިލާން ޖެހިފައެވެ.\nގަވަނަރު ޔީ ޖަންގް ވިދާޅުވީ ކުދި ފާމުތަކާއި މެދުފަންތީގެ ބޭންކުތަކުގެ ސަބަބުން ޗައިނާގެ އިގްތިސާދަށް އަސަރުކުރާ ކަމަށެވެ. މި އަސަރުތައް ހުއްޓުވުމަށް ކަމާބެހޭ އިދާރާތަކުން ގިނަ ރޭވުންތައް ރާވައި ވަރަށް ގާތުން ބަލަމުން އަންނަކަމަށްވެސް އޭނާ ވިދާޅުވިއެވެ.\nއިގްތިސާދަށް ދެން އެންމެ ބޮޑަށް ކުރިމަތިވެފައިވާ އެންމެ ބޮޑު އެއް ގޮންޖެހުމަކީ ކޮރޯނާވައިރަސް ކަމަށްވާއިރު މީގެ ސަބަބުން ޗައިނާގެ އިގްތިސާދު މި އަހަރު މައްޗަށް ދާނީ އެންމެ އަށް އިންސައްތަ އަށް ކަމަށް ޔީ ޖަންގް ވިދާޅުވިއެވެ.\nދުނިޔޭގެ ދެވަނައަށް އެންމެ ބޮޑު އިގްތިސާދެއް އޮތީ ޗައިނާގައި ކަމަށްވާއިރު އެގައުމުން ދަނީ ކުރިން އޮތް ހިސާބަށް އިގްތިސާދު ގެންނަން މަސައްކަތް ފަށައިފައެވެ. އަދި އެކަމުގައި ކާމިޔާބީތައްވެސް ހޯދަމުންދާއިރު ކުރިޔަށް އޮތް ދުވަސްތަކުގައި އިތުރު މަސައްކަތްތައްވެސް ކުރާނެ ކަމަށް އެގައުމުން ބުނެއެވެ.


Anhenunge photo aai phone number vikkaa baeh ge massala fuluhun balanee | Mihaaru\nއަންހެނުންގެ ފޮޓޯ އާއި ފޯނު ނަމްބަރު ވިއްކާ ބައެއްގެ މައްސަލަ ފުލުހުން ބަލަނީ\nހުޅުމާލޭގައި ހުންނަ ފުލުހުންގެ އިމާރާތް: މީހުންގެ ޒާތީ މައުލޫމާތު ވިއްކާ ގުރޫޕެއްގެ މައްސަލަ ފުލުހުން އަންނަނީ ބަލަމުން.\n10 ޖޫން 2021 - 22:33\nއަންހެނުންގެ ފޮޓޯ އާއި ފޯނު ނަމްބަރު ވިއްކާ ބައެއްގެ މައްސަލަ ފުލުހުން ބަލަން ފަށައިފި އެވެ.\nރައީސް އޮފީހުގެ ތަރުޖަމާން މަބްރޫކް އަޒީޒް މިރޭ ކުރެއްވި ޓުވީޓެއްގައި ވިދާޅުވީ، ސޯޝަލް މީޑިއާގައި ފަރުދުންގެ ޒާތީ މައުލޫމާތު ވިއްކުމަށް މަސައްކަތް ކުރަމުންދާ ގްރޫޕެއްގެ މައްސަލަ ފުލުހުން ވަނީ ބަލަން ފަށާފައި ކަމަށެވެ. އެކަމަކު އޭގެ ތަފުސީލެއް އަދި ނުދެއްވަ އެވެ.\nބައެއް މީހުން ބުނާ ގޮތުގައި، ޓެލެގްރާމް ގުރޫޕްތައް ހަދައިގެން، އަންހެނުންގެ ފޮޓޯތައް ބަޔަކު އާންމު ކުރަމުންދާތާ ވެސް ވަނީ ދުވަސްތަކެއް ވަނީ ވެފަ އެވެ. ނަމަވެސް ފުލުހުން ބަލަނީ ސީދާ މި މައްސަލަ ކަމެއް އަދި ސާފެއް ނުވެ އެވެ.\nމީހުންގެ ޒާތީ މައުލޫމާތު ވިއްކާ މައްސަލައެއް ބަލަން ފަށާފައިވާ ކަމަށް ބުނެފައި މި ވަނީ އަންހެނުންގެ ފޯނު ނަންބަރާއި ފޮޓޯ އާއި ސްނެޕް އައިޑީ ފަދަ ޒާތީ އެތައް މައުލޫމާތެއް ސޯޝަލް މީޑިއާ ގްރޫޕްތައް ހަދައި އޭގެ ތެރެއިން ވިއްކައި އަދި އެކަކު އަނެކަކަށް އެ މައުލޫމާތު ބަދަލުކުރާ މައްސަލަ ހައްލު ނުވެ އަދިވެސް ހިނގާ ކަމުގެ ވާހަކަ ސޯޝަލް މީޑިއާގައި މިއަދު އަނެއްކާވެސް ދެކެވެން ފެށުމުންނެވެ. މިގޮތަށް ހިންގާ ބައެއް ގްރޫޕްތަކުގެ މައްސަލަ މީގެ ކުރިން ވެސް ފުލުހުންނަށް ހުށަހަޅާފައިވާ ކަމަށާއި އެކަމަކު އެކަން ނުހުއްޓި ކުރިއަށްދާ ކަމަށް ބައެއް މީހުން ބުނެފައިވެ އެވެ.\nމިފަދަ ގްރޫޕްތަކުން މީހުންގެ ބަރަހާ ފޮޓޯ ވެސް އެކި ގޮތްގޮތުން ހޯދައިގެން އެކި ކަންކަމުގައި ބޭނުންކުރެ އެވެ.\nމާލޭގައި ފަހަކަށް އައިސް ބައެއް ގުރޫޕްތަކުން ދަނީ ބައެއް މީހުން މަގުމަތިން ވެސް ހިފަހައްޓައި ބްލެކްމެއިލް ކުރެވޭ ޒާތުގެ ފޮޓޯ ނަގައި ބިރު ދައްކަމުން ކަމަށް ވެ އެވެ. މިފަދަ ބައެއް މައްސަލަތައް ފުލުހުން ވެސް މިހާރު ވެސް ބަލަމުންދެ އެވެ.\nފުލުހުން މުހައްމަދު މަބްރޫކް އަޒީޒް (ރައީސް އޮފީސް) ބްލެކްމެއިލް އަންހެނުން އޮޅުވާލައިގެން ފައިސާ ހޯދުން\n20 ކޮމެންޓް, 17 ރިއެކްޝަންސް\nއިސްލާމްދނުގެ ރިވެތި އުސޫލްތަކާއި ދުރުވާ މިންވަރު އެނގިގެންދަނީ\nމަބުނީ ބަރަހަނާ ފޮޓޯ ނަގަން ފުރުސަތު ދެނީ އަމިއްލަ އަކައް ނޫންތަ.\nބަރަހަނާ ފޮޓޯ އަދި ނެގިޔަސް އެއީ އެންމެނަށް ދައްކަން ނަގާ އެއްޗަކަށް ނުވެދާނެ ދޯ. މިސާލަކަށް ފިރިމީހާ ނުވަތަ އަބިމީހާއަށް ދައްކަން ނަގާފަ ހުރެދާނެ. އެކަމަކު ވެސް އެންމެ ރަގަޅުވާނީ ނުނެގިއްޔާ. އެއްވެސް މީހަކަށް އެވަރަށް އިތުބާރެއް ނެތް ހަގީގަތުގަ.\nއެމީހާއަށް ނޭގި ވަގަށްވެސް ފޮޓޯނަގާ\nފޮޓޯއާ ނަންބަރު ވިއްކީމަތަ މައްސަލައަކަށްވަނީ. ހިތުހުރި ވައްތަރަށް ފޮޓޯ ނަގާފަ އިންސްޓާއަށް ޓިކްޓޮކަށާއި ދެންވެސް އޮތް އެއްޗަކަށްލާ ަައިރު ހިތަކަށް ނާރާ އެއްވެސް އެއްޗެއް. ކްރޮޕް ޓޮޕް ލައިގެން މޭމަތި އެއްކޮށް ފެންނަ ވަރަށް ބުރުގާ އަޅައިގެން އުޅޭ މީހުން ގިނައީ ދެން މިފޮޓޯ އެހެންމީހަކު ގްރޫޕަކަށްލީމަ މިމައްސަލައަކަށްވަނީ.\nމީ ހާއްސަކޮށް ދެކުނުގެ ރަށްރަށުގަ މިހާރު އާއްމު ކަމެއް، އެ ރަށްރަށުގަ ތިބޭ ފުލުހުންނަށްވެސް އެކަން އެނގޭ އެކަން ކުރާ މީހުންވެސް އެނގޭ. ނުހުއްޓުވެނީއެއް ނޫން. ހުއްޓުވަން ބޭނުން ނުވަނީ.\nދިވެހިން އެނބުރި އިސްލާމްދީނުގެ އުސޫލްތަކަށް ތަބާވެ އަނހެން ކަނބަލުން އައުރަ ނިވާކުރަމާތޯ.\nޝޯޝަލް މީޑިއާގައި ތިޔަކަހަލަ ފޮޓޯތައް މިއޮތީ ހިތަކަށް އަޅާފައި ނޫންތޯ އަމިއްލަ އިހްތިޔާރުގައި. މިއަށްވުރެ ބޮޑުވަރު ކުރަންޏާ ދެން ހުންނަންޖެހޭނީ ހެއްދެވިގޮތަށް.\nއެންސީއައިޓީން ޕޯން ސައިޓްތައް ފަދަ ނުރަނގަޅު އަޚްލާޤަށް މަގުފަހިވާ ސައިޓްތަކަށް ދިވެހިންނަށް ނުވަދެވޭ ގޮތް ހަދާބަލަ. ކުރިން ލޮކްޑައުންގަވެސް ގިނަބަޔަކު ބެލީ އެފދަ ސައިޓްތައްކަމަށް ރެކޯޑްވެފައިވާކަމަށް ނޫހަކުން ދުށިން. ސްކޫލް ބައެއް ޓެބްތަކުގެވެސް ސެކިއުރިޓީ ޕޭރެންޓް ކޮންޓްރޯލް ނެގެން ނުހުންނަ ވާހަކަ ބައެއް ބެލެނިވެރިންބުނޭ، ސްކޫލަކުންވެސް ނުބެލެހެއްޓޭ، އަދި އެތަކެއްޗަކީ ވަރަށް ސެކިއުރިޓީ ދަށްވެސް ޓެބްތަކަކަށްވީއިރު މިކަމަށް ސަމާލުވާން އެބަޖެހެ\nފޯނު ނަމްބަރު ވިއްކުމަކީ ވަރަށް ޢާއްމު ކަމެއް. ރީތި ނަމްބަރު ތައްހެ ދިރާގުންއަގު ހެޔޮކޮށް ގަނެ ވިއްކަމުން އެދަނީ ހިތަށް އެރި ވަރަކަށް.\nމީހާގެ ޟަމީރު މަރުވުމުން ތިހުރިހާކަމެއްކުރާނެ.\nރާއްޖޭގައި ކުޑަކުދިނަށް ބެހުމާއި ރޭޕުކުރުމާއި، ފޮށުމާއި ޖިންސީ ގޯނާ ކުރުން މަތިވާ އެންމެ ބޮޑު ސަބަބަކީ ޕޮނޮގްރަފީ ބެލުން ކަމަށް ބެލެވޭ! . ކީއްވެތޯ އިންޓަރނެޓު މިކަހަލަ ސައިޓުތައް ބްލޮކު ނުޖުރެވެންވީ؟ ޤާނޫނު އެބަހެދޭ ނަފްރަތް މަނާކުރުމަށެ ކިޔާފައި.. އެކަމަކު މަސްތުވާތަކެތި ބޮއިގެން މަގުމަތީގައި އެބުރޭ މީހުން އުފާރާނުލެވެ. ޤާނޫނުގައި މަނާ އޮރިޔާން ކާޑު އުފައްދާ މީހުން އުފުރާނުކެވޭ..\nއެހެން ވެއްޖެއިޔާ އިންޓަނެޓް ނެތް ދުވަސްވަރު ތިފަދަ ކަންކަން ދިވެހިން ނުކުރާނެ ތާ؟ އަމިލަ ޒަންމާ ނަގަން ދަސްކުރުން މާ މުހިނމު. ބަޔަކު އޮބިނޭޅުވިޔަސް ތިމާ އިސްލާޙުވީމަ ގިނަކަންކަން ހަމައަކަށް އެލޭނެ!


Misru Ge Billionaraku Refugeen Thiben Rasheh Gannanee - Vaguthu\nމިސްރުގެ ބިލިއަނަރަކު ރެފިއުޖީން ތިބެން ރަށެއް ގަންނަނީ\nމިސްރުގެ ބިލިއަނަރަކު ރެފިއުޖީންނަށް އެހީވުމަށް ޓަކައި އެމީހުންނަށް ހާއްސަ ރަށެއް ގަންނަން ނިންމައިފިއެވެ.\nމިސްރުގެ ނަޖީބް ސަވަރިސް ރެފިއުޖީންނަށް ރަށެއް ގަނެދޭން ނިންމިކަން އިއުލާންކޮށްފައިވަނީ އޭނާގެ ރަސްމީ ޓްވިޓަރ އެކައުންޓުގައި ކޮށްފައިވާ ޓްވީޓެއްގައެވެ.\nއެ ޓްވީޓްގައި އޭނާ ބުނެފައިވަނީ އިޓަލީ އަދި ގްރީސް އިން ރަށެއް ވިއްކުމަށް ގޮވާލާކަމަށެވެ. އަދި އެ ރަށުގައި ރެފިއުޖީންނަށް ތިބެވޭނެ ކަމަށާއި އޭރުން އެ ރަށުގައި މީހުން އާބާދުވެ މުސްތަގުބަލުގައި އެއީ އިޤްތިސާދަށް ފައިދާ ކުރާނެ ކަމެއް ކަމަށެވެ. އަދި ރަށެއް ގަންނަ ވާހަކަ ދެއްކީމައި އެއީ މޮޔަ ކަމެކޭވެސް ބައެއް މީހުން ހީކޮށްފާނެ ކަމަށްވެސް އެ ޓްވީޓްގައި ވެއެވެ.\nރަށެއް ގަންނަން ޝައުގުވެރިކަން ފާޅުކުރުމުން ނޫސްވެރިޔަކު ކުރި ސުވާލަކަށް ޖަވާބުދެމުން ނަޖީބު ބުނީ ރަށެއް ގަތުމަކީ އުދަނގޫ ކަމެއް ނޫން ކަމަށާއި އެއްވެސް ބޭނުމެއް ނެތް އެތަކެއް ރަށެއް އިޓަލީ އާއި ގްރީސްގެ ކައިރީގައި އެބައޮތް ކަމަށެވެ. އަދި އެތަންތަން އެގޮތުގައި ބޭއްވުމަށް ވުރެއް އެތަންތާގައި ރެފިއުޖީންނަށް އުޅެވޭނެ ގޮތް ހެދުމުން އެއީ އިންސާނިއްޔަތަށް ވެސް ވެދެވޭނެ ވަރަށް ބޮޑު އެހީއެއް ކަމަށް އޭނާ ބުނެފައި ވެއެވެ.\nނަޖީބްގެ މިލްކިއްޔާތުގައި މިހާރު 2.9 ބިލިއަން އެމެރިކާ ޑޮލަރު އެބަހުއްޓެވެ. އޭނާއަކީ އެފްރިކާއާއި އުތުރުގެ ބައެއް ގައުމުތަކަށް މޯބައިލް ނެޓްވޯކް ފޯރުކޮށްދޭ އެންމެ ބޮޑު ކުންފި އޮރާސްކޮމް ޓީ.އެމް.ޓީ ގެ ވެރިޔާ ވެސް މެއެވެ.\nއަލުން އާ ހަޔާތެއް ހޯދުމަށް ފެށި ދަތުރުގެ ނިމުން، އަސަރުން ފުރިގެންވި ހިތްދަތި ހާދިސާއަކަށް\nރެފިއުޖީން ދަތުރުކުރި ބޯޓެއް ކަނޑުވެ 50 މީހަކު ގެނބިގެން މަރުވެއްޖެ\nހިޖުރަވެރިން ތިބި ދެ ބޯޓެއް މެޑިޓަރޭނިއަން ކަނޑަށް ޣަރަގުވެ 170 މީހުން މަރުވެއްޖެ\nފެބުރުއަރީ 16, 2018 15:09\nތިޔައީ ވަރަށް ރަގަޅު ވިސްނުމެއް. ވެގެންވަންޏާ އަޅުގަނޑުވެސް ތިޔަކަން ކުރީމުސް.\nފެބުރުއަރީ 16, 2018 17:01\nއަސްލުވެސް ދޯވް ރަށުމީހާ،،، ނަޖީބްއަށް ހެޔޮރަޙްމަތް ލައްވާށި... އަހަރުމެންނަކީ ވެސް އެފަދަ ބިލިއަނަރުން ނަމަ ހާލުގައި ޖެހިފައި ތިބި ރެފިއުޖީންނަށް އެފަދަ ކަމެއް ކޮށްދޭނަން އިންޝާﷲ...\nފެބުރުއަރީ 17, 2018 12:29\nކީއްވެ އިޓަލީން؟ ސައުދީން ދޭންވީނު.


މިހާ ތަނަވަސް މީހަކު 1 މިލިއަން ޑޮލަރާއި ހެދި އުޅެންވީ ކީއްކުރަން؟- ރައީސް ޔާމިން | | Sangu News\nމިހާ ތަނަވަސް މީހަކު 1 މިލިއަން ޑޮލަރާއި ހެދި އުޅެންވީ ކީއްކުރަން؟- ރައީސް ޔާމިން\nހިޔާނާތުގެ އެއްވެސް ކަމެއް ސަރުކާރަށް ސާބިތު ކޮށެއް ނުދެވޭނެ. ފޮޓޯ: ޓުވިޓާ\nއެކައުންޓަށް ޖަމާވެފައިވަނީ ސަރުކާރުގެ ފައިސާކަން ދައުލަތަށް ސާބިތުކޮށް ނުދެވޭނެ ކަމަށް ކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމިން އަބްދުލްޤައްޔޫމް ވިދާޅުވެއްޖެއެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑްރިންގެ މައްސަލައިގެ ޝަރީއަތް ކުރިއަށްދާއިރު ޕްރޮގްރެސިވް ކޮންގްރެސްއިން ކ.އަތޮޅަށް ކުރަމުންދާ ދަތުރުގެ ތެރެއިން ހުރާއަށް ކުރި ޒިޔާރަތުގައި ބޭއްވި ޖަލްސާއެއްގައި ވާހަކަދައްކަވަމުން ޔާމިން ވިދާޅުވީ އެމަނިކުފާނުގެ މައްޗަށް ދައުލަތުން އުފުލާފައިވަނީ ކުރީގެ ނައިބު ރައީސް އަހުމަދު އަދީބު ވިދާޅުވީއޭ ކިޔައިގެން ކުރާ ތުހުމަތެއް ކަމަށެވެ. އަދި އެމަނިކުފާނަކީ ތަނަވަސްމީހެއްކަމަށާއި ދައުލަތުގެ ފައިސާގައި ޖެހެންވީ ކީއްވެގެންތޯ ސުވާލުކުރެއްވިއެވެ.\n"ރައީސް ޔާމިން، މިހާ ތަނަވަސްމީހަކު ކީއްކުރަންތޯ އެއްމިލިއަން ޑޮލަރަކާއި ހެދި އުޅެންވީ؟ ރައްޔިތުން އަޅެ ވިސްނަވާލައްވާ؟ އެ ވިދާޅުވާ އެއް މިލިއަން ޑޮލަރަކީ ސަރުކާރުގެ ފައިސާއެއްނޫން!" ރައީސް ޔާމިން ވިދާޅުވިއެވެ.\nރައީސް ޔާމިން ވިދާޅުވީ މިއަދާ ހަމައަށްވެސް އެއީ ސަރުކާރުގެ ފައިސާކަން ދައުލަތަށް ސާބިތު ކޮށްދެވިފައި ނުވާ ކަމަށެވެ. މައްސަލައިގެ ޝަރީއަތާއި މެދު އެއްޗެއް ވިދާޅުވާން ބޭނުންނުވާ ކަމަށް އެމަނިކުފާނު ވިދާޅުވިއެވެ. ރައީސް ޔާމިން ވދިާޅުވީ އެ އެއްމިލިއަން ޑޮލަރަކީ ސަރުޚާރުގެ ފައިސާކަމަށް ހީވެދާނެތީ 2018 ވަނަ އަހަރުގެ ރިޔާސީ ކެމްޕެއިންގެ ކުރިން ފައިސާ ދައުލަތުގެ އެކައުންޓަށް ޖަމާކޮށްފައިވާ ކަމަށެވެ.\n"ފަހަރުގަވެސް އެއްމިލިއަން ޑޮލަރަކީ ދައުލަތުގެ ފައިސާއަށް ވެދާނެ ކަމަށް ހީވެދާނެތީ، އަމިއްލަ އިސްނެގުމުގެ މަތިން 2018ގެ ކެމްޕެއިނަށް ނިކުތުމުގެ ކުރިން އޭސީސީގަ، ދައުލަތުގަ އެކައުންޓުގަ އެހުރީ އެއްމިލިއަން ޑޮލަރު ބަހައްޓާދީފަ" ރައީސް ޔާމީން ވިދާޅުވިއެވެ.\nޔާމިން ވިދާޅުވީ އެގޮތަށް ކަން ކުރުމުންވެސް އަދިވެސް އެމަނިކުފާނުގެ މައްޗަށް ދައުވާކުރަނީ ކަމަށެވެ. މިއަށް "ސިޔާސީވުން" ނޫން އެެހެން އެއްޗެއް ކިޔެން ނެތް ކަމަށްވެސް އެމަނިކުފާނުގެ ވާހަކަފުޅުގައި ފާހަގަކުރެއްވިއެވެ. ރައީސް ޔާމިން ވިދާޅުވީ ރައްޔިތުން ކުރަމުންދާ ޖިހާދުގައި އެމަނިކުފާނު ހުންނެވިކަމަށެވެ. އަދި އެމަނިކުފާނަށް އުނދަގޫ ކުރުމަށް ކިތަންމެ ކަމެއްކުރިޔަސް އެކަން ކާމިޔާބު ނުވާނެ ކަމަށް ވިދާޅުވިއެވެ.\n" އަޅުގަނޑުގެ ފަރާތުން، ރައްދުވާގޮތަށް ދައުލަތުގެ ފައިސާއަށް ހިޔާނާތްތެރިވި އެންމެ ކަމެއްވެސް މިސަރުކާރަށް ސާބިތު ނުުކުރެވޭނެ. އެއީކީ ވާނެ ކަމެއް ނޫން" ޔާމިން ވިދާޅުވިއެވެ.\nއެމަނިކުފާނު ވަނީ ރައްޔިތުންގެ ގާތަށް ދަތުރުކުރައްވާތީ އަނެއްކާވެސް އިތުރު ތުހުމަތެއް ކުރަމުންދާ ކަމަށް ވިދާޅުވެފައެވެ. އެގޮތުން މިނިވަން 50ގެ ހަރަކާތްތައް ހިންގިއިރު އެމަނިކުފާނުގެ އެކައުންޓަށް ފައިސާވަދެފައިވާ ކަމަށް ބުނެ ވާހަކަތަށް ދައްކަމުންދާ ކަން ފާހަގަކުރެއްވިއެވެ. ނަމަވެސް ވާހަކަދެއްކުމުގެ ކުރިން ސަރުކާރުން އެކަން ސާބިތުކުރެއްވުމަށް ރައީސް ޔާމިން ގޮވާލެއްވިއެވެ.\nރައީސް ޔާމިން ވިދާޅުވީ އެމަނިކުފާނުގެ ޚިޔާނާތުގެ މައްސަލައެއް ފާހަގަވިނަމަ ވެރިކަމުގައި ހުންނަވަނިކޮށް އެކަން ފަޅާ އަރުވާލީސް ކަމަށެވެ. ރައްޔިތުންގެ މަޖިލީހުގެ ތެރެއިންނާއި ކޯޓުތަކުން އެކަން ކުރެވުނީސް ކަމަށް އެމަނިކުފާނު ވިދާޅުވިއެވެ.\nހިޔާނާތުގެ ފައިސާގައި ރައީސް ޔާމީން ޖެހިފައިވާނަމަ އެ މައްސަލަ ޖައްސަން އުޅެންޖެހޭނީ މިއަދު ނޫން ކަން ފާހަގަ ކުރައްވާ އެމަނިކުފާނު ވިދާޅުވީ، އެފަދަ ތުހުމަތުތަކާއި ދައުވާތަކުގެ ވާހަކަ ދައްކަނީ މި ސަރުކާރަށް އެއްވެސް ކަމެއްނުވާތީ އާއި އަދި އެއްވެސް މަޝްރޫޢުއެއް ނުހިންގޭތީ ކޮންމެވެސް ގޮތަކުން ރައްޔިތުންގެ ސަމާލުކަން އެހެން މިސްރާބަކަށް ބަދަލުކުރުން ކަމަށެވެ.


Rajeev Kandelwal - Bollywood in libunee hus landu\nރަޖީވް ކަންޑެލްވާލް - ބޮލީވުޑުން ލިބުނީ ހުސް ލަނޑު\nއިންޑިޔާގެ އެކި ޓީވީ ޗެނަލްތަކުން އެކްތާ ކަޕޫރުގެ "ކޭ" އަކުރުން ފެށޭ ސީރީޒްތައް އެންމެ ގިނައިން ދެއްކި ޒަމާނުގައި ރަޖީވް ކަންޑެލްވާލް ވެސް ވަރަށް މަޝްހޫރުވި އެވެ. "ކަހީނ ތޯ ހޯގާ"ގައި އާމްނާ ޝަރީފު އާއެކު އޭނާ ކުޅުނު ސޫޖަލްގެ ރޯލުންނެވެ. އެ ޒަމާނުގައި ސިލްސިލާ ބަލާ އެންމެންނަށް ވެސް ސޫޖަލް އޭ ބުނީމަ އެއީ ކާކުކަން އެނގޭނެ އެވެ. އެހާވެސް އޭނާގެ މަގްބޫލުކަން އިތުރުވި އެވެ.\nއެ ޝޯ ނިމުނުފަހުން ވެސް ބައެއް ޓީވީ ޝޯ ތަކުން ރަޖީވް ފެނުނެވެ. އަދި 2008 ގައި އޭނާގެ ފުރަތަމަ ބޮލީވުޑް ފިލްމު "އާމިރު" ރިލީޒްވި އެވެ. މި ފިލްމަށް ބޮކްސް އޮފީހުގައި ރަނގަޅު ކާމިޔާބެއް ލިބުނު ނަމަވެސް އެކަމުގެ ސަބަބުން ރަޖީވްގެ ކެރިއަރަށް މާ ބޮޑު ކުރިއެރުންތަކެއް ނުލިބުނެވެ. ސަބަބަކީ އޭނާއަށް ހުށަހެޅުނު ބައެއް ފިލްމުތައް އޭނާ ހިތްހަމަނުޖެހިގެން ގަބޫލު ނުކުރީމަ އެވެ. އަދި ކުދި ބަޖެޓުން ފިލްމު އުފައްދާ ޕްރޮޑިއުސަރުންގެ ތެރެއިން ގިނަ ބަޔަކު އޭނާއަށް ލަނޑު ދިނުމެވެ.\nލިބުނު ބައެއް ފުރުސަތުތަކަށް ރަޖީވް ނޫނެކޭ ބުނުމުން އޭނާގެ ނަން ޚަރާބުވެ ގިނަ ބަޔަކު އޭނާއާ އެކު މަސައްކަތް ކުރުމަށް ފަސް ޖެހުނެވެ. ނަމަވެސް ރަޖީވް ބުނީ ކިތަންމެ ބޮޑު ޕްރޮޑިއުސަރެއްގެ ފިލްމަކަށް ވިޔަސް އޭނާ ހިތްހަމަނުޖެހޭ ކަހަލަ ރޯލުތައް ކުޅެން ބޭނުން ނުވީ ކަމަށެވެ.\nޕްރޮޑިއުސަރުން ދިން ލަނޑުތައް ކިޔައިދެމުން ރަޖީވް ބުނީ 2014 ގައި އޭނާ މަސައްކަތްކުރި ފިލްމު "ޑޯއާ: ދަ ޑެތު އޮފް އަމަރު"ގެ އެއް ޕްރޮޑިއުސަރު ރޭމޯ ޑިސޫޒާ ކަމަށް އޭނާއަށް އޮތީ ހީވެފަ އެވެ. ނަމަވެސް އެއީ އޭނާގެ ނަން ބޭނުންކޮށްގެން ބަޔަކު އޮޅުވާލައިގެން އުފައްދާ ފިލްމެއް ކަމަށް ރޭމޯ މީޑިއާގައި ބުނުމުން ރަޖީވް އަށް ލިބުނީ ބޮޑު ޝޮކެކެވެ.\n"ރޭމޯ އާ ފިލްމުގެ އެހެން ޕްރޮޑިއުސަރުންނާ ޖެހުނު މައްސަލައެއް ޖެހުނީ. އަހަންނަށް ހީވަނީ ކޮންމެވެސް ކަންތައްގަނޑެއް ގޯސްކޮށް ހިނގިހެން. އަހަރެން ރޭމޯ އަށް ގުޅައިގެން ވީ ގޮތެއް އޮޅުމެއް ނުފިލުވަން. އެ ފިލްމު މަތިން ހަނދާން ނައްތާލާފައި އަހަރެން ކުރިޔަށް ދިޔައީ،" ރަޖީވް ބުންޏެވެ.\nޖެހިގެން އައި އަހަރު ރޭމޯ މީޑިއާގައި ބުނެފައިވަނީ އެއީ އޭނާ ޕްރޮޑިއުސްކުރި ފިލްމެއް ނޫން ކަމަށާއި ކޮންމެވެސް ބަޔަކު އޭނާގެ ނަން ބޭނުންކޮށްގެން އޮޅުވާލައިގެން އުފައްދަން އުޅުނު ފިލްމެއް ކަމަށެވެ. އަދި މިހާރު އެ ފިލްމުގެ މަސައްކަތް މުޅިން ހުއްޓިފައިވާކަމަށް ރޭމޯ އޭރު ބުނެފައި ވެއެވެ.\nއެ ފިލްމުގައި ރަޖީވްގެ ކޯސްޓާރެއްގެ ގޮތުގައި މަސައްކަތްކުރި ޒަރީން ޚާން ވެސް ރޭމޯގެ މި ބަޔާން އިވިފައި ހައިރާންވިކަމަށް ބުނެފައި ވެއެވެ.\n"އަހަރެން އެ ފިލްމުގައި ސޮއިކުރީ އެއީ ރޭމޯގެ ފިލްމެއް ކަމަށް ޔަގީންކުރެވިގެން. އަހަރެމެން އެ ފިލްމުގެ މަސައްކަތް މުޅިން ނިންމާލިން. އެންމެ ފަހު ދުވަހުގެ ޝޫޓިންގަށް ފަހު އެންމެން ފިލައިގެން ދިޔައީ،" ޒަރީން ބުނެފައި ވެއެވެ.\nދެން ރަޖީވް ކުޅެން ފެށީ "ވިލު ޔޫ މެރީ މީ" ކިޔާ ފިލްމެކެވެ. އޭނާގެ އިންޓަވިއުގައި ރަޖީވް ބުނެފައިވަނީ އެއީ ވެސް އޭނާއަށް ބަޔަކު ދިން ލަނޑެކެވެ.\n"މީހަކު އަހަންނަށް ބޮޑު ލަނޑެއް ދިނީ އެ ފަހަރުވެސް. އަހަރެން ލައްވާ ފިލްމެއް ކުޅެން ސޮއިކުރުވި. އެމީހާ ދެއްކި ސްކްރިޕްޓް އަހަރެންނަށް ވަރަށް ކަމުދިޔަ. އެ ފިލްމުގައި އަހަރެން ކުލެން ޖެހެނީ ޖޯކަރެއްގެ ރޯލަށް ވާތީ ފިލްމު ކުޅެން ބޭނުންވި. އަދި އެ ފިލްމުގެ މަސައްކަތް އަހަރެން ފެށިން ވެސް މެ. ނަމަވެސް ފަހުން ޕްރޮޑިއުސަރު އައިސް ބުނީ އެ ފިލްމު އިހަށް ބާއްވާފައި 'ވިލް ޔޫ މެރީ މީ' ކިޔާ ފިލްމެއް ކުޅެދޭށޭ. އެ ފިލްމު ޑައިރެކްޓްކުރާނީ އަހަރެން ކުޅުނު 'ޓޭބަލް ނަންބަރު:21'ގެ ޑައިރެކްޓަރު އަދިތުޔާ ދަތު އޭ ވެސް އެމީހާ ބުނި. އެހެންވެ އެމީހުން ދެއްކި ވާހަކައަށް އިތުބާރު ކޮށްފަ އެ ފިލްމު ކުޅެން އެއްބަސްވީ. ނަމަވެސް ފަހުން އެ ޖޯކަރު ބައި ކުޅެން ޖެހޭ ފިލްމުގެ މަސައްކަތް ޕްރޮޑިއުސަރުން ނުފެށި. އަހަރެން އެ ފިލްމު ގަނެގެން އަމިއްލައަށް ޕްރޮޑިއުސްކުރަން ވެސް ވިސްނިން. ނަމަވެސް ފިލްމުގެ ތިން ޕްރޮޑިއުސަރުން އެކަކު އަނެކަކާ ޖެހި އެއްވެސް މީހަކު އެގޮތަކާ ވެސް އެއްބަހެއް ނުވި،" ރަޖީވް ބުންޏެވެ.\nގެވެށިއަނިޔާގެ ޝިކާރައަކަށްވި ބައެއް ތަރިން


ލައިލަތުލްޤަދްރިވިލޭރޭ ނުގެއްލި ޔަޤީންކުރެވޭނެ މަގު- ޢުމަރުގެފާނުގެ ބަސްފުޅުން\nރަމަޟާންމަސް އައިސް ބައްދަލުކޮށް ވަކިވެގެންދާއިރު އެކަމުން ލިބެންވާ ފައިދާ ޙާޞިލުނުކުރެވެނީ ރަމަޟާންމަހަށް ތައްޔާރުނުވެވޭތީއެވެ. ޞަޙާބީން6މަސްދވަސް ކުރިއަށްލައި އެކަމަށް މަސައްކަތް ފަށްޓަވަނީ އެސަބަބަށްޓަކައެވެ. އެބޭކަލުން އެކަމަށް އެދިވަޑައިގެން ދުޢާކުރެއްވެވިއެވެ. އަދި ނަފްސްތައްވެސް އެކަމަށް ތައްޔާރުކުރެއްވެވިއެވެ.\nރަމަޟާން މަހުން ޙާޞިލުކުރެވޭނެ އެންމެ ބޮޑު ނިޢްމަތަކީ ލައިލަތުލް ޤަދްރި ވިލޭރޭ ލިބިގަތުމެވެ. އެކަން ޔަޤީންކުރެވޭނެ މަގު ބަޔާންކޮށްދެއްވަވަމުން ޢުމަރުގެފާނު ވިދާޅުވެފައިވެއެވެ. "ލައިލަތުލްޤަދްރި ވިލޭރޭ ޔަޤީންކުރެވޭނެ ހަމައެކަނި ގޮތަކީ ކޮންމެ ރެއަކުވެސް ރޭއަޅުކަންކުރުމެވެ."\nއެއީ ވަރަށް ބޮޑު ތެދުފުޅެކެވެ. ކޮންމެ ރެއަކު ރޭއަޅުކަންކުރި މީހަކަށް އެރޭ ގެއްލިގެން ނުދާނެއެވެ. އޮންނާނީ ކާމިޔާބުކުރެވިފައެވެ. އެއީ ހަމަ ޔަޤީންކަމެކެވެ. އަހަރެމެން މިހާރު މިތިބީ އެމަސައްކަތް ފަށަން އެންމެ މުހިންމު ދުވަސްވަރުގައެވެ. މިހާރުންސުރެ ވީހައި ގިނައިން ރޭއަޅުކަން ކުރަމުން ގެންދާށެވެ! އެއިރުން ރަމަޟާން މަސް އަންނައިރު ހުންނާނީ ކޮންމެ ރެއަކު ރޭއަޅުކަން ކުރެވޭ ވަރަށް ތައްޔާރުވެވިފައެވެ. ހަށިގަނޑު ހުންނާނީ އެކަމަށް ހޭނުވިފައެވެ. އެއިރުން ކޮންމެ ރެއަކުވެސް ރޭއަޅުކަންކުރުމަކި އުނދަގޫކަމަކަށް ނުވާނެއެވެ.\nޖަމާއަތުގައި ދަމުނަމާދުކުރަން ބޭނުންވާ މީހާ ބައިވެރިވާންވީ ފަހުދިހައިދަމުނަމާދުކުރާ ޖަމާއަކާއިއެއް ނޫނެވެ. ކޮންމެ ރެއަކު ކުރާ ޖަމާއަތާއިއެވެ. ގޭގައި ކުރާ މީހާ ވެސް ދަމުނަމާދުކުރަމުން ގެންދަންވީ ކޮންމެރެއަކުއެވެ.\nރަނގަޅަށް ވިސްނައިލާށެވެ! ކޮންމެ ރެއަކު ރޭއަޅުކަންކުރަން ޢުމަރުގެފާނު އެވިދާޅުވީ ލައިލަތުލްޤަދްރިވިލޭރޭ ވަނީ ފަހުދިހައިގެ އޮނަހިރި ރޭތަކުގެ ތެރެއިން ރެއެއްގައިކަން އެނގިވަޑައިނުގަންނަވާތީއެއް ނޫނެވެ. އެރޭގެ ޘަވާބާއި ދަރުމަ ލިބިގަންނަން ބޭނުންވާ މީހާއަށް މުހިންމީ އަދި އެންމެ ޔަޤީންކަންބޮޑު ގޮތަކީ ކޮންމެ ރެއަކު ރޭއަޅުކަންކުރުންކަމުގައިވާތީއެވެ.


Barcelona lead gai ove aharu ninmaalaifi | Mihaaru\n23 ޑިސެމްބަރ 2018 - 10:214comments\nމި ހަފްތާގެ މެޗުތަކަށް ފަހު ސްޕެނިޝް ލީގުގެ ކުޅުން ފިނި މޫސުމުގެ ޗުއްޓީ އަށް މެދުކަނޑާލާނެ އެވެ. އަލުން ފަށާނީ ޖެނުއަރީ ތިން ވަނަ ދުވަހު އެވެ. ޔޫރަޕްގެ ގިނަ ގައުމުތަކުގައި ފިނި މޫސުމަށް އަހަރު ފަހު ކޮޅު ލީގު މެދުކަނޑާލަ އެވެ. ހަމައެކަނި ލީގު ކުރިއަށްދަނީ އިންގްލެންްޑްގަ އެވެ.\nރޭގެ މޮޅާ އެކު ބާސެލޯނާ އެއް ވަނައިގައި އޮތީ 17 މެޗުން 37 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ މެޑްރިޑުން ވަނީ ރޭ އެސްޕަންޔޯލް އަތުން 1-0 އިން މޮޅުވެފަ އެވެ. އެ ޓީމަށް 17 މެޗުން ވަނީ 34 ޕޮއިންޓް ލިބިފަ އެވެ. ތިން ވަނައިގައި އޮތީ ސެވިއްޔާ އެވެ. މި ވަގުތު 16 މެޗުން 31 ޕޮޮއިންޓް ހޯދާފައިވާ ސެވިއްޔާ މިރޭ ކުޅޭ މެޗުގައި ރަށުން ބޭރުގައި ނުކުންނާނީ ލެގަނޭސްއާ ދެކޮޅަށެވެ.\nބާސެލޯނާ ދަނޑުގައި ރޭ ކުޅުނު މެޗު ފަށައިގެން 10 ވަނަ މިނިޓްގައި އެ ޓީމަށް ލީޑުނަގައިިދިނީ މި ވަގުތު ރަނގަޅު ފޯމެއްގައި ހުރި ފްރާންސްގެ ވިންގް އޮސްމާން ޑެމްބެލޭ އެވެ. ލިއޮނަލް މެސީ ޖެހި ބޯޅަ ސެލްޓަ ކީޕަރު ރުބެން ބްލަންކޯ އަތުގައި ޖެހި ޑެމްބެލޭ އަށް ލިބުމުން އޭނާ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ.\nފުރަތަމަ ހާފުގެ ފަހު މިނިޓްގައި ޖޯޑީ އަލްބާ ދިން ބޯޅަ އަކުން ބާސެލޯނާގެ ދެ ވަނަ ލަނޑު ޖެހީ މެސީ އެވެ. މިއީ މި ފަހަރުގެ ލީގުގައި މެސީ ޖެހި 15 ވަނަ ގޯލެވެ.\n"މި މެޗުން މޮޅުވުމުގައި އަހަރެމެން ފުރަތަމަ ހާފުގައި ދެއްކި ތަފާތު މުހިއްމީ. އެޓޭކްތަކުގައި އަހަރެން ވަރަށް ހިތްހަމަ ޖެހޭ ފަދަ ކުޅުމެއް ދެއްކި. ސެލްޓަ އޮތީ ވަރަށް އޮގަނައިޒްކޮށް. އެކަމަކު އަހަރެމެން ދިޔައީ ލިބޭ ފުރުސަތުތަކުގައި އެ މީހުންނަށް ނުރައްކާ ކުރަމުން،" ރޭގެ މެޗަށް ފަހު ބާސެލޯނާގެ ކޯޗު އާނެސްޓޯ ވަލްވޭޑޭ ބުންޏެވެ.\nއެތުލެޓިކޯ ރޭގެ މެޗުގައި މޮޅުކޮށްދިން ލަނޑު ޖެހީ ލިބުނު ޕެނަލްޓީ އަކުން އެންޓޮއިން ގްރީޒްމަން އެވެ. މިއީ އެސްޕަންޔޯލް ކުޅުންތެރިން އޭރިއާތެެރެއިން އެތުލެޓިކޯގެ ކޯކޭ އަށް ފައުލުކުރުމުން ރެފްރީ ދިން ޕެނަލްޓީ އެކެވެ.


ބިސްކޮޓޯ ޑެލިޝްގެ ރަހަ ބަލާލަބަލަ. ހުވަފެނުންވެސް ފެންނަން ފަށާނެ! - AO News\nބިސްކޮޓޯ ޑެލިޝްގެ ރަހަ ބަލާލަބަލަ. ހުވަފެނުންވެސް ފެންނަން ފަށާނެ!\nފްރުޓީ މެލޯ ކޭކްސް އިން އަލަށް ތައާރަފްކުރި ޕްރޮޑަކްޓް ބިސްކޮޓޯ ޑެލިޝްގެ ރަހަ ބަލާލެވުނު ހެއްޔެވެ؟ އަނގަޔަށް މީރު ޗޮކްލެޓްކްރީމް ރަހަ ދޭ ބިސްކޮޓޯ ޑެލިޝް އަކީ ޗޮކްލެޓް ބިސްކޯދު ޕުޑިން ދެކެ ލޯބިވާ ކުދިންނަށް ހަމަ އެއްވަނަ އެވެ.\n“އެއްފަހަރު ރަހަބަލާލީމަ ދެން ހަމަ ކޮންމެ ދުވަހަކު އޭގެ އެއްޗެއް ގަނެލައިގެން ކާ ހިތްވަނީ. މިހާރު ވަރަށް ގިނައިން ގަނެލެވޭ ” މި ޕުޑިންގެ ރަހަ ބަލާލި ޒުވާން ކުއްޖަކު ކިޔައިދިނެވެ.\nރީތި ޕެކިން އެއްގައި ތައްޔާރުކޮށްފައި ހުންނަ މީގެ ޕުޑިން ތައްޓަކުން4މީހުންނަށް ހިތްހަމަޖެހިގެން ކާލެވެއެވެ. ހަދި އެއަށް ވުރެ ސަޅި ކަމަކީ ގަޑިއެއްހާ އިރު ވަންދެން ފްރިޖުން ބޭރުގައި ބެހެއްޓިޔަސް ދިޔާވެގެން ހަލާކުވެގެން ނުދާ ކަމެވެ. ހަމަ އެއާއެކު އޭގައި ހުންނަ ޗޮކްލެޓް ކްރީމް ކޮޅުގެ ކްރީމީ މީރު ރަހައެވެ.\nރަހަ މީރު ކޭކު ތައްޔާރުކޮށް ވިއްކަމުން އަންނަ މަޝްހޫރު ފްރުޓީ މެލޯއިން ތައްޔާރުކުރާ ހަމަ ކޮންމެ އެއްޗެއް ވެސް އެހާމެ މީރެވެ. ޚާއްޞަ ގޮތެއް ހުރެއެވެ. ކުޑަކުޑަ ޕާޓީއެއް ވަގުތުން ތައްޔާރުކޮށްލަން ބޭނުން ނަމަ ފްރުޓީ މެލޯ ކޭކްސް އަށް ވަދެލުމުން ޕާޓީ ތައްޔާރުކޮށްލެވޭނެ ހުރިހާ އެއްޗެއްވެސް ފަސޭހައިން ލިބިގެންދާނެވެ. ޑިޒައިންކޮށް ހަދާފައިވާ މީރު ކޭކްގެ އިތުރުން ޕާޓީ ޓޭބަލް ތައްޔާރުކޮށްލެވޭނެ އަދި ތަން ޑެކަރޭޓް ކޮށްލެވޭނެ ހުރިހާ އެއްޗެއްވެސް އެތަނުން ލިބެން ހުރެއެވެ.\n“އަޅުގަނޑުމެންގެ2އައުޓްލެޓް މިވަގުތު ހުރީ. ޖަމާލުއްދީން ސްކޫލް ކައިރީގައި ހުރި ޝޮޕުން ހުރިހާ ވައްތަރެއްގެ ކޭކް އަދި ކޭކް ޑެކަރޭޓް ކޮށްލުމަށް ބޭނުންވާ ހުރިހާ ސާމާނެއް ލިބޭއިރު ހެންވޭރު ސަހަރާ ކައިރީގައި ހުރި ފްރުޓީމެލޯގެ ޝޮޕުން ކޭކޭ ތައްޔާރު ކުރުމަށް ބޭނުންވާ ހުރިހާ ސާމާނަކާއި އަދި ޕާޓީ ޓޭބަލް ހެދުމަށް ބޭނުންވާ ހުރިހާ ސާމާނެއް ރަނގަޅު އަގުގައި ލިބިގެންދާނެ” ފްރުޓީ މެލޯ ކޭކްސް އިން ކިޔައިދިނެވެ.\nކޮވިޑް 19 ގައި ވެސް ވިޔަފާރިއަށް އެއްވެސް ހުއްޓުމެއް ނައިސް އާ އައުޓްލެޓާ އެކު ފުރްޓީ މެލޯ ކޭކްސް މާލޭގައި ދުވަހުން ދުވަހަށް މަޝްހޫރުވެ ގިނަ ބަޔަކަށް މަގުބޫލު ތަނަކަށް ވަމުން އަންނަނީ އެތަނުގެ ޕްރޮޑަކްޓްސް ތަކުގެ ރަހަ މީރު ކަމުންނެވެ. ކޮލިޓީ އެއްވަރެއްގައި އަބަދުވެސް ހިފެހެއްޓޭތީއެވެ.\nކޭކްގެ އިތުރުން ތަފާތު އިތުރު ޕްރޮޑަކްޓް ތައް ބާޒާރަށް ނެރުމަށް ފްރުޓީ މެލޯ ކޭކްސް އިން ކުރަމުން އަންނަ މަސައްކަތުގައި އެންމެ ފުރަތަމަ ތައްޔާރުކޮށް ބާޒާރަށް ނެރުނު ބިސްކޮޓޯ ޑެލިޝް އަށް ވެސް އާންމުންގެ ތަރުހީބު ދަނީ އޮހެމުންނެވެ.\nޗޮކްލެޓް ޕުޑިން ދެކެ ލޯބިވާ ފަރާތްތަކަށް އޮތް އުފާވެރި ޚަބަރަކީ މާލޭގެ އިތުރުން ރާއްޖޭގެ އެކި ހިސާބު ތަކުން ވެސް މި ޕްރޮޑަކްޓް ވަރަށް އަވަހަށް ލިބޭނެ ގޮތް ހެދުމަށް ފްރުޓީމެލޯ ކޭކްސް އިން މަސައްކަތް ކުރަމުން އަންނަ ކަމެވެ،\nފުރުޓީ މެލޯ ކޭކްސް


Flyme ge3vana boat raajje genesfi\n09:28am | Thursday, 09 July 2020\nފްލައިމީގެ ތިންވަނަ ބޯޓު ރާއްޖެ ގެނެސްފި\nވިލާ އެއާގެ ފްލައިމީ އިން ގެންނަ ތިންވަނަ ބޯޓު މިއަދު ރާއްޖެ ގެނެސްފި އެވެ.\nފްލައިމީ އިން ގެނެސްފައި ވަނީ އޭޓީއާރު 600-72 މަރުކާގެ ބޯޓެކެވެ. މިއީ އޭޓީއާރުގެ އެންމެ ފަހުގެ ވައްތަރެވެ.\nމުޅިން އާ މި ބޯޓު މިއަދު ރާއްޖެ ގެނެސްފައި ވަނީ، ފްރާންސްގައި ބޯޓު ޓެސްޓުކުރުމުގެ މަސައްކަތް ނިންމުމަށް ފަހު އެވެ.\nފްލައިމީ އިން ނެރުނު ބަޔާނެއްގައި ބުނީ، މިއަދު ގެނައި ބޯޓުގައި 72 ގޮނޑި ހުންނައިރު، ކޮންމެ ގޮނޑި ބަރިއެއްގެ ދޭތެރޭގައި 29 އިންޗީގެ ޖާގަ ހުންނާނެ ކަމަށެވެ. މިއީ ރާއްޖޭގައި މިވަގުތު އޮޕަރޭޓްކުރާ އެންމެ އާ ބޯޓު ކަމަށް ވެސް އެ އެއާލައިން އިން ބުންޏެވެ.\n"މިއަދު އަލަށް ގެނައި ބޯޓު ވަރަށް އަވަހަށް އޮޕަރޭޝަންގައި ބޭނުންކުރަން ފެށޭނެ. އާ ބޯޓު ގެނެސް، އިތުރު މަންޒިލަތަކަށް ދަތުރުތައް ފެށުމަކީ ފްލައިމީގެ ވިޔަފާރި ފުޅާ ކުރުމަށް ގެންގުޅޭ ޕްލޭންގެ މުހިންމު ބައެއް،" ވިލާ އެއާގެ މެނޭޖިން ޑިރެކްޓަރު އަބްދުﷲ ނާޝިދު ވިދާޅުވި ކަމަށް އެ ބަޔާނުގައިވެ އެވެ.\nއޭޓީއާރުގެ އެންމެ ފަހުގެ އަދި މުޅިން އާ ބޯޓެއް ފްލައިމީން ގެނެސްފައި ވާއިރު، އެ އެއާލައިން އިން ވަނީ މީގެ ކުރިން ވެސް މި މަރުކާގެ ދެ ބޯޓު އޮޕަރޭޓްކޮށްފަ އެވެ. އެހެން ނަމަވެސް، މިދިޔަ ސަރުކާރުގައި ވިލާ ކުންފުންޏާ ދެކޮޅަށް އެޅި ބައެއް ފިޔަވަޅުތަކާ އެކު ވިލާ އެއާ އަށް ވެސް މާލީ ގޮތުން ކުރިމަތިވި ދަތިތަކާ ގުޅިގެން އޭޓީއާރު 600-72 މަރުކާގެ އެ ދެ ބޯޓު ވަނީ އޭރު ރާއްޖޭން ފޮނުވާލާފަ އެވެ.\nއޭގެ ފަހުން ފްލައިމީން ބޭނުންކުރަމުން އަންނަނީ އޭޓީއާރު 500-72 މަރުކާގެ ދެ ބޯޓެވެ.\nފްލައިމީ އިން އަންނަނީ މާލެ އިން ޑޮމެސްޓިކް އެހެން އެއާޕޯޓުތަކަށް ދަތުރުތައް ކުރަމުންނެވެ. އެ އެއާލައިނުން އުދުހޭ މަންޒިލްތަކުގެ ތެރޭގައި ވިލާ ކުންފުނިން ތަރައްގީކޮށްފައިވާ އދ. މާމިގިލީ އެއާޕޯޓާއި ބ. ދަރަވަންދޫ އެއާޕޯޓް ހިމެނެ އެވެ. އަދި ފްލައިޓް ލިބޭ ވަރަކުން، އައްޑޫ އާއި ފުވައްމުލަކަަށް ވެސް އެ އެއާލައިނުން އުދުހެ އެވެ.


Agu dhahvumun felivaru gai masverin muzaaharaa kuranee\nއަގު ދަށްވުމުން ފެލިވަރުގައި މަސްވެރިން މުޒާހަރާ ކުރަނީ\nފެލިވަރު ބަނދަރުގައި މަސްވެރިން އައިސް އަޅަނީ: މަސްވެރިންގެ ޝަކުވާއަކީ އަގު ދަށްވުން -- ފޮޓޯ: އަވަސް\nމަސް ކިރުން ލަސްވުމުން މަސްވެރިންނަށް ގިނަ ދަތިތަކެއް ކުރިމަތިވަމުންދާތީ، ފެލިވަރުގައި މަސްވެރިން މުޒާހަރާ ކުރަން ފަށައިފި އެވެ.\nސަރުކާރުގެ މަސް ކުންފުނި މިފްކޯ އިން ހިންގާ ފެލިވަރު ފެކްޓްރީ ހުންނަ ރަށުގެ ފަޅު ތެރެ އާއި ކަނޑުމަތީގައި ދޯނިތައް މަޑުކޮށްގެން ތިބެ މަސްވެރިން ކުރަމުންދާ މައިގަނޑު ޝަކުވާއަކީ މަހުގެ އަގު ދަށްވެފައިވާ ވަގުތެއްގައި މަސް ކިރުން ލަސްވުމެވެ. އެކަމުގެ ސަބަބުން ދަތިވަމުންދާ ކަމަށް މަސްވެރިން ބުނެފައިވެ އެވެ.\nމަސްވެރިންގެ މި މުޒާހަރާގައި ގާތްގަނޑަކަށް 25 ދޯނި ބައިވެރިވަމުންދެ އެވެ. މި ދޯނިތަކުގައި ތިބި މީހުން އެދެމުން ދަނީ މި މައްސަލަ ހައްލުކޮށް ދިނުމަށާއި އެ މައްސަލާގެ ކަންބޮޑުވުންތައް ރައީސް އަރިހަށް އެ މީހުންނަށް ހުށަހެޅޭނެ ގޮތެއް ހޯދައި ދިނުމަށެވެ. މަސްވެރިން ކޮށްފައިވާ ޑިމާންޑުގެ ތެރޭގައި މަހުގެ އަގު 20ރ. އަށްވުރެ ދަށަށް ނުދާނޭހެން ހިފެހެއްޓުމާއި ހޮރައިޒަން ކުންފުނީގެ ދަށުގައި އޮންނަ ކީކިމިނި ފެކްޓަރީ މިފްކޯގެ ދަށަށް ބަދަލުކޮށް، ދުވަހުން ދުވަހަށް މަސް ކިރޭނެ ގޮތެއް ހޯދައި ދިނުން ވެސް ހިމެނެ އެވެ.\nމަސްވެރިންގެ މުޒާހަރާ ކުރަމުންދާ މައްސަލާގައި ސަރުކާރުގެ މަސް ކުންފުނި މިފްކޯ އިން އަދި އެއްޗެއް ބުނެފައެއް ނުވެ އެވެ.\nސަރުކާރުން ދާދި ފަހުން ރާއްޖޭގައި މަސް ގަންނަ އަގު ދުނިޔޭގެ ބާޒާރުގެ ރޭޓަށް ބަދަލު ކޮށްފަ އެވެ. މި ބަދަލާއެކު ހަތް އަހަރު ވާންދެން މަސް ގަންނަމުން ދިޔަ 20ރ. އަށް ކިލޯއެއްގެ ރޭޓް ވަނީ ބަދަލުވެފަ އެވެ. މި ބަދަލާއެކު މަސްވެރިންނަށް ފައިސާ ދިނުން އަވަސް، މިހާރު މަހުގެ އަގު ވެއްޓިގެންދިޔަ އެވެ. މިހާރު މަސް ކިލޯއެއް ހުރީ 14ރ. ވަރަށެވެ.\nމަސްވެރިންނަށް ހަމަ އަގު ހޯދައި ދިނުމަކީ މި ސަރުކާރުގެ ވައުދެކެވެ. ނަމަވެސް އެކަން ކުރުމުގައި އެކަށީގެންވާ މަސައްކަތްތަކެއް ނުކުރެވޭކަމުގެ ޝަކުވާ މަސްވެރިން އަބަދު ވެސް ކުރެ އެވެ. އެގޮތުން ދާދި ފަހުން ކަންނެލި މަސްވެރިކަން ކުރާ ފަރާތް ތަކުން ވެސް ވަނީ މިކަމަށް އެދިފަ އެވެ.\nމުޒާހަރާ މިފްކޯ ފެލިވަރު\nސްޓޯރޭޖުގެ މަސައްކަތް ފެށޭނީ ބަނދަރަށް ފަހު\nފެލިވަރު ބިންހިއްކުން އެމްޓީސީސީއާ ހަވާލުކޮށްފި


PPM noon party thakah faisaa dhookuran Finance ah fonuvaifi\nޕީޕީއެމް ނޫން ޕާޓީތަކަށް ފައިސާ ދޫކުރަން ފޮނުވައިފި\nއީސީގެ ރައީސް ޝަރީފު ވާހަކަފުޅު ދައްކަވަނީ -- އަވަސް ފޮޓޯ: އަހުމަދު ޝުރާއު\nމި އަހަރު ދައުލަތުގެ ބަޖެޓުން ފައިސާ ލިބޭ ޕާޓީތަކުގެ ތެރެއިން ޕީޕީއެމް ނޫން އެހެން ޕާޓީތަކަށް ފައިސާ ދޫކުރަން އެދި އިލެކްޝަންސް ކޮމިޝަން (އީސީ) އިން ފިނޭންސް މިނިސްޓްރީއަށް ފޮނުވައިފި އެވެ.\nއީސީ އިން މިއަދު ކުރި ޓްވީޓެއްގައި ބުނީ މި އަހަރުގެ ބަޖެޓުން ފައިސާ ލިބެނީ އެމްޑީޕީ އާއި ޕީޕީއެމާއި ޖޭޕީ އަދި އެމްޑީއޭއަށް ކަމަށެވެ. އަދި އެ ޕާޓީތަކުގެ ތެރެއިން އެމްޑީޕީ އާއި ޖޭޕީ އަދި އެމްޑީއޭއަށް ފައިސާ ދޫކުރަން އެދި ފިނޭންސްއަށް ފޮނުވާފައިވާނެ ކަމަށެވެ.\nއީސީ އިން ކުރި ޓްވީޓް\nޕީޕީއެމަށް ފައިސާ ދިނުން މަޑުޖައްސާލީ ކީއްވެތޯ ސުވާލު ކުރުމުން އީސީގެ މެންބަރު އަހުމަދު އަކްރަމް މިއަދު ވިދާޅުވީ އެ ޕާޓީއަށް ފައިސާ ނުދީ މަޑުކޮށްލީ ޕީޕީއެމްގެ އަހަރީ ރިޕޯޓުގައި ފުރިހަމަ ކުރަންޖެހޭ ބައެއް ކަންތައް ހުރުމުން ކަމަށެވެ. އަދި އެކަން އިސްލާހު ކުރުމަށް ފަހު އީސީއަށް ހުށަހެޅިހާ އަވަހަކަށް ފައިސާ ދޫކުރަން ފިނޭންސްއަށް ފޮނުވާނެ ކަމަށެވެ.\nޕީޕީއެމް އިލެކްޝަންސް ކޮމިޝަން


Messi ge jersey hoadhan visnanvee fahun: Van Bommel | Mihaaru\nމި ސީޒަނުގައި ބާސެލޯނާ އިން އެންމެ ބޮޑަށް މަސައްކަތްކުރާނީ ޗެމްޕިއަންސް ލީގު ހޯދަން ކަމަށް އެ ޓީމުން ވަނީ މީގެ ކުރިން ބުނެފަ އެވެ. މިދިޔަ ތިން އަހަރު ވެސް އެ ޓީމަށް ސެމީ ފައިނަލުގެ ފުރުސަތު ވެސް ނުލިބި ކެޓިއިރު، މުބާރާތުގެ ޗެމްޕިއަންކަން ހޯދީ ބާސެލޯނާގެ އެންމެ ވާދަވެރި ކްލަބް ރެއާލް މެޑްރިޑުންނެވެ.\nމި ފަހަރުގެ ޗެމްޕިއަންސް ލީގުގައި ބާސެލޯނާ ފުރަތަމަ މެޗުގައި ޕީއެސްވީއާ ދެކޮޅަށް ނުކުންނައިރު އެ ޓީމުގެ ބެންޗުގައި ހުރީ ބާސެލޯނާ އަށް ފަރިތަ މޫނެކެވެ. ބާސެލޯނާ އަށް 2005-2006 ވަނަ ސީޒަނުގައި ކުޅެ ޗެމްޕިއަންސް ލީގާއި ސްޕެނިޝް ލީގު ކާމިޔާބުކުރި ޓީމުގެ ކުޅުންތެރިއެކެވެ.\nވެން ބޮމެލް ބުނީ ދުނިޔޭގައި ހުރި އެންމެ މޮޅު ކުޅުންތެރިއަކީ މެސީ ކަމަށާއި އެކަމާ ދެބަސްވެވެން ނެތް ކަމަށެވެ.\n"ބާސެލޯނާގައި ހުރީ ހަމައެކަނި މެސީ އެއް ނޫން. ތެދެއް އޭނާ އަކީ ދުނިޔޭގައި ހުރި އެންމެ މޮޅު ކުޅުންތެރިއާ. ހުރިހާ ފަހަރަކު ބެލޮންޑިއޯ ނުލިބުނަސް އެއީ ހަގީގަތެއް. އަހަރެން ކުޅުންތެރިން ގާތުގައި ބުނާނަން މެސީގެ ޖާޒީ ހޯދަން ވިސްނަންވީ މެޗުގެ ފަހުން ކަމަށް. އެއީ މެޗުގެ ފުރަތަމަ ހާފް ނިމުމުގެ ކުރިން އެ ގޮތަށް ވިސްނައިގެން ކަމަކު ނުދާނެ. އަހަންނަށް އެނގޭ ވަރަށް ގިނަ ކުޅުންތެރިން މެސީގެ ޖާޒީ ބޭނުންވާނެކަން،" މިރޭގެ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ވެން ބޮމެލް ބުންޏެވެ.\nވެން ބޮމެލް ބުނީ މިހާރު ބާސެލޯނާގައި އޮތް ޓީމަކީ އޭނާ އަށް މާ ބޮޑަށް އެނގޭ ޓީމެއް ނޫން ކަމަށެވެ.\n"އަހަރެން ހުރިއިރު ކުޅުނު ކުޅުންތެރިއަކަށް މިހާރު ހުރީ މެސީ. އެއީ 2005 މާ ދުރު ހަނދާންތަކެއް ނެތް. ބާސެލޯނާ އަކީ އޭރު ވެސް މިހާރު ވެސް ގަދަ ބާރެއް،" ވެން ބޮމެލް ބުންޏެވެ.\nބާސެލޯނާ އިން މި ސީޒަނުގައި ޓީމު ވަރުގަދަ ކުރުމުގެ ގޮތުން ގެނައި ކުޅުންތެރިންނަށް އެންމެ ރަނގަޅަށް ކުޅުމުގެ ފުރުސަތު ނުދޭކަމަށް ބުނެ މީޑިއާގައި އަންނަނީ ގިނަ ވާހަކަތަކެއް ދެކެވެ އެވެ. ބާސެލޯނާގެ ކޯޗު އާނެސްޓޯ ވަލްވޭޑޭ ބުނީ ކޮންމެ ކުޅުންތެރިއަކު ވެސް ޓީމަށް މުހިއްމު ކަަމަށާއި ހުރިހާ ކުޅުންތެރިންގެ ބޭނުން ޖެހޭނެ ކަމަށެވެ.\nމިރޭ ޕީއެސްވީ އާއި ބާސެލޯނާ ކުޅޭ މެޗު ފަށާނީ ރާއްޖެ ގަޑިން 21:55 ގަ އެވެ.\nލިއޮނަލް މެސީ ބާސެލޯނާ ޗެމްޕިއަންސް ލީގު


Mulhi Sri Lanka ga hingaafaivaa kulli nurakkaluge haalathu uvaalaifi - vNews.mv\nސްރީލަންކާގައި ހިންގާފައިވާ ކުއްލި ނުރައްކަލުގެ ހާލަތު، ރައީސް އުވާލައްވައިފި\nސައިފް އަޒްހަރު 06 April 2022, 00:51\nމުޅި ސްރީލަންކާގައި ހިންގާފައިވާ ކުއްލި ނުރައްކަލުގެ ހާލަތު އުވާލައިފިއެވެ.\nކުއްލި ނުރައްކަލުގެ ހާލަތު އުވާލީ، ސްރީލަންކާގެ ރައީސް ގޮޓަބާޔަ ރާޖަޕަކްސަ ނެރުއްވައި ގެޒެޓްކުރެއްވި ގަރާރަކުންނެވެ.\nގަރާރުގައި ރައީސް ވިދާޅުވެފައިވަނީ، އާންމު ސަލާމަތާއި ރައްކާތެރިކަމަށް ގާނޫނުއަސާސީން ލިބިދޭ ބާރުގެ ދަށުން 1 އޭޕްރީލްގައި ހިންގާފައިވާ ކުއްލި ނުރައްކަލުގެ ހާލަތު5އޭޕްރީލް 2022 ވަނަ ދުވަހުގެ މެންދަމުން ފެށިގެން އުވާލައްވާފައިވާ ކަމަށެވެ.\nސްރީލަންކާގެ ރައީސް، މުޅި ގައުމުގައި ކުއްލި ނުރައްކަލުގެ ހާލަތު ހިންގެވީ ހޯމަދުވަހުގެ ހެނދުނުގެ ނިޔަލަށެވެ. ނަމަވެސް، އެ މުއްދަތު ހަމަވިއިރުވެސް ހާލަތު އުވާނުލައްވައެވެ.\nކުއްލި ނުރައްކަލުގެ ހާލަތު ހިންގެވުމުގެ އިތުރުން، ވެރިރަށް ކޮޅުނބުގައި މުޒާހަރާތައް ހޫނުވެގެން ކާފިއުވެސް އޮތީ ހިންގާފައެވެ.\nސްރީލަންކާގެ ރައީސް ގޮޓަބާޔަ ރާޖަޕަކްސަ، އެގައުމުގައި ހިންގަވާފައިވާ ކުއްލި ނުރައްކަލުގެ ހާލަތު ހިންގެވީ ގާނޫނުއަސާސީއާއި ގާނޫނުތަކާ ޚިލާފަށް ކަމަށްބުނެ އިދިކޮޅު ފަރާތްތަކުން މައްސަލަ، ސްރީލަންކާގެ ސުޕްރީމް ކޯޓަށްވެސް ހުށަހަޅާފައި ވެއެވެ.\nއަދި މިމައްސަލާގައި ޕާލަމެންޓުގައި މިރޭ ވޯޓެއް ނަގަންވެސް ތައްޔާރުވަމުން ދިޔަކަމަށް ސްރީލަންކާގެ މީޑިއާއިން ރިޕޯޓް ކޮށްފައި ވެއެވެ. ނަމަވެސް، އެފަދަ ވޯޓެއް ނަގާފައެއް ނުވެއެވެ.\nސްރީލަންކާގައި ވެރިކަންކުރާ ކޯލިޝަން ސަރުކާރުގެ ބައެއް ޕާޓީތައް ސަރުކާރަށް ދެމުން އައި ތާއީދު އަނބުރާ ގެންދިއުމުން، ރައީސް ގޮޓަބާޔަ ރާޖަޕަކްސަގެ ސަރުކާރަށް ޕާލަމެންޓުގައި އޮތް ބޮޑު އަޣުލަބިއްޔަތު އަންގާރަދުވަހު ވަނީ ގެއްލިފައެވެ.\nސަރުކާރަށް އަޣުލަބިއްޔަތު ގެއްލުނު ނަމަވެސް، ރައީސް މަގާމުން ދުރުކޮށް ސަރުކާރު ވައްޓާލުމަށް މެމްބަރުން އުޅުއްވާކަމެއް ސާފު ނުވާކަމަށް މީޑިއާއިން ބުނެއެވެ.


Eh aharu dhuvas therey 40 kilo lui kurigoi miothy\nއެއް އަހަރު ދުވަސް ތެރޭގައި 40 ކިލޯ ލުއިކުރި ގޮތުގެ ވާހަކަ\nއުމުރުން އެންމެ ޅައިރުވެސް އަޅުގަނޑުގެ ބަރުދަން ހުރީ ހުންނަން ވީ މިންގަނޑަށް ވުރެ މާ މަތީގައެވެ. އަބަދުވެސް އަޅުގަނޑަކީ ކުލާހުގައި ހުންނަ އެންމެ ފަލަ އަދި އެންމެ ބަރު ކުއްޖާއެވެ. އެހާ ފަލަވުމުގެ ސަބަބުން އަޅުގަނޑަށް މަދަރުސާ ތެރެއިން ފޮށުން ފަދަ ކަމަކާއި ކުރިމަތިލާން ނުޖެހުނު ނަމަވެސް، އާއިލާގެ ފަރާތުން މަލާމާތުގެ ބަސްތަކާއި އެނޫންްވެސް ހިތްދަތި ވާފަދަ އެތައް ބަސްތަކަކާއި ކުރިމަތިލާން ޖެހުނެވެ. އެގޮތުން ހިކޭނީ ކޮންއިރަކުންތޯ ކުރެވޭ ސުވާލުތަކާއި، ތިކަނީ މާގިނައިން ކަމަށާއި، ރޭގަނޑުގެ ކެއުން ދޫކޮށްލަން ޖެހޭ ކަމަށް ބުނެ އިރުޝާދު ދެމުން ގެންދިޔައެވެ. މިއަޑުތަކަށް މުޅިން ބީރު ކަންފަތެއް ދެމުން ގޮސް އުމުރުން 20 އަހަރުވީ އިރު ބަރުދަނުގައި 98 ކިލޯ ހުއްޓެވެ. އެހާވަރުވީ ކޮންމެހެން ބޭރުތެރެއިން މާމީރު އަދި މާ ތެޔޮގިނަ ނުވަތަ ހަކުރު ގިނަ އެއްޗެއް ކައިގެނެއް ނޫނެވެ. ގިނައިން ކައި އުޅުނީ ގަރުދިޔަ އާއި ބަތެވެ. އަދި އެނޫންވެސް ދިވެހި ކެއުންތަކެވެ. ކެވުނުލެއް މާގިނަވީއެވެ.\nއުމުރުން 20 އަހަރުގައި ދެން ކުރަން ލިބުނީ މުޅިން ތަފާތު ތަޖުރިބާ އެކެވެ. މަތީ ތަޢުލީމު ޙާސިލު ކުރުމަށްޓަކައި ރާއްޖެއިން ބޭރަށް ދިރިއުޅުން ބަދަލު ކުރަން ޖެހުނެވެ. ވަޒީފާއެއް އަދާނުކޮށް، އަތުގައި ޙަރަދު ކުރާނެ ފައިސާ ނެތި، މަންމަ ކައްކައިދިން އެއްޗެއް މެނުވީ ނުކައި ހުރި ދުވަސް ތަކަށް ނިމުން އައީ އެހިސާބުންނެވެ. ކައްކަން ބޭނުންވި އެއްޗެއް ގަންނާނެ ފަައިސާވެސް، ކާހިތްވި ކޮންމެ އެއްޗެއް ލިބޭނެ ރެސްޓޯރެންޓުތައްވެސް ބަލާލި ކޮންމެ ދިމާލެއްގައި ހުއްޓެވެ. އެވަރަކުން ނުފުދެއެވެ. ބޭރަށް ދާންބޭނުން ނުވާފަހަރުތަކާއި، ކައްކަން ބޭނުން ނުވާ ފަހަރުތަކުގައި ހިތަށްއެރި ކާއެއްޗެއް ގެއާ ހަމައަށް ގެނެސްދޭނެ އެތަށް ވެބްސައިޓަކާއި އެޕެއްވެސް ހުއްޓެވެ. ދެންވީގޮތް އަންދާޒާ ކޮށްލުން އެއީ މާއުނދަގޫ ކަމަކަށް ނުވާނެއެވެ. އާދޭހެވެ. އަދި އިތުރަށް ބަރުވީއެވެ. ރާއްޖެއިން ބޭރުގައި ހޭދަކުރި ފުރަތަމަ އަހަރު ނިމުންއިރު ބަރުދަނުގައި 114 ކިލޯ ހުއްޓެވެ. ފުރަތަމަ3އަހަރު ނިމުން އިރު ބަރުދަނުގައި 123 ކިލޯހުއްޓެވެ.\nނަމަވެސް ކައްޓާއިން 123 ފެނުން ދުވަހު އަޅުގަނޑަށް ކުރެވުނީ މުޅިން ތަފާތު އިޙުސާސެކެވެ. ހިނގަން އުނދަގޫވެ، މާނޭވާ ލެވި، ފުންނާބުގައާއި ބުރިކަށީގަައި ރިހުނު ރިހުމާއި ވީއުނދަގުލުންވެސް ނުކުރެވުނު އިޙުސާސެކެވެ. ގަތީ އޭގެ ކުރިން އަމިއްލަ ނަފުސާއި މެދު ނުގަންނަ ލަދެކެވެ. ވީ އޭގެ ކުރިން އަމިއްލަ ނަފުސާއި މެދު ނުވާ ދެރައެކެވެ. މާބޮޑުވަރު ވެއްޖެކަން އަމިއްލައަށް ޤަބޫލު ކުރެވި އެހަޤީގަތާއި ކުރިމަތިލާން ނިންމީ އެދުވަހުއެވެ. ކުރިން ކެއުމުގައި ގެންގުޅުނު ޢާދަތަށް ބަދަލުކޮށް، ދުޅަހުޔޮ ޞިއްޙަތެއްގެ ވެރިއަކަށް ވާން އަޒުމު ކަނޑައެޅީ އެހިސާބުންނެވެ. މީހަކު ބުނި ބަހަކަށް، މީހަކު އެދުނު އެދުމަކަށް، ކުރި މަލާމާތަކަށް އަދި މީހަކަށް ދެއްކޭކަށްވެސް ނޫނެވެ. ހަމަ އެކަނި އަޅުގަނޑުގެ އަމިއްލަ ނަފުސާއި، އަމިއްލަ ޞިއްޙަތާއި އަދި އަމިއްލަ ހިތްހަމަ ޖެހުމަށްޓަކައެވެ.\nއެދުވަހުން ފެށިގެން ކެއުމާއި އުޅުން މުޅިން ބަދަލު ކުރީމެވެ. ކާން ފެށީ ކުރިން ކައި އުޅުނު ބަތް ތަށީގެ ހަތަރު ބަައިކުޅަ އެއްބައެވެ. ތިންމަސް ދުވަސް ވަންދެން ކޮންމެ ދުވަހަކުހެން ފަތަން ދިޔައީމެވެ. ގޭތެރޭގައި ހުންނަ އެކިވަރުގެ މަސައްކަތްތައް ކޮށް، ގިނަގިނައިން ހިނގާ އުޅެން ފެށީމެވެ. ޞިއްޙަތަށް ގެއްލުންވާ ފަދަ ކެއުންތަކާއި މުޅިން އަލްވަދާޢު ކިޔާ، ކާން ބޭރަށް ދިޔުން ވަރަށް ބޮޑަށް މަދުކޮށް، އޯޑަރު ކޮށްގެން ކާއެއްޗެހި ގެއަށް ގެނައުން އެއްކޮށް ހުއްޓާލީމެވެ. އެގޮތުން ތެލުލި އަލުތްވާއި، އައިސް ކިރިމާއި، ތެލުލި ކުކުޅާއި، ޕިއްޒާއާއި، ނޫޑުލީހާހި، ފިޒީ ޑްރިންކްސް އާއި، ސޮސެޖު ފަދަ ޕްރޮސެސްޑް މީޓަކީ ކެއުމުގައި އެއްގޮތަކަށްވެސް ބޭނުން ނުކުރާ ތަކެއްޗެވެ. ކާބޯހަައިޑްރޭޓްސްގެ ބާވަތްތައް މަދުކުރި ތަން ފޫބެއްދީ ތަރުކާރީގެ ބާވަތްތަކާއި ޕްރޮޓީން ލިއްބައިދޭ މަހާއި ބިހުގެ ޒަރިއްޔާއިންނެވެ. އަނގަފޫއްސަށް އާންމުކޮށް ކަައި އުޅެނީ ބަދަނާއި މޭވާއެވެ.\nކެއުމުގައި ބޭނުންކުރި ބައެއް ބާވަތްތަށް\nނަމަވެސް އަޅުގަނޑަށް މިދެންނެވުނީީ ހިކެން މަސައްކަތް ކުރައްވާ ބޭފުޅަކަށްނަމަ މުޅިން ބާވާހަކަތަކެކެވެ. މިދެންނެވި ފަދަ އުސޫލަކުން ކަންކޮށްކޮށްވެސް ބަރުދަނަށް އެއްވެސް ބަދަލެއް ނާންނަ އެތައް ބޭފުޅުންނެއްވެސް ތިއްބަވާނެއެވެ. އެހެންނަމަ މިއަދު އޭގެ އެއްއަހަރު ފަހުން އަޅުގަނޑުގެ ބަރުދަނުގައި 83 ކިލޯ ހުންނަން މިދިމާވީ އިތުރަށް ކޮންކަމެއް ކޮށްގެން ހެއްޔެވެ؟ ޖަވާބަކީ ކެލޮރީ ކައުންޓު ކުރުމެވެ.\nކެލޮރީއަކީ ކޮންއެއްޗެއްކަން ބުނެދޭން ހުދު އަޅުގަނޑަށްވެސް ނޭނގެއެވެ. އަޅުގަނޑު ކުރި ދިރާސާއިން ދަސްވި ގޮތުގައި އެއީ ހަކަތަ މިނާ މިންގަނޑެވެ. ކެލޮރީގެ މާނަ ނޭނގުން އެއީ މާބޮޑުކަމަކަށް ނުހައްދަވާށެވެ. މުހިއްމީ ހިކެން ބޭނުން ކުރާ ފޯމިއުލާއެވެ. އެއީ "ކެލޮރީސް އިން ވާސަސް ކެލޮރީސް އައުޓް" އެވެ. ކެވޭ ކޮންމެ އެއްޗެއްގައިވެސް ކެލޮރީސް ހުންނާނެއެވެ. އެހެންކަމުން ކެއުމަކީ ހަށިގަނޑަށް ކެލޮރީ އެތެރެވާގޮތެވެ. އަދި ހަރަކާތްތެރިވެ ކަސްރަތުކޮށް އުޅުމުގެ ސަބަބުން ހަށިގަނޑުން ކެލޮރީ އަންދާލައެވެ. އެހެންކަމުން ކަސްރަތަކީ ހަށިގަނޑުން ކެލޮރީ ބޭރުވާ ގޮތެކެވެ. ކަސްރަތާއި ނުލާވެސް ހަށިގަނޑު އޭގެ އަމިއްލަ ޒާތުގައި ދުވަހެއްގެ ތެރޭގައި އާންމު ގޮތެއްގައި 2000 ކެލޮރީ އަންދާލައެވެ. ނަމަވެސް މިއަދަދަކީ އެކިއެކި ސަބަބުތަކާހުރެ އެކިމީހުންނަށް ތަފާތުވާނެ އަދަދެކެވެ. އެހެންކަމުން ހިކެން ބޭނުންވާނަމާ ކުރަންޖެހޭ ކަމަކީ އެދުވަހެއްގައި ކާތަކެތީގައި ހުންނަ ކެލޮރީ އަށްވެރެ އިތުރަށް ކެލޮރީ އެންދުމެވެ. ހަށިގަނޑު އަމިއްލަ ޒާތުގައި އަންދާ ކެލޮރީގެ އިތުރަށް ކެލޮރީ އަންދާ އަވަހަށް ހިކެންބޭނުންނަމަ ހަރަކާތްތެރިވެ އުޅެންވީއެވެ.\nނަމަވެސް ކެލޮރީއެއްގެ މާނަވެސް ރަނގަޅަށް ނޭނގި މިކެވެނީ ކިތައް ކެލޮރީކަން އަދި މިއެންދެނީ ކިތައް ކެލޮރީކަން ދެނެގަންނާނީ ކިހިނެތް ހެއްޔެވެ؟ މިއީ ޓެކްނޮލޮޖީގެ ޒަމާނެވެ. ކޮންމެކަމަކަށްވެސް އެޕެކެވެ. ކެލޮރީ ގުނަންވެސް އެޕެކެވެ. އަޅުގަނޑު ބޭނުންކުރީ "މައި ފިޓްނެސް ޕާލް" ނަމަކަށްކިޔާ އެޕެކެވެ. މިއެޕުގައި ކުރި ކަސްރަތުތައް ލިޔުމުން އެނދީކިތައް ކެލޮރީކަން އަންގައިދެއެވެ. ކޭތަކެތި ލިޔުމުން އެތެރެވީ ކިތައް ކެލޮރީކަންވެސް އަންގައިދެއެވެ. އަމިއްލައަށް ކައްކާ ރެސިޕީތައް ލިޔުމުން އޭގައި އެކުލެވޭ ކެލޮރީގެ މިންވަރުވެސް އަންގައިދެއެވެ. މިއެޕް ބޭނުންކުރަން ފުރަތަމަ ކޮޅުގައި އުނދަގޫ ވެދާނެއެވެ. ކާކޮންމެ އެއްޗެއް ފޮތެއްގައި ލިޔާ އުސޫލުން ލިޔުންވެސް އުނދަގޫ ކަމަކަށް ވެދާނެއެވެ. ނަމަވެސް ކެރިގެން، ހިތްވަރާއި ފަރުވާތެރިކަމާއި އެކު ކުރިއަށް ދާށެވެ.\nކެލޮރީ ކައުންޓު ކުރުމުގައި ބޭނުން ކުރި އެޕްލިކޭޝަން.\nކެލެރީ ގުނާއިރު ސަމާލު ވާންވީ ކަންކަން\nދެން ދަންނަވަން މިއުޅެނީ މިގޮތަށް ކެލޮރީ ގުނާއިރު ސަމާލުކަން ދޭންވީ ބައެއް ކަންކަމެވެ. ފުރަތަމަ ކަމަކީ ރަހަބަލާލުމުގެ ގޮތުންވެސް އަނގަޔަށްލާ ކިތަންމެ ކުޑަ އެތި ކޮޅެއްގައިވެސް ކެލޮރީސް ހުންނާނެކަން ހަނދާން ބަހައްޓާ، ދުވަހުގެ ކެލޮރީ އިންޓޭކުގެ ތެރޭގައި އެބައިވެސް ހިމެނުމެވެ. ދެވަނަ ކަމަކީ ކެލޮރީ ގުނައިގެން މަދުންކޭނަމަވެސް، ކެވޭ އެއްޗެއްސާއި އޭގެ ނިއުޓްރިޝަނަލް ވެލިއު ނުވަތަ އޭގެން ހަށިގަނޑަށް ލިބޭނެ ފައިދާ އަދި ގެއްލުމަށް ރިޢާއަތް ކުރުމެވެ. ސަތޭކަ ކެލޮރީގެ ދޮންކެޔޮވަކަކަށްވުރެ 80 ކެލޮރީގެ ލުއިކާނާ ޕޭކެޓެއް މޮޅުނުވާނެކަން ޤަބޫލު ކުރުމެވެ. މީގެ އިތުރުން ގިނަގިނައިން ފެން ބުއިން ވަރަށް މުހިއްމެވެ. ފެނަކީ އޭގައި އެއްވެސް ކެލޮރީއެއް ނުހިމެނޭ އެއްޗެކެވެ. ބަނޑުހައި ވާހެން ހީވާ ގިނަފަހަރުވެސް ހަށިގަނޑަށް ފެން ލިބުމުން ފުދޭނެއެވެ. ފިނި ކޮށްގެން ފެންބޯން ފަސޭހަނަމަ ފުޅި ހޯދައިގެން ފެން ފިނިވެސް ކުރަންވީއެވެ.\nދެން ދަންނަވަން މިއުޅެނީ ފިޓްނެސް ދާއިރާގެ ތަޖުރިބާކާރުން މާޤަބޫލުކުރާ އަދި ތާޢީދު ކުރާ ވާހަކައެއް ނޫނެވެ. އެބޭފުޅުން ވިދާޅުވާ ގޮތުންނަމަ މާގިނައިން ކަައްޓާއަށް އަަރައި ބަރުދަން ބަލާކަށް ނުޖެހެއެވެ. ނަމަވެސް އައްސަވާށެވެ. ކޮންމެ ދުވަހަކުވެސް އެކި ސަބަބުތަކާހުރެ ބަރުދަނަށް އެކި ވަރުގެ ބަދަލު އާދެއެވެ. މިބަލުތަކާއި އޭގެ ކުރިން ދުވަހު ކޭއެއްޗަކާއި މިނެ ކިރާލުމުން އަމިއްލަ ހަށިގަނޑާއި މެދު ދަސްވާނެ އެތައް ކަމެއް ހުންނާނެއެވެ. މިގޮތުން އިއްޔެ ކިތަންމެ މަދުން ކެލޮރީ އެކުލެވޭ ކާނާ ކޭނަމަވެސް މިއަދު ބަރުވެފައި ހުރެދާނެއެވެ. އިތުރަށް ވިސްނާލުމުން ފަހަރެއްގަައި އިއްޔެ މާސޯޑިއަމް ގިނަ އެއްޗެއް ކެވުނީ ކަމަށް ވެދާނެއެވެ. ސޯޑިއަމް އަކީ ލޮނެވެ. ޕެކެޓުގައި ބަންދުކޮށްފައި ހުންނަ އެއްޗެއްސަކީ އާންމު ގެތެއްގައި ގިނަ އަދަދަކަށް ސޯޑިއަމް އެކުލެވޭ ތަކެއްޗެވެ. ސޯޑިއަމް މާގިނައިން ބޭނުން ކުރެވޭނަމަ ހަށިގަނޑުގައި ފެން ހިފަހައްޓާ ހިކެން އުނދަގޫވެއެވެ. އެހެންކަމުން ބަރުދަން ބަލާ، މާޔޫސް ވުމުގެ ބަދަލުގައި ކެއުމަށް ބަދަލުގެންނަން ޖެހޭނަމަ ގެންނަންވާނެއެވެ. އަޅުގަނޑު އާންމުކޮށް ބަރުދަން ބަލާ އުޅެނީ ކޮންމެ ދުވަހެއްގެވެސް ހެނދުނު ހުސް ބަނޑާ ހުރެއެވެ.\nމިހުރިހާ ކަމަކީވެސް ވަގުތު ނަގާ ކަންކަމެވެ. އެޕަށް ހުރިހާ މަޢުލޫމާތެއް އެންޓާ ކުރުމާއި، ފައިދާ ހުރި ކާއެއްޗެހި ގަނެ ތައްޔާރުކުރުމަކީވެސް ވަގުތުނަގާ ކަންކަމެވެ. ހައްލަކީ ކުރިއާލައި ތައްޔާރު ވުމެވެ. އެހަފްތާއަކަށް ބޭނުންވާ ތަކެތި ގަނެ، ކައްކާ، ވަކިތައްޓަށް އަޅައި ތައްޔާރު ކޮށްފައި ބެހެއްޓުމެވެ. ނުވަތަ "މީލް ޕްރެޕް" ކުރުމެވެ. އަދި ރެސިޕީތަކާއި އެހެނިހެން މަޢުލޫމާތުވެސް ކުރިއާލައި އެޕްގައި ލިޔެފާ ބެހެއްޓުމެވެ. މިއީ ހަފްތާ ބަންދުގައި ކުރެވިދާނެ ކަންކަމެވެ. މީގެ ސަބަބުން އަބަދުވެސް ކާނެ އެއްޗެހި ތައްޔާރުވެފައި ހުންނާނެއެވެ. ބޭރުން ކެއުމާއި، އޯޑަރު ކުރުމާއި ޕެކެޓުގައި ބަންދުކޮށްފައި ހުންނަ ތަކެއްޗާ ދުރުވުމަށްވެސް މިއީ ލިބޭ ރަނުގެ ފުރުޞަތެކެވެ.\nމިދަންނަވާލެވުނީ ވޭތުވެދިޔަ އެއްއަހަރު ދުވަސް ތެރޭގައި ހިކުމަށްޓަކައި އަޅުގަނޑު ކުރި ބައެއް ކަންކަމާއި ދަސްވި ބައެއް ކަންކަމެވެ. އަޅުގަނޑަކީ އަމިއްލަ ފޮޓޯ މީސްމީޑިޔާއަށްލައި، ހިކުނުކަން މީހަކަށް އަންގަން ބޭނުންވާ މީހެއް ނޫނެވެ. ނަމަވެސް މިލިޔުން ލިޔަން އަޅުގަނޑު ގަސްދުކުރީ އަޅުގަނޑު ދުޅަހެޔޮ ޞިއްޙަތަކަށްޓަކައި މިކުރާ ދަތުރުގައި ދަސްވި ކަންކަމުން އިތުރުން ބަޔަކަށް އޭގެން މަންފާއެއް ކޮށްފާނެ ކަމުގެ އުއްމީދުގައެވެ. ހަނދާން ބަހައްޓަންވީ ކަމަކީ ހިކެން ބޭނުންވާ ކޮންމެ ބޭފުޅަކަށްވެސް މިއީ ކުރެވިދާނެ ކަމެއްކަމެވެ. އަމިއްލަޔަށް ބޭނުންވެގެން، ހިތްވަރާއި އެކު ކުރިމަތި ލާށެވެ. ހިކުމުގައި ދިމާވާ މަޑުޖެހުންތަކާއި، މާޔޫސް ކަމަކީވެސް ހައްލު ހޯދޭނެ، ދިރާސާ ކުރެވޭނެ ކަންކަމެވެ. މިކަމުގައި އިންޓަނެޓަކީ ތިބާގެ އެކުވެރިއެއް ކަމުގައި ދެކިގެން ކުރިއަށް ދާށެވެ. އާރެސިޕީތަށް ކައްކާ ކެއްކުމުގެ ހުނަރު ތަރައްޤީ ކުރަންވެސް މިފުރުޞަތުގެ ބޭނުން ހިފާށެވެ. ބޭނުންވާ އަމާޒަށް ވާޞިލު ވެވޭނެއެވެ.